Adu ivumun noonee nudhihleythee Hiyaa flat ge corridor light thah badhalu kuranee | Mihaaru\nހިޔާ މަޝްރޫއުގެ ދަށުން އެޅި ޓަވަރުތަކުން ފްލެޓް ލިބުނު މީހުން، ފްލެޓްގެ މަސައްކަތްކުރުމަށް ރޭގަނޑު ވަގުތު އެތަން ދިއްލާލާފައި-- ފޮޓޯ: ނިޝާން އަލީ/ މިހާރު\n22 ސެޕްޓެމްބަރ 2021 - 12:58\nހިޔާ މަޝްރޫއުގެ ދަށުން ހުޅުމާލޭގައި ތަރައްގީކޮށްފައި ހުރި ފްލެޓްތަކުގެ ކޮރިޑޯތަކުގައި ހަރުކޮށްފައި ހުރި ލައިޓްތައް ގަދަ އަޑެއް އިވުމުން ނޫން ގޮތަކަށް ނުދިއްލޭތީ ފްލެޓްތަކުގެ އެތެރެ އަނދިރިކޮށް އޮންނަ މައްސަލައަށް ހައްލެއް ގެނައުމަށް އެޗްޑީސީން ނިންމައިފި އެވެ.\nހިޔާ މަޝްރޫއުގައި އެޅި 25 ބުރީގެ 16 ޓަވަރުގައި ހަރުކޮށްފައި ހުރީ ވޮއިސް ޑިޓެކްޓެޑް ލައިޓެވެ. އެ ލައިޓްތައް ދިއްލޭނީ އެތަނަށް ވަދެ މީހަކު ތަންކޮޅެއް ބާރަށް އަޑެއް ލައްވާލުމުންނެވެ. އަޑެއް ނުލައްވާ ނަމަ، ރޭގަނޑު ވަގުތު މުޅި ފްލެޓްގެ އެތެރެ އޮންނަނީ އެއްވެސް ތަނެއް ނުފެންނަހާ އަނދިރިކޮށެވެ.\nފްލެޓް ލިބުނު މީހުންނަށް އެ ތަންތަން ހަވާލުކުރުމުގެ މަސައްކަތް ކުރަމުން އަންނައިރު ބައެއް މީހުން މިހާރު އެތަނުގައި ވަނީ ދިރިއުޅުން ފަށައިފަ އެވެ. އަނެއް ބަޔަކު ފްލެޓްގެ މަސައްކަތް ނިންމުމަށް 24 ގަޑިއިރު މަސައްކަތް ކުރުމުގެ ހުއްދަދީފައިވާތީ ރޭގަނޑުގެ ވެސް މަސައްކަތް ކުރަމުން އެބަދެ އެވެ.\nރޭގަނޑު ވެސް ފްލެޓްތަކުގައި ގިނަ ބަޔަކު އުޅޭއިރު ފްލެޓް އަނދިރިވުމުގެ ޝަކުވާ އެމީހުން ވަނީ އެޗްޑީސީގައި ކޮށްފަ އެވެ. އެކަމާ ގުޅިގެން އެޗްޑީސީން މިހާރު ނިންމާފައި ވަނީ ލައިޓް ސިސްޓަމަށް ބަދަލު ގެނައުމަށެވެ. އެ މަސައްކަތް އަންނަ ހަފްތާގައި އެޗްޑީސީން ފަށާނެ އެވެ.\nއެ ގެންނަ ބަދަލާ އެކު ޓަވަރުތަކުގެ އެތެރެ ހަވީރު6އިން ހެނދުނު6އަށް ހުންނާނީ ދިއްލިފައި ކަމަށް އެޗްޑީސީން ބުންޏެވެ.\n"ފުދޭވަރަކަށް ލައުޑް ސައުންޑެއް ލިބެންޖެހޭ. ހަމަހިމޭންވެފައި އޮންނައިރު އެކީ ނިވިފައި މި އޮންނަނީ. އެ މައްސަލަ ހައްލުކުރުމުގެ މަސައްކަތް އަންނަ ހަފްތާގައި ފެށޭނެ،" އެޗްޑީސީން ބުންޏެވެ.\nއެޗްޑީސީން ބުނި ގޮތުގައި ސައުންޑް ސިސްޓަމްގެ ސެންސާތައް ބަދަލުކޮށް މޮޑިފިކޭޝަނެއް ގެނައުމުން އެ މައްސަލަ ހައްލުވާނެ އެވެ. އެކަމަކު ޓަވަރުތަކުގައި ހުރި ހުރިހާ ލައިޓެއް ބަދަލު ގެންނަން ވެއްޖެ ނަމަ، ވަރަށް ގިނަ ވަގުތު ހޭދަވާނެތީ އެޗްޑީސީން ނިންމީ ފުރަތަމަ ކޮންމެ ފްލޯއަކަށް ވެސް އާދައިގެ މިންވަރަކަށް ލައިޓް ފޯރުކޮށްދެވޭނެ ގޮތެއް ހޯދައި ދިނުމަށެވެ.\nއެޗްޑީސީން ލަފާކުރާ ގޮތުގައި ދެ މަސް ދުވަހުން އެ ހުރިހާ ޓަވަރެއްގެ ލައިޓްގެ މައްސަލަ ހައްލުކުރެވޭނެ އެވެ.\nފްލެޓް އެޗްޑީސީ ހުޅުމާލޭ ދެ ވަނަ ފިޔަވަހި ހިޔާ މަޝްރޫއު\nރައްޔިތުން ބޭނުންވާ ސުޕީޑް ގައި ނުވަންޏާ އިސްތިއުފާ ދެއްވާ..ކެޑި ބައިސާއަށް ވޯޓް ލެވުނީ ..ވަރަށް ބޮޑު ހިތާމައެއް ވާނުވާ ނޭގޭބަޔަކަށް ވެރިކަން ހަވާލު ކުރެވުނު ކަމަކީ..\nމޯޝަން ލައިޓު ހަރުކުރަން އުޅެނިކޮށް ވެފަ ހުރި ގޮތެއްބާ!\nބާރަށް ކެއްސާލީމަ ދިއްލޭނެއްނު....!\nދިވެހިންނަށް އެ ލައިޓްތައް ކަމުނުދިޔުމެއް ނޫން. މި ބާވަތުގެ ލައިޓް ހަރުކުރާ ތަންތަނުގައި ތަޅުން ނިމޭއިރު އޮންނަ ގޮތަކުން ކިރިޔާ މީހަކު ހިރިލިޔަސް ލައިޓްތަކަށް އަޑުއިވޭނެ. އަދި މިހެން ތަޅުންގަނޑު ނަހަދާނަމަ ދެތިން ލައިޓަކުންވެސް ތަނަށް އަލިކަން ގެނެވޭނެ.\nބޮކި ދިއްލަން އަޑެއް ލައްވާލީމަ ޚަރަދު ކުޑަވެދާނެ. އެހެންވީމަ ބޭކާރު ޚަރަދެއް ކޮށްގެން ލައިޓްތައް ބަދަލުކުރަންވާނީ ކޮންމެހެންވެސް. ތިތަނުގަ މީހުން އުޅެން ފެށީމަ އަޑުކެނޑޭއިރެއް މަދުވާނެހެން ހީވަނީ. އެހާތަނަށް ކެތްނުކޮށް ލައިޓްތައް ބަދަލުކުރީމަ މިހާރު އަނެއްކާ ތިތަނުގަ ކަމެއް ގޯސްކޮށް ހުރިކަމަށް ދައްކާލެވޭނެ.\n2 ޚަރަދު ނުކުރާގޮތަށް ކަމެއް ނުކުރާތި.\nކިހާސަޅި ކިހާހިތްގައިމު ހިޔާފުލެޓް ފުލެޓްލިބުނުމީހުންނަށް މަރުހަބާ ކިޔަން\nހަރުކުރިއިރު ނޭނގޭތަ ތިކަމެއް. އަނެއްކާ އެތައް މިލިޔަން ރުފިޔާއެއް ޚަރަދުކުރަން ތި ޖެހެނީ. ކޮންމެވެސް ބަޔަކަށް ޕްރޮޖެކްޓެއް ދީފައި، ކަޓެއް ނަގަން ހިންގާ ބޮޑު ކޮރަޕްޝަނެއް ތީ.\nހަމައެކަނި ލައިޓްތައް ބަދަލުކުރަން2މަސްދުވަސް. އެކަމަކު މުޅި އިމާރަތުގެ ފިނިޝިން މަސައްކަތް ނިންމަށް3މަސް ދުވަސް. މީ ވަރަށް ބޮޑު ބޭއިންސާފެއް!!!!


އިސްލާމު ދީނުގެ ދިފާއުގައި ދިވެހިން | Landhooinfo\nއިސްލާމު ދީނުގެ ދިފާއުގައި ދިވެހިން\nހަމައެކަނި އިސްލާމުދީނަށް ފުރައްސާރަ ކުރުމުގައި ރައީސް ނަޝީދުގެ ސަރުކާރުން ކޮށްފައިވާ ކަމަށް ބެލެވޭ ބައެއް ކަންކަމަށް ބަލައިލާނަމެވެ.\n• މީހުންއުޅޭ ރަށް ރަށުގައި ރާ ވިއްކުން:\nމީހުން އުޅޭ ރަށްރަށުގައި ރާ ވިއްކުމުގެ ސިލްސިލާއެއް ފެށުމަށްޓަކައި ނަޝީދު ގެ ސަރުކާރުން އެންމެ ފުރަތަމަ އުޅުނީ މާލޭގެ ބޮޑު ހޮޓަލެއްގައި ރާވިއްކުމުގެ ހުއްދަ ދޭށެވެ. ނަމަވެސް މަދަނީ ޖަމިއްޔާ ތަކާއި ރައްޔިތުންގެ ބަޔަކު ގުޅިގެން ޤައުމީ ފެންވަރުގައި މުޒާހަރާ ކޮށް އިހްތިޖާޖް ކުރުމުން ގޮތް ހުސްވެގެން އެވަގުތަށް ސަރުކާރުން އެކަން މަޑުޖައްސާލީ އެވެ. އެހެނެއް ކަމަކު މީހުން އުޅޭ ރަށްރަށުގައި ރާވިއްކުމުގެ ހުއްދަ އަދިވެސް ދޭން ސަރުކާރުން ބޭނުންވާކަމަށް ގަބޫލު ކުރެވެ އެވެ. މިކަމަށް މަގުފަހި ކުރުމަށްޓަކައި މީހުން އުޅޭ ބޮޑެތި ބައެއް ރަށްރަށުގެ ވަލުތެރޭގެ ބައެއް ސަރަހައްދު އެއީ ފަޅު ރަށް ކަމުގައި ކަނޑައަޅާފައި ވެއެވެ. މިސާލެއްގެ ގޮތުން ޏ. ފުވައްމުލަކާއި ސ. ހިތަދޫ ގެ ބައެއް މިހާރުވަނީ ފަޅުރަށް ކަމުގައި ރައީސް ގެ ގަރާރަކުން ކަނޑައަޅާފަ އެވެ. މިދެންނެވި ސަރަހައްދުތަކުގައި ސިޓީ ހޮޓާ އެޅުމަށްފަހު އެހޮޓާތަކުގައި ރާ ވިއްކުމަކީ ސަރުކާރުގެ އަމާޒެއް ކަމަށް އަޅުގަނޑަށް ގަބޫލު ކުރެވެ އެވެ. އެއީ ދުވާލުގެ އިރު ފެންނަފަދައިން ހާމަކަން ބޮޑު ގޮތެއްގައި އެނގެން އޮތް ކަމެކެވެ.\n• އިޒްރޭލުގެ ލޮލުގެ ޑޮކްޓަރުން ރާއްޖެ ގެނައުން:\nއިޒްރޭލުގެ ލޮލުގެ ޑޮކްޓަރުންގެ ޓީމެއް މިސަރުކާރުން މިއަހަރު ކުރީކޮޅު ރާއްޖެ ގެނައެވެ. ދިވެހިންނަށް ހިލޭ ލޮލުގެ ފަރުވާ ދިނުން އެއީ މި ޓީމު ގެނައުމުގެ އަސްލު މަގުސަދު ކަމާ މެދު ސުވާލު އުފެދެ އެވެ. ރައްޔިތުންގެ ގިނަބަޔަކު އެކަމާ ދެކޮޅަށް އިހްތިޖާޖް ކުރުމުން އެޓީމުގެ ޑޮކްޓަރުން ރާއްޖެތެރެއަށް ކުރަން ހަމަޖެހިފަ އޮތް ދަތުރުތައް ކެންސަލުކުރުމަށް ފަހު އެނބުރި އިޒްރޭލަށް ދިޔައީއެވެ.\n• އިޒްރޭލްގެ ޤައުމީ އެއާލައިން ރާއްޖެއަށް ދަތުރުތައް ފެށުން\nމިހާރު ނަޝީދުގެ ސަރުކާރުން އަމާޒު ހިފާފައިވަނީ އިޒްރޭލުގެ ޤައުމީ އެއަރލައިން ގެ ޝެޑިއުލް ދަތުރުތައް އިޒްރޭލާއި ދިވެހި ރާއްޖެ އާއި ދެމެދު ފެށުމަށެވެ. މިކަން ވެގެންދާނީ ދިވެހި އިސްލާމީ އުއްމަތަށް ފާވާ ބޮޑު ވަބާ އަކާއި ފިތުނައެއް ކަމުގައި ބޭރުގެ ބައެއް ފަރާތްތަކުން ވެސް ބުނެފައިވެއެވެ. ނަމަވެސް މިސަރުކާރުން ދަނީ މަސައްކަތް ކުރަމުންނެވެ.\nރާއްޖޭގެ އެއަރޕޯޓުވެސް އެވަނީ ބޭރުގެ (އިންޑީއާ) ބަޔަކަށް “ވިއްކާލާފަ” އެވެ! އެހެން އެކަން އޮތްއިރު އިޒްރޭލް ގެ ޤައުމީ އެއަރލައިންގެ ފްލައިޓްތައް ޖީ.އެމް.އާރު އިންޓަރނޭޝަނަލް އެއަރޕޯޓްގައި ޖައްސަން ފެށުމުން މިސަރުކާރުން ބޭނުން ގޮތަކަށް ދިވެހިންގެ ދީނީ އަޤީދާއާއި ކުޅެލުމުގެ ފުރުސަތު ލިބިގެން ދާނެ ކަމަށް އަޅުގަނޑަށް ގަބޫލު ކުރެވެ އެވެ.\n• އައްޑޫގައި ބުދު ބެހެއްޓުން:\nސާކް ޤައުމުތަކުގެ ރަމްޒީ ބިނާ ތަކެއްގެ ނަމުގައި އައްޑޫ ސިޓީގެ މަގުތަކުގައި ލޯޑް ބުއްދާގެ ބުދު ނަކަލު ކުރެވިފައިވާ ބިނާ ތަކާއި ސިންގަޅައިން ކިރާ ސިންގާގެ ސިފައަށް ހަދާފައިވާ ބުދުފަދަ ތަކެތި ބެހެއްޓީ ސީދާ މިސަރުކާރުންނެވެ. އެމައްސަލަ ހޫނުވުމުން އެމްޑީޕީގެ ޕާލިމެންޓަރީ މެމްބަރ އިމްތިޔާޒް ފަހުމީ އެކަން ސިފަކުރެއްވީ ސާރކް ޤައުމުތަކުން ކުރި ކަމެއްގެ ގޮތުގައެވެ. އެއީ ދިވެހި ސަރުކާރާ ގުޅުމެއް ނެތް ކަމެއްގެ ގޮތުގައެވެ. ނަމަވެސް މިނިވަން މުސަތަޤިއްލު ޤައުމެއްގައި އެހެން ޤައުމެއްގެ އެފަދަ ބިނާއެއް ބެހެއްޓޭނީ ދެ ޤައުމު ދެމެދުގައި އެއްބަސް ވެވިގެން ދިވެހި ސަރުކާރަށް ވެސް އެކަން އެނގިގެންކަން ކުޑަކުއްޖަކަށް ވެސް އެނގޭނެ އެވެ. ޒިންމާއިން ރެކުމަށްޓަކައި މިކަހަލަ ޓޯއީ ވާހަކަ ދެއްކުމުން އިތުރަށް ބޭޒާރުވުން ނޫން ކަމެއް ނުވާނެއެވެ. އިމްތިޔާޒު ފަހުމީގެ މި ފްލޯކު ވާހަކައަށް ފަހު ދެން އިވުނީ ރައީސް ނަޝީދު ވެސް އެފަދަ ވާހަކައެއް ދެއްކެވި ތަނެވެ. މިފަދަ ބުދު ބެހެއްޓުމުގެ ޒިންމާ އެޅުވީ އައްޑޫސިޓީގެ މޭޔަރުގެ އިސްތަށިފުޅުގައެވެ. އެއީ ދިވެހި ސަރުކާރަށް ނޭނގި އައްޑޫ ސިޓީގެ މޭޔަރު އަމިއްލަފުޅަށް ކުރެއްވި ކަމެއް ކަމަށް ރައީސް ނަޝީދު ވިދާޅުވިއެވެ.\nޒިންމާއިން ބަރީއަ ވުމަށްޓަކައި ކިތައްމެ ފްލޯކު ވާހަކައެއް ދެއްކެވިއަސް މިސަރުކާރުން ދިވެހި ފަސްގަނޑުގައި ލޯރޑް ބުއްދާގެ ސިފައަށް ހަދާފައިވާ ބުދެއް ބެހެއްޓިކަމާއި، އެއީ މި ސަރުކާރުން ރުހިގެން ކުރިކަމެއް ކަން ދިވެހި ރައްޔިތުންނަށް އެނގެއެވެ.\n• ޣައިރު މުސްލިމަކު ރާއްޖޭގެ ޕާލިމެންޓުގައި އިސްލާމީ ޝަރީއަތަށް ހަޖޫޖެހުން\nއިޒްރޭލުގެ ޤައުމީ އެއަރލައިން ދިވެހި ޤައުމަށް ގެނެސް، މީހުން އުޅޭ ރަށް ރަށުގައި ރާވިއްކައި، ދިވެހި ފަސްގަނޑުގައި ބުދު ބަހައްޓާ، މިހުރިހާ ކަމަކަށްފަހު ދެން ފެންނަނީ ދިވެހި ސަރުކާރުގެ ދައުވަތަކަށް އ.ދ ގެ ބޭފުޅަކު\n(ޕިއްލޭ) ގެންނެވި ތަނެވެ. އަދި އެބޭފުޅާ އިސްލާމީ ޝަރީއަތަށް ފުރައްސާރަ ކުރި މަންޒަރެވެ. އެކަމުގެ ޒިންމާއިން ރެކުމަށްޓަކައި ވެސް ސަރުކާރުން ވަރަށް ގިނަ ބަހަނާ ދައްކަވާފައިވެ އެވެ. ޕިއްލޭ ގެނެސް ރާއްޖޭގެ ޕާލިމެންޓަށް ވައްދާ އެތަނުގައި އޭނާ ރާއްޖޭގެ ޤާނޫނު އަސާސީ އަށާއި، އިސްލާމި ޝަރީޢަތަށް ހަޖޫ ކިޔުމުން ވެސް ޒިންމާ ނަގާނެ ފަރާތެއް މިފަސްގަނޑަކުން ނުފެނުނެވެ!\nމި ސަރުކާރު ވެރިކަމާ ހަވާލުވިފަހުން ދިވެހިންގެ އިސްލާމީ ވަހުދަތާ ފުށުއަރާގޮތަށް ކުރަމުންދާ މިފަދަ ތަފާތު ކަންތައްތަކާ ދިވެހި ރައްޔިތުން ދެކޮޅު ކަމާއި، ދިވެހި ރައްޔިތުން ތިބީ އިސްލާމުދީނުގެ ދިފާއުގައިކަން ރައީސް ނަޝީދު އަށް ދެއްކުމަށްޓަކައި 23 ޑިސެމްބަރ ގައި ކުރަން ހަމަޖެހިފައިވާ މުޒާހަރާއަށް ހުރަސް އެޅުމަށްޓަކައި ސަރުކާރުން ވަރަށް ގިނަ އުކުޅުތައް ރާވަމުން އެބަދެއެވެ.\nރައްޔިތުން ރުއްސުމަށްޓަކައި ފްލެޓް ލިބޭނެ ވާހަކައާއި، އެއަރޕޯޓާ ދެމެދު ބްރިޖް އަޅާ ވާހަކަ ދައްކަމުން އެބަދެއެވެ. މުޒާހަރާގެ މަޤްޞަދު އޮޅުވާލުމަށްޓަކައި ދޮގު ޕްރޮޕެގެންޑާ އެބަ ފަތުރައެވެ. ނަމަވެސް ﷲ ގެ ދީނުގެ ދިފާއުގައި ދިވެހި ރައްޔިތުން ތިބިކަން ރައީސް ނަޝީދުއަށް ދައްކަން އެބަޖެހެއެވެ. މުޅި ދުނިޔެއަށް ވެސް މިކަން ދައްކަން އެބަޖެހެއެވެ.\nތޭވީސް ޑިސެމްބަރުގައި ދިވެހިރައްޔިތުންނަށް މިކަން ނުކުރެވިއްޖެނަމަ އެކަމުގެ އަގު އަދާކުރާނީ އަންނަން އޮތް ޖީލުންނެވެ.


Putin Ah Fiyavalhu Alhaifinama America Aai Gulhunkandaalaanan - Russia - Vaguthu\nޔޫކްރޭންގެ މައްސަލައިގައި ރަޝިއާގެ ރައީސް ވްލަޑިމިއާ ޕޫޓިންއަށް ދަތިކުރުމުގެ ފިޔަވަޅު އަޅަން އެމެރިކާ ސަރުކާރުން ނިންމައިފިނަމަ އެމެރިކާ އާއި ގުޅުން ކަނޑާލާނެ ކަމަށް ރަޝިއާ ސަރުކާރުން ބުނެފިއެވެ.\nއެމެރިކާ އިން އެކި ގައުމުތަކުގެ އިސް ވެރިންނާއި މެދު ދަތިކުރުމުގެ ފިޔަވަޅުތައް ދޭތެރެދޭތެރެއިން އަރައެވެ. މިހާރު ވެސް އީރާނާއި، ޗައިނާ، ރަޝިއާ އަދި ބައެއް އެހެން ގައުމުތަކުގެ އިސް މަގާމުތަކުގައި ތިއްބެވި ބޭފުޅުންނަށް ވެސް އެމެރިކާ އިން ދަތިކުރުމުގެ ފިޔަވަޅުތައް އަޅާފައި ވެއެވެ.\nރަޝިއާ ސަރުކާރުގެ ތަރުޖަމާން ޑިމިޓްރީ ޕެސްކޯވް ވިދާޅުވީ ރަޝިއާގެ ރައީސް އަށް އެމެރިކާ އިން ދަތިކުރުމުގެ ފިޔަވަޅު އަޅައިފިނަމަ އެއީ އެމެރިކާ އިން އަމިއްލައަށް ހަދާ ބޮޑު ގޯހެއް ކަމަށެވެ. "އެއީ ރަޝިއާ އާއި ގުޅުން ކަނޑާލުމަށް ގަސްދުގައި އެމެރިކާ އިން ހަދާ ގޯހެއް. އެފަދަ ކަމެއް އެމެރިކާ އިން ކޮށްފިނަމަ ރަޝިއާ އިން އެމެރިކާ އާއި ގުޅުން ކަނޑާލާނަން." ޑިމިޓްރީ ވިދާޅުވިއެވެ.\nއެމެރިކާ އާއި ގުޅުން ކަނޑާލާނެ ކަމުގެ އިންޒާރު ރަޝިއާ އިން ދީފައި މިވަނީ ޔޫކްރޭން މައްސަލައިގައި ރަޝިއާ އަށް ދަތިކުރުމުގެ ފިޔަވަޅު އަޅަން އެމެރިކާގެ ވެރިކަންކުރާ ޕާޓީގެ އެންމެ ސީނިއާ ސެނެޓް މެންބަރުންގެ ތެރޭގައި ހިމެނޭ ބޮބް މެނެންޑޭޒް އެމެރިކާގެ ސެނެޓަށް ބިލެއް ހުށަހަޅާފައި ވަނިކޮށެވެ.\nރަޝިއާ އިން މަސައްކަތް ކުރަމުން ދަނީ ޔޫކްރޭނަށް އަރަން ކަމަށް ތުހުމަތުކޮށް އެމެރިކާ އިން ވަނީ ޔޫރަޕްގެ ގައުމުތަކާއި އެކު މިދިޔަ ހަފްތާއެއްހައި ދުވަހު ރަޝިއާގެ ޑިޕްލޮމެޓުންނާއި މަޝްވަރާ ބައްދަލުވުންތަކެއް ވެސް ބާއްވާފައެވެ. ނަމަވެސް އެމަޝްވަރާތައް ނިމުނީ އެއްވެސް ކުރިއެރުމެއް ނުލިބި ނާކާމިޔާބު ވެގެންނެވެ.\nޔޫރަޕްގެ ގައުމުތަކާއި އެމެރިކާ އިން ބާރުއަޅަނީ ޔޫކްރޭނާއި ރަޝިއާ ވަކިކުރާ ސަރަހައްދީ އިމުން ދުރަށް ރަޝިއާ ސިފައިންގެ ލަޝްކަރުތައް ޖައްސާށެވެ. ނަމަވެސް ސިފައިންގެ ލަޝްކަރުތައް ޔޫކްރޭންގެ ސަރަހައްދީ އިމުން ދުރުކުރަން ރަޝިއާ އިން އެއްބަހެއް ނުވެއެވެ.


Verikamuge lazzathah takai Raees Yamin hunnevee baakeeve...\nވެރިކަމުގެ ލައްޒަތަށް ޓަކައި ރައީސް ޔާމީން ހުންނެވީ ބާކީވެ ނިކަމެތިވެފައި: ރައީސް ނަޝީދު\nދިވެހިންނަށް ކަމުނުދަނީ މިސަރުކާރުގެ ކުންފުނިތަކުން އެހިންގާ ކޮރަޕްޝަނާއި ހިންގާ ވައްކަން\nރައީސް ޔާމީންގެ ޒައާމަތުގައި ޤައުމީ އުފެއްދުންތެރިކަން ދިޔައީ އަހަރުން އަހަރަށް ދަށަށް\nރައީސް ޔާމިން އަކީ ސާދާ ސާފު ހުދުމުޚްތާރު ޑިކްޓޭޓަރެއްގެ ގޮތުގައި މުޅި ދުނިޔެއަށް ފާހަގަ ވެއްޖެ\nކ. މާލެ9ސެޕްޓެންބަރ 2018 | އާދީއްތަ 02:18 6,585\nކުރީގެ ރައީސް މުހައްމަދު ނަޝީދު ޖަލްސާއެއްގައި ވާހަކަ ދައްކަވަނީ - ފޭސްބުކް\nވެރިކަމުގެ ލައްޒަތާއި އަރާމަށްޓަކައި ރައީސް ޢަބްދުﷲ ޔާމީން ކުރެއްވި އަނިޔާގެ ސަބަބުން އެމަނިކުފާނުވަނީ ބާކީވެ ނިކަމެތިވެފައިކަމަށް ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nތިން އަހަރަށްފަހު މާލޭގައި ގުޅިފައިވާ ޕާޓީތަކުން ހޮނިހިރު ދުވަހުގެރޭ ބޭއްވި ބޮޑު ޖަލްސާގައި ވީޑިއޯ މެދުވެރިކޮށް ދެއްކެވި ވާހަކަފުޅުގައި ރައީސް ނަޝީދު ވިދާޅުވީ ރައީސް ޔާމީން ގެންނަވާ ތަރައްޤީ ދިވެހި ރައްޔިތުންނަށް ކަމުނުގޮސްގެން ނޫޅޭ ކަމަށެވެ. ދިވެހިންނަށް ކަމުނުދަނީ ތެލުގެ ވަގުވިޔަފާރިއާއި ނާޖާއިޒް ވައްކަން ކަމަށެވެ. ދިވެހިންނަށް ކަމުނުދަނީ އިނގުމާއި އިންތިޒާމާއި ބެލުމާއި އިރުޝާދުގެ ދަށުން ގިނަ އަދަދުގެ ކަޅު ފައިސާ، ދިވެހިރާއްޖޭގެ މާލީ އިދާރާތައް މެދުވެރިކޮށް ދައުރު ކުރުވައި ހިންގެވި ޖަރީމާތައް ކަމަށެވެ.\nރައީސް ނަޝީދު ވިދާޅުވީ ދިވެހިންނަށް ކަމުނުދަނީ މިސަރުކާރުގެ ކުންފުނިތަކުން އެހިންގާ ކޮރަޕްޝަނާއި ހިންގާ ވައްކަން ކަމަށާއި ދިވެހިންނަށް ކަމުނުދަނީ ޒަކާތުގެ ފައިސާއިންވެސް އަދި ރޯދަޔަށް ލިބޭ ކަދުރުކޮޅުންވެސް ނަންގަވާ ނާޖާއިޒް ފައިދާ ކަމަށެވެ.\nތަރައްޤީއަކީ ބޮޑުބިޔަ އިމާރާތެއް ނޫންކަން ފާހަގަ ކުރައްވަމުން ރައީސް ނަޝީދު ވިދާޅުވީ ތަރައްޤީއަކީ ޢާއިލާގެ އާމްދަނީ އިތުރުވުން ކަމަށާއި ރާއްޖޭގެ ރައްޔިތުންގެ އާމްދަނީ އިތުރުވުން ކަމަށެވެ. ރައީސް ޔާމީންގެ ޒައާމަތުގައި ޤައުމީ އުފެއްދުންތެރިކަން ދިޔައީ އަހަރުން އަހަރަށް ދަށަށް ކަމަށެވެ. އެގޮތުން 2013 ވަނަ އަހަރު ޤައުމީ އުފެއްދުންތެރިކަން ހުރީ 7.3 ޕަސެންޓްގައި ކަމަށާއި މިއަދު 2018 ވަނަ އަހަރު ހުރީ6ޕަސެންޓްގައި ކަމަށް ރައީސް ނަޝީދު ވިދާޅުވިއެވެ. އަދި މަސްވެރިންނަށް ލިބޭ އާމްދަނީ ދަށަށްގޮސް ބާޒާރުގައި ތަކެތީގެ އަގު ދިޔައީ މައްޗަށް ކަމަށާއި އިޖްތިމާއީ ރައްކާތެރިކަމަށް ކުރެވުނު ޚަރަދު ދިޔައީ މާބޮޑު ތަނުން ދަށަށް އެމަނިކުފާނު ވިދާޅުވިއެވެ.\nރައީސް ނަޝީދު ވިދާޅުވީ ގުޅިފައިވާ ޕާޓީތަކުގެ ސަރުކާރުގައި އެކަނިވެރި މައިންނާއި ޔަތީމު ކުދިންނަށް އަދި ދޮށީ އުމުރުގެ މީހުންނަށާއި މަސްވެރިންނަށް ދެވޭ ޕެންޝަން، ދެވޭ ރައްކާތެރިކަން ހިމާޔަތްކޮށްދެވޭނެ ކަމަށެވެ. އަދި ރާއްޖޭގެ ކޮންމެ ރައްޔިތަކީ ކަށްވަޅަށް ދާންދެން ދައުލަތުން ބެލެހެއްޓޭ ބައެއްގެ ގޮތުގައި ގުޅިފައިވާ ޕާޓީތަކުގެ ސިޔާސަތެއްގެ ގޮތުގައި ހަމަޖައްސަވާނެ ކަމަށް އެމަނިކުފާނު ވިދާޅުވިއެވެ.\nމީގެ އިތުރުން ރާއްޖޭގެ ރަށްތައް ގުޅާލެވި ރާއްޖޭގެ ރައްޔިތުންނަށް މާ ތަނަވަސް ދިރިއުޅުމެއް ހޯއްދަވައިދެއްވާނެ ކަމަށްވެސް ރައީސް ނަޝީދު ވިދާޅުވިއެވެ.\nރައީސް ނަޝީދު ވިދާޅުވީ ރައީސް ޔާމީން ކަމުނުދަނީ އަދި މަނިކުފާނާ ދުރަށް ރާއްޖޭގެ ރައްޔިތުން ފެއަށް އެވަޑައިގަންނަވަނީ އަނިޔާވެރިކަމާހުރެ ކަމަށެވެ. އަދި މަނިކުފާނު ތިޔަ ހުންނަވަނީ ވެރިކަމުގެ ލައްޒަތާއި ވެރިކަމުގެ އަރާމަށްޓަކައި އަމިއްލަ ބޭބެ ހިފާ ހައްޔަރުކޮށްގެން ކަމަށާއި ބޮޑުބޭބެ ވިދާޅުވާ ދަރިން ހިފާ ހައްޔަރު ކުރައްވައިގެން ކަމަށެވެ.\nރައީސް ނަޝީދު ވިދާޅުވީ ރައީސް ޔާމިން ހުންނަވަނީ އެމަނިކުފާނު ނައިބު ރައީސުން، ވަޒީރުން ފުލުހުންގެ ވެރިން، ސިފައިންގެ ވެރިން، ރައްޔިތުންގެ މަޖިލީހުގެ މެމްބަރުން، އަދި ވާދަވެރި ސިޔާސީ ޕާޓީތަކުގެ ހުރިހާވެރިން ހިފާ ހައްޔަރު ކުރައްވައިގެން ކަމަށެވެ. ރާއްޖޭގެ ރައްޔިތުންނަށް ރައީސް ޔާމީންގެ އެކަމެއް ބަލައެއް ނުގަނެވޭ ކަމަށާއި އަނިޔާވެރިކަމުގެ ސަބަބުން ބޮޑުތަނުން ބަލިވާނެ ކަމަށެވެ. އަދި ނާޖާއިޒް ފައިދާ ނެންގެވުމުގެ ކޮރަޕްޓް ސަރުކާރު ހިންގެވުމުގެ ސަބަބުން، ދިވެހިރާއްޖެ ބާކީވެ ދާކަމަށެވެ. ބައިނަލްއަޤްވާމީ ޖަމްއިއްޔާތަކުން ރާއްޖެ ވަކިވާކަށް ދިވެހިން ނޭދޭ ކަމަށެވެ. ދިވެހިރާއްޖެ މިއޮތީ ލާމެހިފާވާ ދުނިޔެއެއްގައިކަން ދިވެހިންނަށް އެނގޭ ކަމަށާއި ދިވެހިންގެ ކުރިއެރުން އޮތީ ދުނިޔޭގެ އާއިލާތަކާއެކީގައި މަސައްކަތް ކުރީމާކަންވެސް ދިވެހިންނަށް އެނގޭކަމަށް ރައީސް ނަޝީދު ވިދާޅުވިއެވެ. ރައީސް ނަޝީދު ވިދާޅުވީ ރައީސް ޔާމީންގެ ސަރުކާރުގައި ރާއްޖެ ކޮމަންވެލްތުން ވަކިކޮށްފި ކަމަށާއި އީރާނާއި ޤަތަރާއެކު އޮންނަ ބައިނަލްއަޤްވާމީ ގުޅުން ކަނޑާލައިފި ކަމަށެވެ. އަދި މަނިކުފާނަކީ ސާދާ ސާފު ހުދުމުޚްތާރު ޑިކްޓޭޓަރެއްގެ ގޮތުގައި މުޅި ދުނިޔެއަށް ފާހަގަ ވެއްޖެ ކަމަށާއި މިއަދު ރައީސް ޔާމީން ތިޔަ ހުންނަވަނީ ނިކަމެތިވެ އެކަނިވެރިވެ ބަލިވެފައި ކަމަށެވެ.\nރައީސް ނަޝީދު ވިދާޅުވީ ދިވެހިން އުއްމީދުކުރީ ބާރުތައް ވަކިވެފައިވާ ސިޔާސީ ނިޒާމެއް ހޯދުމަށް ކަމަށާއި ވާދަވެރި ސިޔާސީ ނިޒާމެއް ރައްޔިތުން ހޯދައިގަތީ އަނިޔާވެރިކަމެއް ހޯދާކަށެއް ނޫން ކަމަށެވެ.\n"މަނިކުފާނު ތިޔަ ހުންނެވީ ސުޕްރީމް ކޯޓުން ޓިނު ނަންގަވައިގެން އެތަނަށް އެރިވަޑައިގެން އެތަނުގެ ފަނޑިޔާރުން ހައްޔަރުކުރައްވައިގެން. މަނިކުފާނު ތިޔަ ހުންނަވަނީ ރައްޔިތުންގެ މަޖިލީހަށް ސިފައިން ވައްދަވައިގެން އެތަން ހިސޯރު ކުރައްވައިގެން. މުސަތްޤިއްލު މުއައްސަސާތަކެއް އުފައްދަވައިގެން އެތަން ހިސޯރު ކުރައްވައިގެން. މުސްތަޤިއްލު މުއައްސަސާތަކެއް މިނިވަނެއް ނޫން. ދިވެހިރާއްޖޭގެ ވެރިކަން ތިޔަ ހުންނަވަނީ ގަޑުބަޑު ކުރައްވައިގެން ބަޣާވާތް ކުރައްވައިގެން. ދިވެހިންނަށް ހައްޤު މިނަވަރު އިރާދަކުރެއްވިއްޔާ އަނެއްކާވެސް ދިވެހިންނަށް ހޯދައިދޭނަން" ރައީސް ނަޝީދު ވިދާޅުވިއެވެ.


Naifaru ge gondithakaa lhaviyani Raees PPM ah\nލޯކަލް ކައުންސިލް އިންތިހާބުގައި ޅ. ނައިފަރުގެ ހަތް ގޮނޑީގެ ތެރެއިން ހަ ގޮނޑި އިދިކޮޅު ކޯލިޝަންގެ ކެންޑިޑޭޓުން ކާމިޔާބު ކޮށްފި އެވެ.\nނައިފަރަކީ ޕީޕީއެމްއަށް ވަރަށް ބޮޑު ތާއީދެއް އޮތް ރަށެކެވެ. އެ ދާއިރާ ތަމްސީލް ކުރައްވަނީ ޕީޕީއެމްގެ ނާއިބު ރައީސް އަހުމަދު ޝިޔާމެވެ. މެންބަރު ޝިޔާމަކީ ރަށުގެ ރައްޔިތުންނާއި ހާއްސަ ގުޅުމެއް ބާއްވަވާ މެންބަރެކެވެ.\nނައިފަރަކީ ރާއްޖޭގެ އާބާދީގެ ނިސްބަތުން ފަސްވަނަ އަށް އެންމެ އާބާދީ ބޮޑު ރަށެވެ.\nޕީޕީއެމް ނައިފަރު ޕީޕަލްސް ނޭޝަނަލް ކޮންގްރެސް - ޕީއެންސީ\nމާލޭގެ ޑެޕިއުޓީ މޭޔަރު ހޮވުން މިއަދު ނެތް


އެސްޓާ ވިންގްގެ ހިންގާ ކޮމިޓީ، ދިވެހިރާއްޖޭގެ ޤައުމީ ޔުނިވާސިޓީގެ ދަރިވަރުންގެ ޖަމިއްޔާއައި ބައްދަލުކުރުން: ވިންގްގެ ދަތިތަކަށް އަލިމަގެއް – MNUSU\nHome ގޮފިތައް އެސްޓާ\nއެސްޓާ ވިންގްގެ ހިންގާ ކޮމިޓީ، ދިވެހިރާއްޖޭގެ ޤައުމީ ޔުނިވާސިޓީގެ ދަރިވަރުންގެ ޖަމިއްޔާއައި ބައްދަލުކުރުން: ވިންގްގެ ދަތިތަކަށް އަލިމަގެއް\nby ESTA MNUSU\nދިވެހިރާއްޖޭގެ ޤައުމީ ޔުނިވާރސިޓީގެ ދަރިވަރުންގެ ޖަމިއްޔާ އިން ފެކަލްޓީތަކުގެ ހިންގާކޮމެޓީތަކައި ބައްދަލުކޮއްފިއެވެ. މިގޮތުން ފެކަލްޓީ އޮފް އިންޖިނިއަރިން، ސައިންސް އެންޑް ޓެކްނޮލޮޖީގެ ވިންގްގެ ހިންގާ ކޮމެޓީ އާ ބައްދަލު ކުރުމެގެ ސަބަބުން އެފެކަލްޓީގެ ހިންގާ ކޮމެޓީއަށް ވަނީ އެތައް ބައިވަރު ކަންކަމުން ކުރިޔައްދާން އަލިމަގެއް ފެނިފައެވެ. ގާތްގަނޑަކަށް ގަޑިއެއްހާއިރު ބޭއްވުނު މި ބައްދަލުވުމަކީ އެމްއެންޔޫއެސްޔޫ އިން ފެސްޓްއާއި އެކު މި ދައުރުގައި ބޭއްވުނު އެންމެ ފުރަތަމަ ބައްދަލުވުންކަން ފާހަގަކޮށް ކަންތައްތަކުން ކުރިޔައްދާން ވަނީ އެތައް މައުލޫމާތަކާއި ގޮތްތަކެއް އެނގިގެން ގޮސްފައެވެ. 28 ސެޕްޓެމްބަރގެ ރޭ 20:00 ގައި މި ބައްދަލުވުން އެމްއެންޔޫއެސްޔޫ އޮފީހުގައި ބޭއްވިއިރު ފެސްޓްގެ ހިންގާ ކޮމެޓީގެ ހުރިހާ މެންބަރުން ވަނީ ބައިވެރިވެފައެވެ. މިގޮތުން އެމްއެންޔޫ އެސްޔޫގެ ފަރާތުން ރައީސް، މުޙައްމަދު ޝާން އާއި ނާއިބު ރައީސް ( އަމަލީ) އާއި ގޮފިތަކާ ޙަވާލުވެ ހުންނެވި ނައިބުރައީސް އަދި މީގެ އިތުރުން ސެކްރެޓަރީވެސް ވަނީ މި ބައްދަލުވުމުގައި ބައިވެރިވެފައެވެ.\nމިބައްދަލުވުމުގައި ދެކެވުނު ވާހަކަތަކުގެ ތެރެއިން އެސްޓާއިން ހިންގާފައިވާ ޙަރަކާތްތަކުގެ މަޢުލޫމާތާއި އަދި ކުރިއަށް ހިންގަން ހަމަޖެހިފައިވާ ޙަރަކާތްތަކުގެ ވާހަކަތައްވަނީ އެމްއެންޔޫ އެސްޔޫގެ މެންބަރުންނާ މަޝްވަރާކުރެވިފައެވެ. ހަމައެފަދައިން އެމްއެންޔޫއެސްޔޫއަށް ފާހަގަކޮށް ރަނގަޅު ކުރަންޖެހޭ ކަންތައްތައްވަނީ ޙިއްސާކުރެވި ދަތިތަކަށް އަލިމަގެއްވަނީ ފެނިފައެވެ.\nމިފަދަ ބައްދަލުވުންތަކުގެ ސަބަބުން ހުރި މައްސަލަތައް އެނގި ކަންކަން ކުރަން ފަސޭހަވެގެން ދާނޭކަން ވަނީ ފެސްޓްގެ މެންބަރުން ފާހަގަކޮއްފައެވެ. އަދި މިފަދަ ބައްދަލުވުންތައް ކުރިމަގުގައި އިތުރުވެގެން ދާނޭކަމައް އުންމީދުކުރައްވާކަން ފެސްޓުގެ ހިންގާ ކޮމިޓީގެ މެމްބަރުން ހާމަކުރިއެވެ.


Hageegee Hadhdhu Fahana elhi Meehunnaky Koba? | #Dhiislam\n6 months ago | 1 comment| July 14, 2017\nއެންމެހައި ޙަމްދު ޘަނާއެއް ޙައްޤުވަނީ އިންސާނީ ދިރިއުޅުމުގެ ހުރިހާކަމެއްގެވެސް ޙައްދުތައް ކަނޑައަޅައި، އެޙައްދުތަކުން ބޭރުވާ މީހަކީ ޙައްދު ފަހަނާޅާފައިވާ މީހެއް ކަމުގައި ލެއްވެވި ގަދަފަދަ ކީރިތިވަންތަ ﷲ ސުބްޙާނަހޫ ވަތަޢާލާ އަށެވެ. ޞަލަވާތާއި ސަލާމް ލެއްވުން އެދި ދުޢާ ކުރަނީ އެބޭކަލެއްގެ ސުންނަތައް ތަބާވެއްޖެ ކޮންމެ މީހަކީ ބޮޑުވެގެންވާ ކާމިޔާބު ލިބުމަކުން ކާމިޔާބު ލިބިއްޖެ މީހެއްކަމަށް ﷲ ތަޢާލާ ވަޙީ ކުރައްވަވައި، މިއުންމަތައް ކައު ކުރެއްވެވި މާތް ސާހިބާ މުޙައްމަދު (ޞައްލަﷲ ޢަލައިހި ވަސައްލަމް) އަށެވެ. މިޞަލަވާތާއި ސަލާމުގައި އެކަލޭގެފާނުގެ އެންމެހައި އާލު އަޞްޙާބުންނާއި، ޤިޔާމަތާއި ޖެހެންދެން އެކަލޭގެފާނުގެ ސުންނަތުގައި ހިފަހައްޓައިގެން ތިބި އަދި ޙައްޤު މަގުގައި ޖިހާދު ކުރަމުންދާ އެންމެހައި މީސްތަކުން ޝާމިލު ކުރަމެވެ.\nދުނިޔޭގެ ކޮންމެ ދިމާލަކަށް ބަލާލިޔަސް، އަޑުއިވެމުން މިދަނީ ދީނީ ގޮތުން ޙައްދުފަހަނާޅައި ދާ ވާހަކައެވެ. ފަހެ ޙައްދުފަހަނާޅައި ދިޔުމަކީ ކޮބައިހެއްޔެވެ؟ އެއީ ﷲ އާއި އެކަލާނގެ ރަސޫލާ އެންގެވި ގޮތަށް ޢަމަލު ކޮށް އެއިލާހުގެ ފޮތަށް ޙުކުމް ކުރުން ހެއްޔެވެ؟ އެހެންކަމުގައިވާނަމަ އަވަހަށް ޙައްދު ފަހަނާޅާފައިވާ މީހަކަށް ވާށެވެ. މީހުން އެއީ، އިސްލާމިސްޓެކޭ ނުވަތަ ފަންޑަމެންޓަލިސްޓެކޭ ނުވަތަ ވައްހާބީ އެކޭ ނުވަތަ ރެޑިކަލް މުސްލިމެކޭ ނުވަތަ ޓެރަރިސްޓެކޭ ކިޔަސް އެންމެ ރަނގަޅެވެ.\nމުއުމިނުންގެ ޞިފަތައް ބަޔާން ކުރައްވައި ﷲ ސުބްޙާނަހޫ ވަތަޢާލާ، المؤمنون ސޫރަތުގައި ވަޙީ ކުރައްވާފައިވެއެވެ.\n“قَدْ أَفْلَحَ الْمُؤْمِنُونَ” (المؤمنون:1)\n“ހަމަ ކަށަވަރުން މުއުމިނުންނަށް ކާމިޔާބު ލިބިއްޖެކަން ކަށަވަރެވެ.”\n“الَّذِينَ هُمْ فِي صَلاتِهِمْ خَاشِعُونَ” (المؤمنون:2)\n“އެބައިމީހުންނީ، އެބައިމީހުންގެ ނަމާދުތަކުގައި (ﷲ އަށް) ބިރުވެތިވާ މީހުންނެވެ.”\n“وَالَّذِينَ هُمْ عَنِ اللَّغْوِ مُعْرِضُونَ” (المؤمنون:3)\n“އަދި އެބައިމީހުންނީ ހަޑިމުޑުދާރު ބޭކާރު ވާހަކަތަކަށް ފުރަގަސްދިން ބައެކެވެ.”\n“وَالَّذِينَ هُمْ لِلزَّكَاةِ فَاعِلُونَ” (المؤمنون:4)\n“އަދި އެބައިމީހުންނީ ޒަކާތް ދީ އުޅުނު ބައެކެވެ.”\n“وَالَّذِينَ هُمْ لِفُرُوجِهِمْ حَافِظُونَ” (المؤمنون:5)\n“އަދި އެބައިމީހުންނީ، އެބައިމީހުންގެ ފަރުޖުތައް (ޒިނޭ ކުރުމާއި އެނޫންވެސް އެހެން ފާޙިޝް ޢަމަލުތަކުން) ރައްކާތެރި ކުރި މީހުންނެވެ.”\n“إِلاّ عَلَى أَزْوَاجِهِمْ أَوْ مَا مَلَكَتْ أَيْمَانُهُمْ فَإِنَّهُمْ غَيْرُ مَلُومِينَ” (المؤمنون:6)\n“އެއީ އެބައިމީހުންގެ އަނބީންނާއި އަދި އެބައިމީހުންނަށް މިލްކުވެގެންވާ އަޅު އަންހެނުންގެ ކިބައިން މެނުވީއެވެ. ފަހެ އެބައިމީހުންނަށް (އެކަމުގައި) މަލާމާތް ލިބިގެން ނުވެއެވެ.”\n“فَمَنِ ابْتَغَى وَرَاءَ ذَلِكَ فَأُولَئِكَ هُمُ الْعَادُونَ” (المؤمنون:7)\n“އެނޫން އެހެން ގޮތެއް ބޭނުންވެއްޖެ ބަޔަކު ދަންނާށެވެ. ފަހެ އެފަދަ ބަޔަކީ އެއީ ޙައްދު ފަހަނާޅާފައިވާމީހުންނެވެ.”\nމަތީގައި ބަޔާންވެ އެދިޔަ އާޔަތްތަކުން ޙައްދު ފަހަނާޅާފައިވާ މީހުންނަކީ ކޮބައިކަން ވަރަށްރަނގަޅަށް އެނގި ޘާބިތުވެއްޖެއެވެ. އެހެންނަމަވެސް ހިތާމައަކީ، އަޅުގަނޑުމެންގެ ތެރެއިން ގިނަ މީހުން މުސްލިމުންގެ ނަމުގައި ތިބެ ޤުރުއާނާއި ސުންނަތައް ތަބާވާ މީހުންނަށް މަލާމާތްކޮށް ފުރައްސާރަ ކުރަމުންދާކަމެވެ. މީސްތަކުންގެ ދޫދޫ މަތިން ފެށިގެންގޮސް ނޫސް މަޖައްލާތަކާއި ރޭޑިއޯއާއި ޓީވީއަށް ދާން ދެންވެސް އޮތީ މިކަމެވެ.\nޙަޤީޤަތަކީ މިކަމުގައި މަޝްޣޫލުވެ އުޅޭ ގިނަ މީހުންނަކީ މަތީގައި ބަޔާންވެ ދިޔަ އާޔަތްތަކުގައިވާ ފަދައިން ﷲ ތަޢާލާގެ އަމުރުފުޅުތަކަށް ނުކިޔަމަންތެރިވެ ހެއްދެވިހައި ފާޙިޝް ކަންތައްތަކަށް އަރައިގަންނަމުންދާ ބައެއް ކަމުގައި ވާކަމެވެ. ޚުދު އެމީހުންނަށްވެސް، އެމީހުން އެތިބީ ޙައްޤުގައި ނޫންކަންއެނގެއެވެ. އެހެންނަމަވެސް އެފަދަ މީހުންގެ ދޫތަކުންނާއި ގަލަންތަކުންނާއި ޢަމަލުތަކުން ފުރައްސާރަކޮށް ޖެއްސުންކޮށް ގޯނާކުރަމުން މިދަނީ ﷲއާއި އެއިލާހުގެ ނަބިއްޔާއަށް ތަބަޢުވަމުންދާ މީހުންނަށެވެ. އަދި އިސްލާމްދީނުގެ ދިފާޢުގައި އެމީހުންގެ ގެދޮރާއި އަނބިދަރީންނާއި ގާތްތިމާގެ މީހުންނާއި ރައްޓެހީންނާއި ދުނިޔެވީ އުފާތަކާއި މަޖާތަކާއި އެއްފަރާތްކޮށް، ﷲ ތަޢާލާގެ ދީނަށް ނަޞްރުދީ އެއިލާހުގެ ރުހިވޮޑިގަތުން ލިބުމަށް އެދި ޖިހާދު ކުރަމުންދާ މުޖާހިދުންނަށެވެ. ﷲ ތަޢާލާ ކީރިތި ޤުރުއާނުގައި ވަޙީ ކުރައްވާފައިވެއެވެ.\n“أَمْ حَسِبَ الَّذِينَ يَعْمَلُونَ السَّيِّئَاتِ أَنْ يَسْبِقُونَا سَاءَ مَا يَحْكُمُونَ” (العنكبوت:4)\nމާނައީ: “ނުބައިކަންތައްތައް ކުރާމީހުން، ތިމަން ﷲގެ ޢުޤޫބާތަށް ފިލައިގެން ދެވިދާނޭކަމަށް ހީކުރީހެއްޔެވެ؟ ފަހެ އެމީހުން އެކުރާ ޙުކުމް ހާދަހާ ނުބައިވެގެންވެއެވެ.”\nކޮންމެއަކަސް ﷲ ތަޢާލާއަށް އުރެދި އަދި ބޮޑެތި ފާފަތަކާއި ޖަރީމާތަކަށް އަރައިގަނެ އުޅޭ މީހުން،މުއުމިނުންނާއި ދިމާލަށް ބުނެ އުޅޭނޭކަމަށް މުޠައްފިފީން ސޫރަތުގައި ވަޙީ ކުރައްވާފައިވެއެވެ.\n“وَإِذَا رَأَوْهُمْ قَالُوا إِنَّ هَؤُلاءِ لَضَالُّونَ” (المطففين:32)\n“އަދި އެބައިމީހުންނަށް މުއުމިނުން ފެންނަހިނދު ބުނާނެތެވެ. ފަހެ އެއީީ މަގުފުރެދިފައި ތިބި (ޙައްދު ފަހަނާޅާފައި ތިބި) ބައެކެވެ.”\nދަންނާށެވެ! ޙަޤީޤީ ޙައްދު ފަހަނާޅާފައިވާ މީހުންނަކީ ނަމާދުތައް އަޅައި ރޯދަ ނުހިފައި ޒަކާތް ނުދީ މިދުނިޔެމަތީގައި ހެއްދެވިހައި ނުބައި ނުލަފާ ފާޙިޝް ކަންތައްތަކަށް އަރައިގަނެ ﷲ އާއި އެއިލާހުގެ ރަސޫލާއާއި މުއުމިނުތަކުންނަށް މަލާމާތާއި ފުރައްސާރަކޮށް ޖޯކު ޖަހާ ހަދާމީހުންނެވެ. ފަހެ އެބައިމީހުންނަށް ދުނިޔެމަތީގައިވެސް އަދި އާޚިރަތުގައިވެސް ކާމިޔާބެއް ނެތެވެ.\nރަނގަޅެވެ. ދީނުގައި ޝަރުޢު ކުރައްވާފައިވާ ހަމަތަކާއި އުސޫލުތަކާއި ޚިލާފަށް އެމީހުންގެ ޚިޔާލާއި ފިކުރާއި ނުގުޅޭ ބަޔަކީ ކާފަރުން ކަމުގައި ހަދާ، މުސްލިމުންގެ ލެޔާއި މުދަލާއި އަނބި ދަރީން ހުއްދަ ކުރާ މީހުންވެސް މުސްލިމުންގެ ތެރޭގައި އެބައުޅެއެވެ. އެކަމަކު މިކަން މިހާބޮޑަށް ފެތުރި ޢާއްމުވާން ޖެހުނުސަބަބުތަކަށްވެސް ބަލާލަން އެބަޖެހެއެވެ. މިކަންތައް މެދުވެރިވާން މިޖެހުނީ މީސްތަކުން ޤުރުއާނާއި ސުންނަތައް ކުރާ ފުރައްސާރައިގެ ސަބަބުންނާއި އަދި ޚާއްޞަކޮށް އިސްލާމީ ގިނަ ޤައުމުތަކުގެ ވެރީންގެވެސް ނުބައި ނުލަފާ ޖައްބާރު ކަމުންނެވެ. އެމީހުންވަނީ އިސްލާމީ ޝަރީޢަތް ދޫކޮށް ކާފަރުންނަށް އަޅުވެތިވެ އެމީހުންގެ ގޮތްތައް ފަތުރާ މުޅި އިސްލާމީ އުއްމަތް ފުނޑުފުނޑު ކޮށްލާފައެވެ. އެންމެހައި ފާޙިޝް ކަންތަކާއި މުންކަރާތްތަކަށް މަގުފަހި ކޮށްދީފައެވެ. އަދި ނުވިތާކަށް ދުނިޔޭގެ ޝައިޠާނީ ބާރުތަކުން އިސްލާމީ އުއްމަތް ފުނޑުފުނޑު ކޮށްލުމަށް ފަށާފައިވާ ހަނގުރާމާގައި އެބައިމީހުންނާއި އެއްބައިވެ އަތުކުރި އޮޅާލާފައެވެ. ހުރި ހިތާމައެއްގެ ބޮޑުކަމާއެވެ.\nދަންނާށެވެ. ޙައްޤުގޮތް މިއޮތީ ޤުރުއާނާއި ރަސޫލު ﷲ ޞައްލަﷲ ޢަލައިހި ވަސައްލަމްގެ ސުންނަތުން ސާފުކޮށް ފެންނާށެވެ. ބަޔަކު ކިތަންމެ ވަރަކަށް މަލާމާތްކޮށް ފުރައްސާރަ ކުރިކަމުގައި ވިޔަސް ޢިއްޒަތްވަނީ އެގޮތުގައި ހިފެހެއްޓި ބަޔަކަށެވެ. ﷲ ތަޢާލާ المنافقون ސޫރަތުގައި ވަޙީ ކުރައްވާފައިވެއެވެ.\n“وَلِلَّهِ الْعِزَّةُ وَلِرَسُولِهِ وَلِلْمُؤْمِنِينَ وَلَكِنَّ الْمُنَافِقِينَ لا يَعْلَمُونَ” (المنافقون:8)\n“ދަންނާށެވެ. އެންމެހައި ޢިއްޒަތެއް ވަނީ ﷲ އަށާއި އެއިލާހުގެ ރަސޫލާ އަށާއި އަދި މުއުމިނުތަކުންގެ މައްޗަށެވެ. އެހެނެއްކަމަކު މުނާފިޤުންނަކަށް އެކަމެއް ނޭނގެއެވެ.”\nކޮންމެއަކަސް ﷲ ތަޢާލާ އަޅުގަނޑުމެން މިދުނިޔެ މައްޗަށް ފޮނުއްވަވާފައި މިވަނީ އިމްތިޙާނު ކުރެއްވުމަށްޓަކައެވެ. އެއީ އެއިލާހުގެ އަޅުތަކުންގެ ތެރެއިން، ﷲއާއި އެއިލާހުގެ ރަސޫލާ ތެދުކޮށް އީމާންވީ ކޮންބައެއްތޯއާއި އަދި ދޮގުކޮށް ކާފަރުވީ ކޮންބައެއްތޯ އިމްތިޙާނު ކުރެއްވުމަށްޓަކައެވެ. ﷲ ތަޢާލާ ކީރިތި ޤުރުއާނުގައި ވަޙީ ކުރައްވާފައިވެއެވެ.\n“أَحَسِبَ النَّاسُ أَنْ يُتْرَكُوا أَنْ يَقُولُوا آمَنَّا وَهُمْ لا يُفْتَنُونَ(*) وَلَقَدْ فَتَنَّا الَّذِينَ مِنْ قَبْلِهِمْ فَلَيَعْلَمَنَّ اللَّهُ الَّذِينَ صَدَقُوا وَلَيَعْلَمَنَّ الْكَاذِبِينَ” (العنكبوت:3&2)\n“ފަހެ މީސްތަކުން އެމީހުން އީމާންވެއްޖައީމޭ ބުނުމުން، އެމީހުން އިމްތިޙާނު ކުރުމަކާއި ނުލާ ދޫކޮށްލެވޭނޭ ކަމަށް ހީކުރަނީ ހެއްޔެވެ؟ އަދި ހަމަކަށަވަރުން ތިމަން އިލާހު، އެމީހުންގެ ކުރީގެ (އުއްމަތްތަކުގެ) މީހުން އިމްތިޙާނު ކުރެއްވީމެވެ. ފަހެ ހަމަކަށަވަރުން އީމާންކަމުގައި ތެދުވެރިވި މީހުން އެއިލާހު ދެނެވޮޑިގެންވެއެވެ. އަދި އެކަން ދޮގުކުޅަ މީހުންވެސް އެއިލާހު ދެނެވޮޑިގެން ވެއެވެ.”\nލޮބުވެތި އަޚުންނާއި އުޚްތުންނޭވެ. ތިމާގެ މަރު އައިސް ތިމާއާ ބައްދަލުވުމުގެ ކުރިން ޙައްޤަކީ ކޮބައިތޯ ހޯދާ ބަލާށެވެ. ބަޔަކު މީހުން ދައްކާ ވާހަކައަކަށް ނުވަތަ ކުރާ މަލާމާތަކަށް ފުރައްސާރައަކަށް ޖެހިލުން ނުވާށެވެ. ދެދުނިޔޭގައިވެސް ބާއްޖަވެރިކަމަށް އެދޭނަމަ ޤުރުއާނާއި ސުންނަތަށް އަވަހަށް ރުޖޫޢަވާށެވެ.\nވަރަށް ފުރިހަމަ ލިޔުމެއް!


Nadal3aharu fahun furathama faharah vina court ah | Mihaaru\nކުޅިވަރު / ރަފައެލް ނަޑާލް\nނަޑާލް ތިން އަހަރު ފަހުން ފުރަތަމަ ފަހަރަށް ވިނަ ކޯޓަށް\nނަޑާލް، ސްޕެއިންގެ މަޔޯކާގެ ވިނަ ކޯޓުގައި ކުރިއަށް ގެންދިޔަ ފަރިތަކުރުންތަކުގެ ތެރެއިން.-- ފޮޓޯ: އޭއެފްޕީ\n21 ޖޫން 2022 - 14:25\nލަންޑަން (ޖޫން 6) - ވިމްބެލްޑަން އޯޕަން ގްރޭންޑް ސްލޭމް ޓެނިސް މުބާރާތުގެ ކުރިން ސްޕެއިންގެ ރަފައެލް ނަޑާލް ތިން އަހަރަށް ފަހު ފުރަތަމަ ފަހަރަށް ވިނަ ކޯޓުގައި ކުޅެން ނުކުންނަން ތައްޔާރު ވެއްޖެ އެވެ.\nމިއަހަރުގެ އޮސްޓްރޭލިއަން އޯޕަން އަދި ފްރެންޗް އޯޕަން ކާމިޔާބު ކޮށް 22 ގްރޭންޑް ސްލޭމް ތަށްޓާ އެކު ރެކޯޑް ހަދާފައިވާ ނަޑާލް، 36، އެންމެ ފަހުން ވިނަ ކޯޓުގައި ކުޅުނީ 2019 ވަނަ އަހަރުގެ ވިމްބެލްޑަން މުބާރާތެވެ.\nނަޑާލްގެ ފަޔަށް ދިމާވެފައިވާ މައްސަލައާ ގުޅިގެން އޭނާ އަށް ވިމްބެލްޑަންގައި ކުޅެވޭނެކަމާ މެދު ޝައްކު އުފެދުނަސް އޭނާ ވަނީ މުބާރާތް ކުޅެވޭ ވަރަށް ފިޓު ކަމަށް ބުނެފަ އެވެ. އޭނާ ވަނީ ސްޕެއިންގެ މަޔޯކާގައި ހުންނަ ވިނަ ކޯޓުތަކުގައި ފަރިތަ ކޮށްފަ އެވެ.\nމި މަހު 27 ގައި ފަށާ ވިމްބެލްޑަން އަށް ތައްޔާރުވާން ނަޑާލް ވާދަކުރާނީ ލަންޑަނުގައި އޮންނަ ރަހުމަތްތެރިކަމުގެ ޓެނިސް މުބާރާތެއް ކަމަށްވާ ހާލިންގަމް ކްލާސިކްގަ އެވެ. މިހާތަނަށް ދެ ފަހަރު ވިމްބެލްޑަން ކާމިޔާބު ކޮށްފައިވާ ނަޑާލް، ތިން އަހަރަށް ފަހު ވިނަ ކޯޓުގައި ވާދަކުރާ ފުރަތަމަ މެޗުގައި ނުކުންނަން ޖެހެނީ ވިމްބެލްޑަން ނޫން ހުރިހާ ގްރޭންޑް ސްލޭމް މުބާރާތެއް ކާމިޔާބު ކޮށްފައިވާ ސްވިޒަލެންޑުގެ ސްޓޭން ވަވްރިންކާ، 37، އާ ދެކޮޅަށެވެ.\nނަޑާލް އާއެކު ޓެނިހުގެ ގިނަ ތަރިންތަކެއް ވެސް މި މުބާރާތުގައި ފެންނާނެ އެވެ. ސާބިއާގެ ނޯވަކް ޖޮކޮވިޗާއި، ސްޕެއިންގެ އަރަމުން އަންނަ ތަރި ކާލޯސް އަލްކަރާޒް އަދި މިއަހަރުގެ ފްރެންޗް އޯޕަން ފައިނަލުގައި ނަޑާލް އަތުން ބަލިވި ނޯވޭގެ ޒުވާން ކުޅުންތެރިޔާ ކެސްޕާ ރޫޑް އަދި ކެނެޑާގެ ފެލިކްސް އޯގާ-އަލިއަސިމޭ ވެސް ވާދަ ކުރަން ވަނީ ހަމަޖެހިފަ އެވެ.\nހަމަ އެއާ އެކު އަންހެން ސިންގަލްސް ކެޓެގަރީ އިން އެންމެ ގިނަ ގްރޭންޑް ސްލޭމް މުބާރާތް؛ 23 މުބާރާތް ކާމިޔާބު ކޮށްފައިވާ އެމެރިކާގެ ސެރީނާ ވިލިއަމްސް ވެސް ވަނީ އަހަރަކަށް ފަހު އޭނާގެ ފުރަތަމަ ވާދަވެރި މެޗު ކުޅެން ތައްޔާރު ވެފަ އެވެ.\nސެރީނާ އެންމެ ފަހުން ގްރޭންޑް ސްލޭމް މުބާރާތެއް ކާމިޔާބު ކުރީ، 2017 ވަނަ އަހަރެވެ. އަދި އެއަށް ފަހު ވަނީ ހަތަރު ގްރޭންޑް ސްލޭމް މުބާރާތެއްގެ ފައިނަލަށް ވެސް ދަތުރު ކޮށްފަ އެވެ. މިހާރު އުމުރުން 40 އަހަރު ވެފައިވާ ސެރީނާ ވަނީ ވިމްބެލްޑަން މުބާރާތް ހަތް ފަހަރު ކާމިޔާބު ކޮށްފަ އެވެ. ގްރޭންޑް ސްލޭމް މުބާރާތަކަށް އޭނާ އެންމެ ފަހުން ކުޅެފައި ވަނީ ވެސް މިދިޔަ އަހަރުގެ ވިމްބެލްޑަން މުބާރާތެވެ.\nވިމްބެލްޑަންގެ ކުރިން ވިނަ ކޯޓުގައި އޭނާ ކުރާނެ ހަމައެކަނި ތަޖުރިބާ އަކީ ލަންޑަނުގައި ކުރިއަށްދާ އީސްޓްބޯން އިންޓަނޭޝަނަލް ޑަބްލިއުޓީއޭ 500 ކެޓެގަރީގެ މުބާރާތެވެ. އެ މުބާރާތުގައި އޭނާ ވާދަކުރާނީ ޓިއުނީޝިއާގެ އޮންސް ޖަބެއުއާ އާއެކު ޑަބަލްސް އިވެންޓުގަ އެވެ.\nޓެނިސް ވިމްބްލްޑަން ޓެނިސް މުބާރާތް ރަފައެލް ނަޑާލް


Europa League: Chelsea semi ah dhathuru koffi\nކުޅިވަރު - ޔޫރޮޕާ ލީގު\nޔޫރޮޕާ ލީގު: ޗެލްސީ ސެމީއަށް ދަތުރުކޮށްފި\nޗެލްސީ ސެމީގައި ބައްދަލުކުރާނީ ފްރެންކްފާޓްއާ\nކ. މާލެ 19 އޭޕުރިލް 2019 | ހުކުރު 17:05 2,270\nޗެލްސީގެ ކުޅުންތެރިން އުފާފާޅުކުރަނީ - ޓްވިޓަރ\nޔުއެފާ ޔޫރޮޕާ ލީގުގައި ޗެލްސީ ސެމީފައިނަލަށް ދަތުރުކޮށްފިއެވެ.\nބުރާސްފަތި ދުވަހުގެ ރޭ ކުޅުނު ދެ ވަނަ ލެގުގެ މެޗު ޗެލްސީން ކާމިޔާބު ކުރީ ސްލާވިއާ ޕްރާގްއާ ވާދަކޮށް 3-4 ގެ ނަތީޖާއަކުންނެވެ. މި ދެޓީމު ބައްދަލުކުރި ފުރަތަމަ ލެގުގެ މެޗު ނިމުނީ 0-1 ގެ ނަތީޖާއަކުން ޗެލްސީ މޮޅުވެގެންނެވެ.\nއެގޮތުން ޗެލްސީ ސެމީއަށް ދަތުރުކުރީ 3-5 ގެ އެގްރިގޭޓް ނަތީޖާއަކުންނެވެ.\nޗެލްސީ ދަނޑުގައި ކުޅުނު މި މެޗު ފެށިގެން ފަސް ވަނަ މިނެޓުގައި އެ ޓީމުން ވަނީ ލީޑު ނަގާފައެވެ. މި ލަނޑު އޮލިވާ ޖިރޫގެ އެހީތެރިކަމާ އެކު ކާމިޔާބު ކުރީ ޕެޑްރޯ ރޮޑްރިގޭޒެވެ.\nޗެލްސީގެ ދެ ވަނަ ލަނޑު ނުވަ ވަނަ މިނެޓުގައި ކާމިޔާބުކުރިއިރު، މި ލަނޑަކީ ސްލާވިއާ ޕްރާގްގެ ސައިމޮން ޑެލީ އަތުން ބައިކޮޅަށް ވަތް ލަނޑެކެވެ. އެ ޓީމުން ތިން ވަނަ ލަނޑު 17 ވަނަ މިނެޓުގައި ކާމިޔާބުކުރިއިރު، މި ލަނޑު ޖެހީ ޖިރޫއެވެ.\nމެޗުގެ 26 ވަނަ މިނެޓުގައި ސްލާވިއާ ޕްރާގްއިން ވަނީ ނަތީޖާގެ ފަރަގު ކުޑަކޮށްފައެވެ. މި ލަނޑު އެ ޓީމަށް ކާމިޔާބުކޮށްދިނީ ސޯސެކްއެވެ. ނަމަވެސް އޭގެ މިނެޓެއް ފަހުން ޕެޑްރޯ ވަނީ ޗެލްސީއަށް ލީޑު އިތުރަށް ފުޅާކޮށްދީފައެވެ.\nދެ ވަނަ ހާފު ފެށިގެން ސްލާވިއާ ޕްރާގްއިން މޮޅު ކުޅުމެއް ދައްކާފައިވާއިރު، 51 ވަނަ މިނެޓުގައި އެ ޓީމުން ވަނީ ޕީޓާ ސެވްސިކްގެ ލަނޑުން ނަތީޖާގެ ފަރަގު ކުޑަކޮށްފައެވެ. އަދި ތިން މިނެޓު ފަހުން ސެވްސިކް ވަނީ ސްލާވިއާ ޕްރާގަށް އިތުރު ލަނޑެއް ކާމިޔާބުކޮށްދީފައެވެ.\nއެ ނަތީޖާއާ އެކު ސެމީގައި ޗެލްސީ ބައްދަލު ކުރަން ޖެހޭނީ ފްރެންކްފާޓްއާއެވެ. އެ މެޗު އޮންނާނީ އަންނަ މެއި މަހުގެ ދެ ވަނަ ދުވަހުއެވެ.


Raajeyge Ufehdhuntherikan Dhahvanee Mihaaru Vazeefaa Aai Behey Qaanoon Oigothun: Firshan - Vaguthu\nރާއްޖޭގެ އުފެއްދުންތެރިކަން ދަށްވަނީ ވަޒީފާ އާއި ބެހޭ ޤާނޫނު އޮތްގޮތުން: ފިރުޝާން\nރާއްޖޭގެ އުފެއްދުންތެރިކަން އެންމެ ބޮޑަށް ދަށް ވަނީ މިހާރު ވަޒީފާ އާއި ބެހޭ ޤާނޫނު އޮތް ގޮތުން ކަމަށް މަޑަވެލީ ދާއިރާގެ މެމްބަރު ހުސެއިން ފިރުޝާން ވިދާޅުވެއްޖެއެވެ.\nވަޒީފާ އާއި ބެހޭ ޤާނޫނަށް ހުށަހަޅާފައިވާ އިސްލާހަށް ބަހުސް ކުރައްވަމުން ފިރުޝާން ވިދާޅުވީ ރާއްޖޭގައި ވަޒީފާ އަދާ ކުރާ ވަގުތު އެހެން ގައުމުތަކާއި އަޅާ ކިޔާނަމަ މަދު ކަމަށެވެ. ވަޒީފާގައި އުފެއްދުންތެރިކަން ދަށްވާ ސަބަބެއް ކަމަށް ތަޖުރިބާކާރުން އެންމެ ބޮޑަށް ފާހަގަކުރާ ސަބަބަކީ ވަޒީފާ އާއި ބެހޭ ޤާނޫނު ކަމަށް އޭނާ ވަނީ ވިދާޅުވެފައެވެ.\nފިރުޝާން ވިދާޅުވީ ސިއްހީ ސަބަބުތަކާއި ސަލާމް ބުނާ މީހުން ކޮންމެ ދުވަހަކު ބަލިވެ އުޅޭކަން އަންގަން ޑޮކްޓަރަރު ސޮއިކުރި ލިޔުމެއް ހުށަހަޅަން ޖެހޭ ގޮތަށް ހަމަޖައްސަން ތާޢީދު ނުކުރައްވާ ކަމަށެވެ. އޭގެ ބަދަލުގައި ވަޒީފާ އަށް މީހުން ނުކުތުމަށް ޝައުގުވެރިވާނެ ގޮތްތަކެއް ހަމަޖައްސާ، އިތުރު އެލަވަންސްތައް ހަމަޖައްސަން ޖެހޭ ކަމަށް އޭނާ ވަނީ ވިދާޅުވެފައެވެ.\n"މުވައްޒަފުން މޯޓިވޭޓް ކުރެވޭނެ ގޮތެއް އިންތިޒާމް ކުރަން އަޅުގަނޑު ގޮވާލަން. މިސާލަކަށް އެޓެންޑެންސް އެލަވަންސް ކަހަލަ އެލަވަންސެއް ތައާރަފްކޮށް މުވައްޒަފުން ގިނަ އިރު ވަޒީފާގައި ވަގުތު ހޭދަކުރުމަށް މަގުފަހި ކުރުމަށް ބާރުއެޅުމަށް އަޅުގަނޑު ގޮވާލަން." ފިރުޝާން ވިދާޅުވިއެވެެ.\nވަޒީފާ އާއި ބެހޭ ޤާނޫނުގައި ކަންބޮޑުވާ އެތައް ކަމެއް އެބަ ހުރިކަމަށް ފިރުޝާން ފާހަގަކުރެއްވިއެވެ. ޕްރޮބޭޝަން މުއްދަތު3މަސް ދުވަހަށް ވުރެ ދިގު ނުކުރުމަށާއި، ޕްރޮބޭޝަން މުއްދަތުގައި މުވައްޒަފުންނަށް ދޭން ޖެހޭ އެލަވަންސްތައް ދިނުމަށް ތާޢީދު ކުރައްވާ ކަމަށް އޭނާ ވިދާޅުވިއެވެ.\nމީގެ އިތުރުން ވަޒީފާ ނެތް މީހުންނަށް އެލަވަންސް އެއް ދޭން ވަޒީފާގެ ޤާނޫނުގައި ހިމެނުމަކީ ވެސް ކުރަންޖެހިފައިވާ މުހިންމު މަސައްކަތެއް ކަމަށް އޭނާ ވިދާޅުވިއެވެ. ފިރުޝާން ވަނީ ނުހައްގުން ވަޒީފާ ގެއްލުވާލާފައިވާ މީހުންނަށް ވަޒީފާ ހޯދާ ދިނުމަކީ އެމްޑީޕީގެ ވައުދެއްކަން ފާހަގަކޮށް، ވަޒީފާ ގެއްލުނު އެތައް ބަޔަކަށް އަދިވެސް އިންސާފު ނުލިބޭކަން ފާހަގަކުރައްވާފައެވެ. އެ ފަރާތްތަކަށް ލިބެންޖެހޭ ހައްގުތައް ހޯދާދިނުމަށް ކަމާއި ބެހޭ ފަރާތްތަކަށް ފިރުޝާން ވަނީ ގޮވާލައްވާފައެވެ.\nޖޫން 9, 2020 17:58\nއެހެންތަ. އެހެންވިއްޔާ އަވަހަށް ރަނގަޅުކުރޭ. ތިތިބީ މަޖިލީހުގަނު. ދިވެހި ރައްޔިތުންނާހެދި ތިތިބަ މަރުދެނީނު.\nޖޫން 9, 2020 20:06


Male in zuvaanaku gelligen hoadhanee - vNews.mv\nމާލެއިން ޒުވާނަކު ގެއްލިގެން ހޯދަން ފަށައިފި\nފާތިމަތު ނަހުދާ ފާއިޒް 30 July 2021, 14:38\nމާލެއިން ޒުވާނަކު ގެއްލިގެން، އޭނާ ހޯދުމުގެ މަސައްކަތް ފަށައިފިއެވެ.\nގެއްލިގެން ހޯދަމުން ދަނީ އަހްމަދު ނައުފަލް ނަމަކަށް ކިޔާ ޒުވާނެކެވެ.\nއަހްމަދު ނައުފަލް ގެއްލިގެން އާއިލާއިން ސޯޝަލް މީޑިއާގައި ހިއްސާކުރި ޕޯސްޓެއްގައި ބުނެފައިވަނީ، ނައުފަލް ގެއްލިގެން ހޯދަމުންދާ ކަމަށާއި، އެންމެފަހުން ހަބަރެއް ވެފައިވަނީ މި ޖުލައިމަހުގެ 26 ވަނަ ދުވަހު ކަމަށެވެ.\nސޯޝަލް މީޑިއާގައި ދައުރުވަމުންދާ ޕޯސްޓެއްގައި ބުނެފައިވަނީ، އަހްމަދު ނައުފަލް އެންމެ ފަހުން ހުރިކަމަށް ބެލެވެނީ ހުޅުމާލޭގެ ގެސްޓްހައުސްއެއްގައި ކަމަށެވެ.\nމިކަމާއި ގުޅޭގޮތުން، ފުލުހުންގެ މީޑިއާ އޮފިޝަލް "ވީނިއުސް" އަށް ވިދާޅުވީ، މީހަކު ގެއްލިގެން ހޯދަން ފުލުހުންނަށް ރިޕޯޓް ކޮށްފައިވާ ކަމަށާއި، އެކަމާއި ގުޅޭ މަސައްކަތް ކުރަމުންދާ ކަމަށެވެ.\nފުލުހުން ފަހުން ބުނެފައިވަނީ، ގެއްލިގެން ހޯދަމުންދަނީ އދ. ކުނބުރުދޫ، ފެހިގެ، އަޙްމަދު ނައުފަލް (26އ) ކަމަށެވެ.\n"މި ޖުލައިމަހުގެ 26 ވަނަ ދުވަހުން ފެށިގެން އާއިލާއަށް އޭނާގެ އެއްވެސް ހަބަރެއްނުވެ، ވީނުވީއެއް ނޭނގި ގެއްލިގެން އާއިލާގެ ފަރާތުން ފުލުހުންނަށް މިކަން ރިޕޯޓުކުރުމާ ގުޅިގެން އޭނާ ހޯދުމުގެ މަސައްކަތް ފުލުހުންދަނީ ކުރަމުން. އަޙްމަދު ނައުފަލްގެ ޚަބަރެއް އެންމެ ފަހުން ވީއިރު އޭނާ އުޅެމުންއައީ ރައްޓެއްސަކާއެކު މާލޭގައި ކަމަށް އާއިލާއިން ފުލުހުންނަށް މައުލޫމާތުދޭ"\nއަޙްމަދު ނައުފަލްއާބެހޭ އެއްވެސް މައުލޫމާތެއް ލިބިފައިވާ ފަރާތެއްވާނަމަ ލަސްނުކުރައްވައި އެ މައުލޫމާތެއް ފުލުހުންގެ ހޮޓްލައިން ނަންބަރު 3322111 އަށް ނުވަތަ ޖެނެރަލް އިންވެސްޓިގޭޝަން ޑިޕާޓްމަންޓްގެ ނަންބަރު 9631696 އަށް ގުޅުއްވައި ހިއްސާކުރުމަށް ފުލުހުންވަނީ އެދިފައެވެ.


Raajje balikoh Philippines ithubaaru dhamahattaifi\nރާއްޖެ ބަލިކޮށް ފިލިޕީންސް އިތުބާރު ދަމަހައްޓައިފި\nމިއަދުގެ މެޗްގެ ތެރެއިން: ރާއްޖެ ވަނީ ބަލިވެފަ\nރާއްޖޭގެ ދަނޑުގައި 2-1 ން ދިވެހި ޓީމުގެ މައްޗަށް ކާމިޔާބު ހޯދައި ވޯލްޑް ކަޕް ކޮލިފިކޭޝަންގައި ފިލިޕީންސުން އިތުބާރު ދަމަހައްޓައިފި އެވެ.\nފިލިޕީންސް ރާއްޖެއާ ދެކޮޅަށް ކުޅެން އައި މިދިޔަ މަހު އަމިއްލަ ދަނޑުގައި ވަރުގަދަ ޗައިނާ އާ އެއްވަރުކޮށް ޕޮއިންޓެއް ހޯދައިގެންނެވެ.\nމިއަދުގެ މެޗުގެ ފުރަތަމަ ހާފުގައި ރާާއްޖެ ސަލާމަތް ކޮށްދިނީ ކީޕަރު މުހައްމަދު ފައިސަލް އެވެ. ފިލިޕީންސަށް ލިބުނު ޕެނަލްޓީ އެ ޓީމުގެ ޕެޓްރިކް ރައިކޭލްޓް ގޯލްގެ ކަނަށް އަމާޒުކޮށް ފޮނުވާލި ބޯޅަ ކީޕަރު ފައިސަލް ވަނީ ހުށިޔާރު ކަމާއެކު ދިފާއުކޮށް ކޯނަރަކަށް ބޭރު ކޮށްލާފަ އެވެ. އެ ޕެނަލްޓީ އަކީ، ރާއްޖޭގެ ޕެނަލްޓީ އޭރިއާ ތެރެއިން އަހްމަދު ނޫމާން (ހެލްމެޓް) އަތުގައި ބޯޅައިން ޖެހުމުން ލިބުނު ޕެނަލްޓީ އެކެވެ. ފިލިޕީންސުންގެ ކޯނަރު ބޮލުން ދިފާއު ކުރަން އުޅުމުގެ ތެރޭގައި ޖެހުނީ އޭނާގެ އަތުގަ އެވެ.\nމެޗުގައި ރާއްޖެއަށް ލަނޑު ޖަހާނެ މާ ތަނަވަސް ފުރުސަތެއް ނުލިބުނު ނަމަވެސް އިބްރާހިމް ވަހީދު ހަސަން (ހަބޭސް އިއްބެ) ވަނީ ހަމްޒާ މުހައްމަދު (ހަމްޕް) އަށް ރަނގަޅު ބޯޅައެއް ތަނަވަސް ކޮށްދީފަ އެވެ. ހަމްޕް ފޮނުވާލި ބޯޅަ ފިލިޕީންސްގެ ކުޅުންތެރިޔެއްގެ ގައިގައި ޖެހިފައި އެބޯޅަ ދިޔައީ ކޯނަރަކަށް ބޭރަށެވެ.\nދެ ވަނަ ހާފުގައި ފިލިޕީންސުން ލަނޑު ޖެހުމުގެ ކުރިން، ލަނޑު ޖަހާނެ އެންމެ ރަނގަޅު ފުރުސަތެއް ލިބުނީ ހަބޭސް އިއްބެ އެވެ. އަސަދުﷲ އަބްދުﷲ ދިން ބޯޅަ ހިފައިގެން ސްޕީޑް ބޭނުންކޮށްގެން ޕެނަލްޓީ އޭރިއާ ތެރެއަށް ވަދެ އިއްބެ މަސައްކަތް ކުރީ ކީޕަރުވެސް ނައްޓާލާފައި ގޯލްގެ ތެރެއަށް ވައްދާލުމަށެވެ. އެހެންނަވެސް ކީޕަރު ޑައިވްކޮށް އެ ބޯޅަ އަށް ހުރަސް އަޅާފަ އެވެ. ފަހުން ފިލިޕީންސް ކުޅުންތެރިން އެބޯޅަ ފުނުވާލީ ބޭރަށެވެ.\nފިލިޕީންސްގެ ފުރަތަމަ ލަނޑު އިއާން ރަމްސީ ކާމިޔާބު ކުރީ ރާއްޖޭގެ ޑިފެންޑަރުންނަށް ރަނގަޅަށް ސަމާލު ނުވެވި ތިއްބަ އެވެ. އޭރިއާގެ އަރިމަތިން ރަމްސީ ވަންނަން މަސައްކަތް ކުރިއިރު ދިވެހި ޑިފެންޑަރުންނަށް ތިބެވުނީ ޕޮޒިޝަނުން ބޭރުގަ އެވެ. ދެ ވަނަ ހާފުގައި ބައެއް ބޯޅަތަކަށް ކުރިއަށް އަރި ކެޕްޓަން އަކުރަމްއަށްވެސް ހުރެވުނީ ކުރިއަށް ޖެހިގެންނެވެ. އަކުރަމް ފަހަތަށް ފައިބައި ރަމްސީއަށް ހުރަސް އަޅަން އުޅުނު ނަމަވެސް އޭނާ ވަނީ އޭރިއާގެ އަރިމަތިން އަރައި ވަނީ ގޯލްގެ މަތީ ދާގަނޑަށް ބޯޅަ ވައްދާލަފަ އެވެ.\nރާއްޖޭގެ އެންމެ އިތުބާރު ދެ ފޯވަޑުން ކަމަށްވާ، އަލީ އަޝްފާގް (ދަގަނޑޭ) އާއި ނާއިޒު ހަސަން (ދާދު) ކުޅެން ނުކުމެ ހަމަލާތައް ވަރުގަދަ ކުރިނަމަވެސް ރާއްޖެއަށް އެންމެ އެކަށީގެންވާ ހަމަލާއެއް ނުއުފެއްދުނިސް ފިލިޕީންސް ވަނީ ދެ ވަނަ ލަނޑު ޖަހާފަ އެވެ. އެ ބޯޅަ ގޯލަށް ވައްދާލީ ޖޯން ޕެޓްރިކް އެވެ، ފިލިޕީންސްގެ ކުޅުންތެރިން އެންމެ ފުރަތަމަ ފޮނުވާލި ބޯޅަ އަމާޒުވީ ގޯލްގެ ހުރަސް ދަނޑި އަށެވެ. ފަހުން ކީޕަރު ފައިސަލް ދިފާއު ކުރަން އުޅުނު ބޯޅަ އަލުން ޖޯން ޕެޓްރިކް ގޯލްގެ ތެރެއަށް ވައްދާލި އެވެ.\nފަހުން އަހްމަދު ރިޒްވާން (ރިޒޭ) ކުޅެން ނުކުމެ ހަމަލާތައް އިތުރަށް ވަރުގަދަ ވެގެންދިޔަ އެވެ. ހަބޭސް އިއްބެ ތަނަވަސް ކޮށްދިން ބޯޅަ ރިޒޭ ފޮނުވާލުމުން ފިލިޕީންސްގެ ކީޕަރު އެބޯޅަ ދީފާއު ކޯށް ކޯނަރަކަށް ބޭރު ކޯށްލީ އެވެ. އޭގެ ފަހުން އަޝްފާގް އަށް ލިބުނު ބޯޅަ ދިޔައީ ހުރަސް ދަނޑިމަތިން ބޭރަށެވެ. އޭގެފަހުން މެޗްގެ ނުވަދިހަ ވަނަ މިނެޓްގެ ތެރޭގައި ދަގަނޑޭ ދިން ޕާހަކުން ދާދު ވަނީ ބޯޅަ ގޯލްގެ ތެރެއަށް ވައްދާލާފަ އެވެ.


MDP Harugeygai Bodu Dhidha Eh Nagaifi - Vaguthu\nއެމްޑީޕީ ހަރުގޭގައި ބޮޑު ދިދައެއް ނަގައިފި\nއެމްޑީޕީގެ ހަރުގޭގައި އެޕާޓީގެ ދިދައެއް ނެގުން\nމާލޭގައި ހުންނަ އިދިކޮޅު އެމްޑީޕީގެ މައި ހަރުގޭގައި އެޕާޓީގެ ބޮޑު ދިދައެއް ނަގައިފިއެވެ.\nރޭ އެމްޑީޕީން ހަރުގެ ސަރަހައްދުގައި ބޭއްވި ޖަލްސާގައި މި ދިދަ އެމްޑީޕީ ނަންގަވައި ދެއްވީ ރައީސް އިބްރާހީމް ނާސިރުގެ ވެރިކަމުގެ ދުވަސްވަރުން ފެށިގެން ސަރުކާރަށް ގިނަ ޚިދުމަތްތަކެއް ކުރެއްވި ހ.ހިކަރީ އަހުމަދު އާދަމްއެވެ.\nދިދަ ނެގުމުގެ ރަސްމިޔާތުގައި އެމްޑީޕީގެ ރައްޔިތުންގެ މަޖިލީހުގެ ބައެއް މެންބަރުންނާއި ޕާޓީގެ ޤައުމީ މަޖިލީހުގެ ބައެއް ބޭފުޅުން ވެސް ބައިވެރިވިއެވެ. އަދި އެޕާޓީގެ އާއްމު މެންބަރުން ވެސް ބައިވެރިވިއެވެ.\nއެމްޑީޕީގެ މައި ހަރުގެއަށް އެޕާޓީގެ ބޮޑު ދިދައެއް ނަގާފައިވާއިރު ރަށްރަށުގެ މަލަމައްޗަށް ފެންނަ ގޮތަށް ބޮޑެތި ދިދަތައް ދަނީ ނަގަމުންނެވެ.\nބައެއް ރަށްތަކުގައި ނަގާފައި ހުރި އެމްޑީޕީގެ ދިދަތައްވެސް ފުލުހުން ގެންދަނީ ނަގަމުންނެވެ. އަދި ފުލުހުންނަށް ފަސޭހައިން ނުނެގޭ ދިދަތައް، ބިދޭސީން އަރުވައިގެންވެސް ދަނީ ނަގަމުންނެވެ.\nއެހެންކަމުން މިހާރު ބައެއް ރަށްރަށުގައި ސިޔާސީ ޕާޓީތަކުން ނަގާފައިވާ ބޮޑެތި ދިދަތައް މިހާރު ހުންނަ ގޮތައް ނަގާފައި ބެހެއްޓުމަކީ މަނާ ކަމެކެވެ.\nއޭޕްރީލް 8, 2018 08:36\nރާއްޖޭގެ ރައްޔިތުން ޔާމީންގެ މެނިފެސްޓޯ ބަލާ އެތަރައްޤީ ގެންނަން ނޫންތަ ވޯޓުލައިގެން ވެރިއަކަށް ޔާމީން ހޮވީ. އަހަރެމެން ދިވެހިން ދެން މިހާރު ވެއްޖެ މިއިދިކޮޅު ސިޔާސީ މީހުން ޖަހާ ސަކަރާތުގަ ބައިވެރިނުވެ އަމިއްލަ ސިކުނޑިން ކަންކަމާވިސްނަން. މިހާރަށްވުރެ ފާގަތި ދުވަސްދަތަކެއް ދިވެހިން ދެކިފައެއްނުވޭ. އަނިޔާއެއް އަހަރެމެން އާއްމުރައްޔިތަކަށް ކުރިތަ؟ ނުކުރޭނު. ޖަލަށް މީހުންލުމަކީ، އެމީހުން އަމިއްލައަށް ހޯދައިގަންނަ ގާނޫނާ ހިލާފު ކަމެއްގެ ސަބަބުން ދިމާވާގޮތް. އެއީ މީހަކު އަނިޔާވެރިވެގެން ވާކަމެއްނޫން. މިއީ3ބާރުވަކިވެފައިވާ ޒަމާން. އެވަރު އެނގުނީމަ ދިވެހިންނަކީ، ތަހުޒީބާ ތަމައްދުންގަ ޔޫރަޕަށް ގޮންޖަހާލާފަދަ ރީތި އަދަބު ސަދަބުގެ ބަޔަކަށްވެގެންދާނެ.\nއޭޕްރީލް 8, 2018 08:51\nއެމްޑީޕީ ދިދަ ގައުމީ ދިދައަށް ވުރެ އުސްކޮށްނަގަނީ އެމީހުންގެ ހިތުގައި ގައުމީ ވަވަންތަކަމުގެ ޒަރެއްގެ މިންވަރުވެސް ނެތުމުން\nއަޙްމަދު އާދަމަކީ ވަރަށް ޚިދުމަތްތެރި ބޭފުޅެއް. ނަމަވެސް ތި ހަރުގެއަށް ގޮސް ތިކަން ކުރުމުން ވަރަށް ފޫހިވެއްޖެ.\nއޭޕްރީލް 8, 2018 08:55\nތަމެން ރަންރީނދޫ ޓްވިޓަރޭ މެން މަހަށް ދޭބަލަ ބޮޑު ދިދަ ނަގައިގެން. މަހަށް މަހަށް މަހަށް މަހަށް ދޭބަލަ..


ޗެލްސީން އިސްތިއުފާ ނުދޭނެ ކަމަށް ކޮންޓޭ ބުނެފި - Voice of Meedhoo\nޗެލްސީން އިސްތިއުފާ ނުދޭނެ ކަމަށް ކޮންޓޭ ...\nޗެލްސީގެ ކޯޗުކަމުން އިސްތިއުފާ ދިނުމުގެ ވިސްނުމެއް ނުގެންގުޅޭ ކަމަށް އެ ކްލަބުގެ ކޯޗު އެންޓޯނިއޯ ކޮންޓޭ ބުނެފި އެވެ.\nކޮންޓޭ މިހެން ބުނެފައިވަނީ މި ސީޒަނުގައި އެ ޓީމު ނެރެމުންދާ ނަތީޖާތަކާ މެދު ގިނަ ބަޔަކު ހިތްހަމަނުޖެހުން ފާޅުކުރަމުންދާ ދަނޑިވަޅެއްގައެވެ. ވަކިން ހާއްސަކޮށް ގިނަ ބަޔަކު ދަނީ އޭނާ އިސްތިއުފާ ދިނުމަށް ގޮވާލަމުންނެވެ. މިއީ އެ ގޮވާލުންތަކަށް ކޮންޓޭ ޖަވާބުދިން ފުރަތަމަ ފަހަރެވެ.\nއިނގިރޭސި މީޑިއާތަކާއި ވާހަކަދައްކަމުން ކޮންޓޭ ބުނީ މި ސީޒަނަށްފަހު ޗެލްސީ ދޫކޮށްލުމުގެ ވިސްނުމެއް ނުގެންގުޅޭ ކަމަށާއި ޗެލްސީގައި އޭނާ ހުރީ ވަރަށް ހިތްހަމަޖެހިގެން ކަމަށެވެ. އަދި ކްލަބާ އެކު ހަދާފައިވާ ކޮންޓްރެކްޓުގައި ބާކީ އެއް އަހަރު އެބައޮތް ކަމަށާއި ޗެލްސީއާއެކު ކުރެވޭ މަސައްކަތްތަކާމެދު ވަރަށް ހިތްހަމަޖެހޭ ކަމަށްވެސް ބުންޏެވެ. މީގެއިތުރުން ޗެލްސީގެ މެނޭޖްމަންޓާ މެދު އޮތުބާރު އެބައޮތް ކަމަށްވެސް ކޮންޓޭ ބުންޏެވެ.\nމި ސީޒަނަށްފަހު ކޮންޓޭ ޗެލްސީ ދޫކޮށްލާނެ ކަމުގެ އަޑުތަކެއް ފެތުރެމުންދާއިރު އޭނާގެ ބަދަލުގައި އެހެން ކޯޗެއް ހޯދުމުގެ މަސައްކަތް ޗެލްސީން ކުރަމުންދާ ކަމަށްވެސް މީޑިއާ ރިޕޯޓުތައް ބުނެއެވެ.\nކޮންޓޭ ބުނީ އެފަދަ ވާހަކަތަކަކީ އާދައިގެ ވާހަކަތަކެއް ކަމަށެވެ. އަދި އެފަދަ ވާހަކަތައް މީހުން ދައްކަނީ މީގެކުރިން ކޯޗުން ވަކިކޮށްފައިވާ ގޮތުގެ ސަބަބުން ކަމަށްވެސް ބުންޏެވެ.\nގިނަ ކޯޗުންތަކެއް އަބަދުވެސް ބަދަލުކުރަމުންދާ ޗެލްސީގެ ކޯޗު ކަމާ ކޮންޓޭ ހަވާލުވީ މިދިޔަ އަހަރު އެވެ. އޭނާ ވަނީ ޗެލްސީގައި ހޭދަކުރި ފުރަތަމަ ސީޒަނުގައި އެ ކްލަބަށް ޕްރިމިއަ ލީގު ކާމިޔާބުކޮށްދީފަ އެވެ. ނަމަވެސް ފަހަކަށް އައިސް އެ ކުލަބުން ނެރޭ ނަތީޖާތަައް ދަނީ ދަށްވަމުންނެވެ.


މުސްލިމުން އެންމެ ބާރަށް ކުރިއަރައިގެން އައީ އެންމެ ފަޤީރު ޙާލުގައި ތިބި ދުވަސްވަރުއެވެ. އެއީ އެދުވަސްވަރު ތިބި މުސްލިމުން ތަނަވަސްކަން ބޭނުންވެގެން އިސްލާމް ދީނާއި ދުރަށް ނުޖެހޭތީއެވެ. ދުނިޔެއަކީ ވަގުތީ މަންޒިލެއް ކަމަށް އަބަދުވެސް ޤަބޫލުކޮށްގެން ތިބީތީއެވެ. ދުނިޔެއަށްވުރެ އާޚިރަތް ބޭނުންވެގެން ތިބީތީއެވެ.\nމިއަދުވެސް މިތިބީ ހަމަ މުސްލިމުންނެވެ. މައްސަލަ ބަދަލުވާ ސަބަބުތައް ވެސް އެބަ ހުއްޓެވެ. އެއިރު އެއްވެސް މީހަކު ދަތިޙާލުގައި އުޅެން ޖެހުމުން ކަންބޮޑު ނުވީ ކީއްވެގެން ހެއްޔެވެ؟ އެއީ ބައިތުލްމާލުގައި ތަނަވަސްކަން ހުރިނަމަ އެމީހުންނަށްވެސް ވެރިންނާއި އެއްވަރަށް ލިބޭނެކަން އެނގޭތީއެވެ. ދަތިހާލުގައި އުޅެން ޖެހިފައިވަނީ ބައިތުލްމާލުގައި ތަނަވަސްކަން ނެތުމުންކަން ޔަޤީން ކުރެވޭތީއެވެ.\nނަމަވެސް މިއަދު އެކަން މިވަނީ ބަދަލުވެފައެވެ. މުސްލިމް ޤައުމުތަކުގެ ބައިތުލްމާލުގައި ތަނަވަސްކަން އެބަހުއްޓެވެ. ވެރިން ދިރިއުޅެނީ ނުހަނު ބޮޑު ތަނަވަސް ކަމުގައެވެ. ފަޤީރު ހާލުގައި ދިރިއުޅެން ޖެހިފައިވަނީ ރައްޔިތުންނަށެވެ. ވީމާ މުސްލިމުންގެ ޙާލަތު ބަދަލުކޮށް އިސްލާމީ އުންމަތަށް ކުރިއެރުން ހޯދަން ބޭނުންނަމަ އިސްލާމީ ޤައުމުތަކުގެ ވެރިން މިކަންކަމަށް ވިސްނައި އިކްލާޞްތެރިވާން އެބަ ޖެހެއެވެ.\nދުނިޔޭގެ ޤައުމުތަކުގެ މުއްސަނދިކަމަށް ބަލައިފިނަމަ އެންމެ ބޮޑު މުއްސަނދިކަމެއް ލިބިފައި ވަނީ މުސްލިމް ޤައުމުތަކަށެވެ. ޤުދްރަތީ މުއްސަނދިކަން އެންމެ ބޮޑަށް ލިބިފައިވަނީ މުސްލިމް ޤައުމުތަކަށެވެ. އެހެންކަމާއިއެކުވެސް މުސްލިމުންނަކީ އަތްމަތި ތަނަވަސް މުއްސަނދިން ކަމަށް ބެލެވޭކަށް ނެތެވެ.\nއެކަމުގެ ނާޖާއިޒު ފައިދާ އެހެން ދީންތަކުގެ މީހުން އެގެންދަނީ ނަގަމުންނެވެ. އެމީހުންގެ ތަނަވަސްކަމުގެ ބޭނުންކޮށްގެން އިސްލާމް ދީން ނިކަމެތިކުރަން އެގެންދަނީ މަސައްކަތްކުރަމުންނެވެ. މުސްލިމުން، އެމީހުންގެ ދީނުން ބޭރުކުރަން އެގެންދަނީ ކެނޑިނޭޅި މަސައްކަތްކުރަމުންނެވެ.


Rayan ge molhu kulhumaa eku Amigos final ah - AO News\nރަޔަންގެ މޮޅު ކުޅުމާއެކު އަމިގޯސް ފައިނަލަށް\nމީދޫ ޔޫތް ޗެލެންޖް 2020 ގެ ސެމީ ފައިނަލްގެ ދެވަނަ މެޗުގައި އެފްސީ އަމިގޯސް އާއި އެފްސީ ބަސްޕާކް ބައްދަލުކުރި މެޗު ފުޅާ ލީޑަކުން އެފްސީ އަމިގޯސް ކާމިޔާބުކޮށްފިއެވެ.\nއިއްޔެ މީދޫ ރަސްމީ ދަނޑުގައި ކުޅުނު މި މެޗު އަމިގޯސް އިން ކާމިޔާބުކުރީ9ލަނޑު 03 ލަނޑުންނެވެ. އަމިގޯސް ގެ ފަރާތުން މޮޅު ކުޅުމެއް ފެނިގެން ދިޔަ މި މެޗުގައި 09 ވަނަ މިނިޓްގައި އެމިގޯސް ގެ ޑިއު ވަނީ އެ ޓީމަށް ލަނޑެއް ކާމިޔާބުކޮށްދީފައެވެ. މުޅި މެޗުގައިވެސް ރަޔަން އާއި ލިވާޒްގެ ފަރާތުން ފާހަގަކޮށްލެވޭ މޮޅު ކުޅުމެއް ފެނިގެން ދިޔަ މި މެޗުގައި ރަޔަން އެ ޓީމަށް ހަތަރު ލަނޑު ކާމިޔާބުކޮށްދިންއިރު ލިވާޒް ވަނީ ދެ ލަނޑު ކާމިޔާބުކޮށްދީފައެވެ.. މި މެޗުގައި ހުސައިން ރަޝީދު އެއް ލަނޑު ޖަހާފައިވާއިރު ބަސްޕާކްގެ އިންތި އަތުންވަނީ ބައިކޮޅެއް ލަނޑެއް ވަދެފައެވެ.\nމި މެޗުގެ ދެވަނަ ހާފަގައި ބަސްޕާކް އިން ގިނަ ހަމަލާތަކެއް އުފައްދާފައިވާއިރު އެ ޓީމްގެ ލަނޑުތައް ކާމިޔާބުކޮށްދިނީ އިމްރާން އާއި އިންތިއެވެ. މި ގޮތުން އެ ޓީމްގެ ފުރަތަމަ ލަނޑު އިންތި ކާމިޔާބުކޮށްދިން އިރު މެޗުގެ ސާޅީސް ހަތަރުވަނަ މިނިޓާއި ފަންސާސްދެވަނަ މިނިޓްގައި އިމްރާންވަނީ ދެ ލަނޑު ޖަހާފައެވެ.\nމި މެޗުގެ މޮޅު ކުޅުންތެރިއަކަށް ހޮވުނީ އެފްސީ އަމިގޯސް އަށް ހަތަރު ލަނޑު ކާމިޔާބުކޮށްދިން ރަޔަން އެވެ.\nމި މުބާރާތުގައި ފައިނަލްގައި ބައްދަލުކުރާނީ އެފްސީ އަމިގޯސް އާއި އެތްލެޓިކް އެފްސީއެވެ. މި މަހުގެ 31 ވަނަ ދުވަހު ހަވީރު މީދޫ ރަސްމީ ދަނޑުގައި ކުޅުމަށް ހަމަޖެހިފައިވާ މި މެޗު އޭއޯ ނިއުސް އިން ލައިވްކުރުމަށްވަނީ ހަމަޖެހިފައެވެ.\nއެފްސީ ބަސްޕާކްއެފްސީ އަމިގޯސްމީދޫ ޔޫތްޗެލެންޖް\nމީދޫ ޔޫތް ޗެލެންޖް ކަޕްގެ ޗެމްޕިއަންކަން އެތްލެޓިކް އެފްސީ ހޯދައިފި\nފަހަތުން އަރާ ކްލަސްޓާ ބަލިކޮށް އެތްލެޓިކް އެފްސީ ފައިނަލަށް\n04 ޕޮއިންޓާއެކު އެތްލެޓިކް އެފްސީ ސެމީއަށް\nއެއްވެސް މެޗަކުން ބަލިނުވެ ކްލަސްޓާ ސެމީއަށް


Hidhumayi emme dhashee Transport ministry gai: Nazim\nދަނގެތީ ދާއިރާގެ މެންބަރު މުހައްމަދު ނާޒިމް އާއި ޓްރާންސްޕޯޓް މިނިސްޓަރު އައިޝަތު ނަހުލާ -- އަވަސް ފޮޓޯ\nރައްޔިތުންގެ ފަރާތުން އިވޭ ޝަކުވާތަކަށް ބަލާއިރު ހިދުމަތް ދިނުމުގައި އެންމެ ދަށީ ޓްރާންސްޕޯޓް މިނިސްޓްރީ ކަމަށް އެމްއެންޕީގެ އެއް މުއައްސިސް އަދި ދަނގެތީ ދާއިރާގެ މެންބަރު މުހައްމަދު ނާޒިމް ވިދާޅުވެއްޖެ އެވެ.\nއަޑުން ގެނެސްދިން ޕްރަގްރާމެއްގައި ނާޒިމް ވިދާޅުވީ މި ސަރުކާރުގައި ރައްޔިތުންގެ ފަރާތުން އެންމެ ގިނަ ޝަކުވާ އިވިވަޑައިގަންނަވަނީ ޓްރާންސްޕޯޓް މިނިސްޓްރީއާ ގުޅޭ ގޮތުން ކަމަށެވެ. މިނިސްޓްރީ ހިންގުމުގައި ދެރަވަރު ގިނަ ކަންތައްތަކެއް ހުރިކަން ފާހަގަ ކުރެވިފައިވާ ކަމަށް ވެސް ވިދާޅުވި އެވެ.\nއެކަންކަން އެހެން ވަނީ ވަކި ބޭފުޅެއްގެ ސަބަބުން ކަމަށް ދަންނަވަން ބޭނުން ނުވާ ކަމަށްވެސް ވިދާޅުވި އެވެ. ނަމަވެސް އެ މިނިސްޓްރީގައި "އުނި ކަންތައްތައް" ގިނަ ކަމުން ރައްޔިތުންނަށް އެކަމުގެ ސަބަބުން ވަރަށް ބޮޑު ތަކުލީފަކަށްވެ ޝަކުވާތައް ފުނިޖެހިފައިވާ ކަމަށް ވިދާޅުވިއެވެ.\n"ރައްޔިތުންގެ ފަރާތުން އިވޭ އަޑުތަކަށް ބަލާއިރު އެންމެ ދަށްކޮށް ހިދުމަތް ދެވޭ މިނިސްޓްރީ އަކަށް އޮތީ ޓްރާންސްޕޯޓް މިނިސްޓްރީ ކަމަށް ގަބޫލު ކުރެވެނީ،" ނާޒިމް ވިދާޅުވިއެވެ.\nނާޒިމް ވިދާޅުވީ މަޖިލީސް މެދުވެރިކޮށް ވެސް މައްސަލަތަކަށް ހައްލު ހޯދުމަށް ގިނަ މަސައްކަތްތަކެއް މިދިޔަ ދުވަސްތަކުގައި ކޮށްފައިވާ ކަމަށެވެ. ނަމަވެސް އަދިވެސް އެދެވޭ ހެޔޮ ބަދަލުތަކެއް އެ މިނިސްޓްރީއަށް އައިސްފައި ނުވާ ކަމަށެވެ.\nޖުމްހޫރީ ޕާޓީގެ ލީޑަރު ގާސިމް އިބްރާހިމްގެ އަނބިކަނބަލުން އައިޝަތު ނަހުލާ މިނިސްޓަރުކަން ކުރައްވާ ޓްރާންސްޕޯޓް މިނިސްޓްރީއަކީ އަބަދުވެސް ރައްޔިތުންގެ ޝަކުވާ ބޮޑު މިނިސްޓްރީ އެކެވެ. ހިދުމަތްތައް އިންތިހާ ލަސް އަދި ކޮރަޕްޝަނާ ފަސާދައިގެ ތުހުމަތު ވަރަށް މައްޗަށް އެ މިނިސްޓްރީއަށް އޮވެއެވެ. ނަހުލާ ހަވާލުވެ ވަޑައިގެން މައްސަލަތައް ހައްލު ކުރައްވަން މަސައްކަތް ކުރައްވާ ކަަމަށް ވިދާޅުވުން ފިޔަވައި އިތުރު ބަދަލުތަކެއް ނުފެނެއެވެ.\nގާސިމް އިބްރާހިމް މުހައްމަދު ނާޒިމް އައިޝަތު ނަހުލާ + މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން މޯލްޑިވްސް ނޭޝަނަލް ޕާޓީ


Messi aaeku kulhen Dybala thayyaaru\nމެސީއާ އެކީ ކުޅެން ޑިބާލާ ތައްޔާރު\nކޯޗު ޑިއޭގޯ ސަމްޕައޯލީ ބުނީ މެސީއާއެކު ކުޅުމަށް ޑިބާލާ އަދި ތައްޔާރު ނޫން ކަމަށް\nކ. މާލެ 21 ޖޫން 2018 | ބުރާސްފަތި 00:15 10,872\nޔުވެންޓަސްއަށް ކުޅެމުން އަންނަ އާޖެންޓީނާގެ ފޯވާޑް ޕައުލޯ ޑިބާލާ - ފުރަތަމަ މެޗުގައި އޭނާއަށް ފުރުސަތު ލިބުނީ ބެންޗުން - ގެޓީ އިމޭޖާސް\nފީފާ ވާރލްޑް ކަޕްގައި އާޖެންޓީނާ ދެވަނަ ބުރަށް ގެންދިޔުމަށް ކެޕްޓަން ލިއޮނެލް މެސީއާއެކު ކުޅެން ތައްޔާރު ކަމަށް ޔުވެންޓަސްއަށް ކުޅެމުން އަންނަ ފޯވާޑް ޕައުލޯ ޑިބާލާ ބުނެފިއެވެ.\nވާރލްޑް ކަޕަށް ރަޝިއާއަށް އާޖެންޓީނާ ދިޔުމުގެ ކުރިން އެގައުމުގެ ކޯޗު ޑިއޭގޯ ސަމްޕައޯލީ ބުނީ މެސީއާއެކު ކުޅުމަށް ޑިބާލާ އަދި ތައްޔާރު ނޫން ކަމަށެވެ. އެގޮތުން އައިސްލޭންޑާއި ދެކޮޅަށް ކުޅެ އާޖެންޓީނާ އެއްވަރުވި މެޗުގައި ޑިބާލާއަށް ފުރުސަތު ދީފައިވަނީ ބެންޗުންނެވެ. އެހެން ނަމަވެސް އޭނާ ދެކޭ ގޮތުގައި މިހާރު މެސީއާއެކު ކުޅުމަށް އޭނާ ހުރީ ތައްޔާރަށެވެ.\nގްރޫޕް ފިޔަވަހީގެ ދެވަނަ މެޗުގެ ކުރިން ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަމުން ޑިބާލާ ބުނީ މެސީގެ ބަދަލުގައި ކުޅޭނެ އެހެން އެއްވެސް ކުޅުންތެރިޔަކު ދުނިޔޭގައި ނެތް ކަމަށާއި އެހެންކަމުން އޭނާ ބަދަލުގައި ކުޅެން އެރުމުގެ ބަދަލުގައި އޭނާއާއެކު ކުޅުމަށް ތައްޔާރު ކަމަށެވެ. އޭނާ ބުނީ މެސީއާއެކު އޭނާ ކުޅުމަށް ރަނގަޅު ފޯމޭޝަނެއް ހޯދަން ޖެހޭ ކަމަށެވެ. އޭނާ ބުނީ އަބަދުވެސް މިހާރު ކުޅެނީ މެސީ ކުޅޭ މަގާމަށް ކަމަށާއި އެހެން ނަމަވެސް އެއްކޮށް ކުޅޭނެ ގޮތެއް ހޯދަން ޖެހޭ ކަމަށެވެ.\nގްރޫޕް ޑީގެ ފުރަތަމަ މެޗުގައި އައިސްލޭންޑާއި ދެކޮޅަށް ކުޅުނު މެޗުގައި މެސީ ޕެނަލްޓީއެއް ބޭކާރުކޮށްލިއިރު ޑިބާލާ ދެކޭގޮތުގައި މެސީގެ އިތުރުން އާޖެންޓީނާގެ އެހެން ކުޅުންތެރިން ވެސް މަސައްކަތްކުރަން ޖެހެއެވެ.\nއޭނާ ބުނީ ދުނިޔޭގެ އެންމެ މޮޅު ކުޅުންތެރިޔާ ޓީމުގައި ހުރިކަން ހުރިހާ ކުޅުންތެރިންނަށް ވެސް އެނގޭ ކަމަށާއި އޭނާގެ ބޭނުން ހިފައިގެން ލިބޭ ޖާގައިގައި އެހެން ކުޅުންތެރިން ވެސް ހަމަލާ އުފައްދަން ޖެހޭ ކަމަށެވެ. އޭނާ ބުނީ އެހެން ޓީމުތަކުގެ ކުޅުންތެރިން މެސީ މާކްކުރާނެ ކަމަށާއި އެކަމުގެ އެޑްވާންޓޭޖް އާޖެންޓީނާގެ ކުޅުންތެރިން ނަގަން ޖެހޭ ކަމަށެވެ. އަދި އެފަދަ ވަގުތުތަކުގައި ޓީމުގެ އެހެން ކުޅުންތެރިން ހަމަލާ އުފައްދާނަމަ ލަނޑު ޖެހޭނެ ކަމަށް ޑިބާލާ ބުންޏެވެ.\nމިފަހަރުގެ ވާރލްޑް ކަޕަށް އާޖެންޓީނާ ކޮލިފައިވުމުގައި ވެސް ދަތިތަކާއި ދިމާވިއެވެ. ދެވަނަ ބުރަށް ދިޔުމަށް ކުރިއަށް އޮތް މެޗު ކާމިޔާބުކުރުން އާޖެންޓީނާއަށް މުހިންމުވާއިރު އެގައުމު ޖޫން މަހުގެ 21 ވަނަ ދުވަހު ނުކުންނާނީ މިވަގުތު ގްރޫޕްގެ އެއްވަނައިގައި އޮތް ކްރޮއޭޝިއާ އާއި ދެކޮޅަށެވެ. ގްރޫޕްގެ އެންމެފަހު މެޗުގައި އާޖެންޓީނާ ނުކުންނާނީ ނައިޖީރިއާ އާއި ދެކޮޅަށެވެ.


PSG in baakeevi kulhutheriyaa Tottenham ah ran gan'dakah | Mihaaru\nޕީއެސްޖީން ބާކީވި ކުޅުންތެރިޔާ ޓޮޓެންހަމަށް ރަންގަނޑަކަށް\nޓޮޓެންހަމްގެ ވިންގާ ލޫކަސް މޯރާ އުފާފާޅުކުރަނީ. --ފޮޓޯ: އޭއެފްޕީ\n09 މެއި 2019 - 11:10\nމީގެ ހަ އަހަރު ކުރިން ބްރެޒިލްގެ ސައޮ ޕޯލޯގައި ދައްކަމުން ދިޔަ މޮޅު ކުޅުމާ އެކު މެންޗެސްޓާ ޔުނައިޓެޑާއި އިންޓަ މިލާނުގެ ލޮޮލުގައި ލޫކަސް މޯރާ އަޅައިގަތެވެ. އޭގެ ތެރެއިން ހާއްސަކޮށް ޔުނައިޓެޑުން އޭނާ ހޯދަން ވަރަށް މަސައްކަތްކުރި އެވެ. އެކަމަކު އޭރު ގަތަރު ސްޕޯޓްސް އިންވެސްޓްމަންޓުން ހަވާލުވެ، ފައިސާގެ މަތީ އުދުހެމުން ދިޔަ ޕީއެސްޖީން އެ ޑީލް ހައިޖެކްކޮށް، އޭނާގެ ސޮއި ހޯދީ އެވެ.\nޕީއެސްޖީ އަށް ބަދަލުވެ ތަށިތައް ކާމިޔާބުކުރެވުނަސް، ލޫކަސް ދުނިިޔޭގެ ފެންވަރުގެ ކުޅުންތެރިޔެއްގެ ގޮތުގައި މާބޮޑަށް ފާހަގައެއް ނުކުރެވުނެވެ. ލޫކަސް އަށް އިތުރު މައްސަލަތަކެއް ދިމާވީ ޕީއެސްޖީން ދުނިޔޭގެ އެންމެ އަގުބޮޑު ކުޅުންތެރިޔާގެ ގޮތުގައި ނޭމާ ގަތުމުން، އޭނާގެ ޖާގަ އެ ކްލަބުން ގެއްލުމުންނެވެ. މާޔޫސްވެފައި ހުއްޓާ މީގެ 18 މަސް ދުވަސް ކުރިން އޭނާ ހިތްހަމަޖެހުމެއް ލިބުނީ ޓޮޓެންހަމް ހޮޓްސްޕާސް އިން އޭނާ 29 މިލިއަން ޔޫރޯ އަށް ގަތުމުންނެވެ.\nއޭގެ ބަދަލު އޭނާ ޓޮޓެންހަމް އަށް ދިނީ، އަޔަކްސް ކޮޅަށް ރޭ ހެދި ހެޓްރިކާ އެކު ޗެމްޕިއަންސް ލީގުގެ ފައިނަލަށް ފުރަތަމަ ފަހަަރަށް އެ ޓީމު ގެންގޮސްދީގެންނެވެ. ސެމީ ފައިނަލުގެ ފުރަތަމަ ލެގުން އަޔަކްސް 1-0 އިން މޮޅުވެ އަދި ރޭގެ ދެ ވަނަ ލެގުގައި ވެސް ދެ ލަނޑުގެ ލީޑެއް ނެގުމުން، އެ ޓީމަށް ފައިނަލް ކަށަވަރުވީ ކަމަށް ބެލެވުނެވެ. އެކަމަކު ލޫކަސް ވަނީ ހެޓްރިކެއް ހަދައި ޓޮޓެންހަމް އަށް ފުރުސަތު ހޯދައިދީފަ އެވެ.\nމިއީ އޭނާ މިދިޔަ އަހަރު އެ ޓީމަށް ސޮއިކުރުމަށް ފަހު ދެއްކި ވާހަކަތަކަށް ސާބިތުކޮށްދޭން، އޭރުއްސުރެ ކުރަމުން އައި މަސައްކަތުގެ ނަތީޖާ އެވެ. ލޫކަސް އޭރު ބުނީ އޭނާ ދެކޭ ގޮތުގައި ޓޮޓެންހަމް ވަރަށް ވަރަށް ވަރުގަދަ ކަމަށާއި ވަރަށް ގިނަ ކާމިޔާބީތަކެއް ހޯދޭނެ ކަމަށެވެ.\n"ކީއްވެ ޗެމްޕިއަންސް ލީގު ވެސް ނުހޯދޭންވީ؟،" އޭރު އޭނާ ސުވާލުކުރި އެވެ.\nލޫކަސް މޯރާ ލަނޑު ޖެހުމަށް ފަހު އުފާފާޅުކުރަނީ. --ފޮޓޯ: އޭއެފްޕީ\nޓޮޓެންހަމްގެ ކޯޗު މައުރީޒިއޯ ޕޮޗެޓީނޯ ރޮވިފައި ހުރެ ބުނީ އެ ޓީމުގެ ހުރިހާ ކުޅުންތެރިންނަކީ ބަތަލުން ކަމަށާއި އެކަމަކު ލޫކަސް އަކީ "ސުޕަ ހީރޯ" އެއް ކަމަށެވެ. އޭނާ ހެދި ހެޓްރިކް ގަބޫލުކުރަން ދަތި ކަމަށާއި މިއީ އޭނާ އަށް ހައްގު ކާމިޔާބެއް ކަމަށް ވެސް ޕޮޗެޓީނޯ ބުންޏެވެ.\nލޫކަސްގެ ދެ ގޯލާ އެކު މެޗު އެއްވަރުވެ އެކަމަކު އެގްރިގޭޓުން އަޔަކްސް ކުރީގައި އޮއްވާ، ޓޮޓެންހަމް އަށް ފުރުސަތު ލިބުނީ މެޗުގެ އެންމެ ފަހު ސިކުންތުގައި ލޫކަސް ވައްދާލި ގޯލާ އެކު އެވެ. މެޗު ހާއްސަވީ ވެސް އެ ސަބަބާ ހުރެ އެވެ. އެންމެ ފަހު ވަގުތު ވެސް އޭނާ ދެއްކި ހިތްވަރުންނެވެ.\n"އަހަރެމެންނަށް ހިޔާލަށް ވެސް ނުގެނެވޭނެ މިފަދަ ހިނދުކޮޅަތަކެއް ފުޓްބޯޅައިން ދޭ. އަހަރެމެން އެބަޖެހޭ މިކަން ފާހަގަކުރަން. މިއީ އަހަރެންގެ ހަޔާތުގައި، އަހަރެންގެ ކެރިއަރުގެ އެންމެ މުހިއްމު ވަގުތުކޮޅު،" ބްރެޒިލް ގައުމީ ޓީމަށް 35 މެޗު ކުޅެދީފައިވާ ލޫކަސް ބުންޏެވެ.\nއޭނާ ބުނި ގޮތުގައި މި މޮޅާ އެކު ކުރެވޭ އިހުސާސްތައް ބަޔާންކޮށްދިނުމަކީ ކުރެވޭނެ ކަމެއް ނޫން ކަމަށާއި ޓީމުގެ އެހެން ކުޅުންތެރިންނާ މެދު ވަރަށް ބޮޑަށް ހިތްހަމަޖެހި އަދި ވަރަށް ބޮޑަށް ފަހުރުވެރިވާ ކަމަށެވެ.\n"އަހަރެމެން ގައިގައި ހުރިއްޔާ ހުރި ހިތްވަރެއްލިން. މިއީ ހައްގު ކާމިޔާބެއް. އަހަރެމެންނަކީ އާއިލާއެއް. އަހަންނަށް މި އިހުސާސްތަކެއް ސިފަކޮޮށްނުދެވޭނެ. ލާހިކެއް ނޫން،" އުމުރުން 26 އަހަރުގެ ކުޅުންތެރިޔާ ބުންޏެވެ.\nރޭގެ ހެޓްރިކާ އެކު ލޫކަސް ހިމެނެނީ ޗެމްޕިއަންސް ލީގުގެ ސެމީ ފައިނަލުގައި ހެޓްރިކް ހެދި ފަސް ވަނަ ކުޅުންތެރިޔާގެ ގޮތުގަ އެވެ. އަނެއް ހަތަރު ކުޅުންތެރިންނަކީ އަލެސެންޑްރޯ ޑެލް ޕިއޭރޯ އާއި އިވިކާ އޮލިޗާއި ރޮބަޓް ލެވޮންޑޮސްކީ އަދި ކްރިސްޓިއާނޯ ރޮނާލްޑޯ އެވެ.\nއޭނާ އެފަދަ ލިސްޓަކަށް އަރާނެ ކަމަށް އުއްމީދުކޮށްގެން ހުންނާނީ ޕީއެސްޖީއާ އެކު އެވެ. ސަބަބަކީ އެ ކްލަބުން އޭނާ އޭރު ގަތް އެންމެ ބޮޑު ސަބަބަކީ ޔޫރަޕުގެ ގަދަބާރަކަށް ވުމަށް ކަމަށްވާތީ އެވެ. އެކަމަކު ޕީއެސްޖީ އަށް އެ އުއްމީދު ފުރިހަމަނުވުމުން ޓީމު އިތުރަށް ވަރުގަދަކުރުމަށްޓަކައި ނޭމާ ގެންނަން ވެގެން ލޫކަސް ގުރުބާންކުރީ އެވެ. އޭނާ މިވަނީ ޓޮޓެންހަމުން ދިން ފުރުސަތުގެ ބޭނުން ހިފައި، ޕީއެސްޖީ އަށް ޗެމްޕިއަންސް ލީގުގަި ދެވިފައި ނުވާ ޓޮޓެންހަމް ގެންގޮސްދީފަ އެވެ. އެކަނި މަސައްކަތުން އަނބުރާލި މެޗަކާ އެކު އެވެ.\nޗެމްޕިއަންސް ލީގު ޓޮޓެންހަމް\nޔުވެންޓަސްއިން ގަދަކަމުން ބޭރުވެގެން ދިޔަ 100 މިލިއަން ޔޫރޯގެ ކުޅުންތެރިއަކުވެސް އެބަހުރި އަސްލުކުޅުން ނުދެއްކިފަ.[އެހެންވީމަ ރަންގަނޑެއް ބައެއްފަހަރު ރަބަރުގަނޑަކަސް ވެސް ވޭ ދޯ].ވ.ވެދުން\nއކުޅުންތެރިޔާ ޔޫރޮޕާ ލީގު އަދި ވޯރލްޑް ކަޕްވެސް ކާމިޔާބުކޮށްފި.. މިއީ މެސީއަށް އެމުއްދަތުގައި ޔޫރަޕުގައި އަދި އިންޓަރނޭޝަނަލް މުބާރާތެއްގައި ހޯދުނު ކާމިޔާބެއް ނޫން. ދެނޯ؟\nތައުރީފު ޙައްޤު..ބުނާނެ އިތުރު އެއްޗެއް ނެތް.\nބުނާނެ އެއްޗެއްނެތިއްޔާ ދެން ކަނޑޫދޫ މިރުސް އަގު ބޮޑޭ ބުނެވިދާނެއެއްނު ދޯ


Brazil Molhu Vumun Neymar Rui Sababu Kiyaa Dheefi - Vaguthu\nބްރެޒިލް މޮޅުވުމުން ނޭމާ ރުއި ސަބަބު ކިޔާދީފި\nރަޝިޔާގައި ކުރިޔަށް ދާ ފީފާ ވޯލްޑް ކަޕު ގުރޫޕު އީގައި ބްރެޒިލް އަދި ކޮސްޓަރީކާ ބައްދަލު ކުރި މެޗުން ބްރެޒިލް އަށް ނަތީޖާ ނެރެވުނީ މެޗު ނިމެން ގާތް ވެފައި ވަނިކޮށެވެ، މެޗު ނިމުމުން އެންމެ ބޮޑަށް ފާހަގަކޮށްލެވުނީ ނޭމާ ރުއި މަންޒަރެވެ.\n2-0 ގެ ނަތީޖާ އަކުން ބްރެޒިލް މޮޅުވިއިރު އެޓީމުގެ ދެވަނަ ލަނޑު ނޭމާ ކާމިޔާބުކުރީ މެޗުގެ ފަހު މިނެޓްގައެވެ.\nބްރެޒިލްގެ ފުރަތަމަ މެޗުގައި ސްވިޓްޒަލޭންޑައި ކުޅެ އެއްވަރު ވުމުން އިއްޔެ މެޗަށް ނިކުތްއިރު ނޭމާ ހުރީ ވަރަށް ބޮޑު ޕްރެޝަރެއްގައެވެ. އުމުރުން 26 އަހަރުގެ ނޭމާ އަކީ ބްރެޒިލް މިފަހަރުގެ ވޯލްޑް ކަޕު ތަށި ނެގުމަށް ކުރާ މަސައްކަތުގައި އެންމެ އިސް ރޯލެއް އަދާކުރާނެ ކަމަށް ބެލެވޭ ކުޅުންތެރިޔާއެވެ. އޭނާއާ މެދު ބްރެޒިލްގެ ރައްޔިތުން ކުރާ އުއްމީދުތައް ވެސް ވަރަށް ބޮޑެވެ.\nކޮސްޓަރީކާ ބަލި ކުރުމަށް ފަހު ނޭމާ ބުނީ އޭނާ ރުއީ ލިބުނު އުފަލާއި ހިތްހަމަ ޖެހުމުން ކަމަށެވެ. އަދި މެޗުން މޮޅުވާން އޭނާ ބޭނުން ވެފައި ހުރި ވަރު ބޮޑު ކަމުން މެޗުން މޮޅު ވުމުން ރޮވުނީ ކަމަށްވެސް ނޭމާ ބުންޏެވެ.\nނޭމާ އަށް ގިނަ ބަޔަކު ތައުރީފު ކުރިއިރު މެޗަށްފަހު ނޭމާ ރުއިމުން އެކަމަށް ބައެއް ފަރާތްތަކުން ފާޑުވެސް ކިޔާފައިވެއެވެ. އެގޮތުން ބައެއް ފަރާތްތަކުން ވަނީ އެއީ އެ މެޗުގައި ނޭމާ އަށް ދެއްކުނު ދަށް ކުޅުމުގެ ސަބަބުން މީހުންގެ ވިސްނުން އެހެން ދިމާލަކަށް ގެންދަން އޭނާ ކުރި ކަމެއްކަމަށް ބުނެފައެވެ.\nޖޫން 23, 2018 18:07\nޖޫން 23, 2018 18:08\nމި ދެން އެބަ ވޭތަ ހަބަރަކަ؟\nޖޫން 23, 2018 18:16\nރަޝިޔާ އަންހެނުންނަށް ތިއްތިދައްކަން!!!!!\nޖޫން 23, 2018 19:27\nޖޫން 24, 2018 00:37\nކަޑަވާ މީހުންވެސް ދުނިޔޭގައުޅޭނެ....ނޭމާ އެއީ ހަމަ އެންމެ އަގުބޮޑު ކުޅުންތެރިޔާ??\nޖޫން 24, 2018 03:24\nޢޯލްވޭސް އިން މައި ށެޑޯ ?


Raees Ameen Avahaaravi Massala Balan Bodu Dhiraasaa'eh Kuranee - Vaguthu\nރައީސް މުހައްމަދު އަމީން ދީދީ\nކުރީގެ ރައީސް މުހައްމަދު އަމީން ދޮށިމޭނާކިލޭގެފާނު (އަމީން ދީދީ) އަވަހާރާކޮށްލި ކަމަށް ބުނާ މައްސަލަ ބަލާނީ ދިރާސާއެއްގެ ގޮތުގައި ކަމަށް ކަނޑައަޅައި އެ ދިރާސާގެ މަސައްކަތް ފަށާފައިވާ ކަމަށް އިންތިގާލީ އިންސާފުގެ އޮފީހުން ވިދާޅުވެއްޖެއެވެ.\n1953 އިން 2018 އާ ހަމައަށް ދައުލަތުގެ އެތެރެއިން ނިޒާމީ ގޮތެއްގައި ހިންގާފައިވާ ބޭއިންސާފުގެ މައްސަލަތައް ބަލަން އުފައްދާފައިވާ އޮފީހަށް ހުށަހެޅުނު، އެންމެ ބޮޑު އަދި އެންމެ ދުވަސްވީ އެއް މައްސަލައަކަށް މި މައްސަލަ ވާނެއެވެ.\nމި މައްސަލަ ބަލަން އިންތިގާލީ އިންސާފުގެ އޮފީހުން ކުރަމުންދާ މަސައްކަތުގެ މައުލޫމާތަށް އެދުމުން، އެ އޮފީހުގެ ޕަބްލިކް ރިލޭޝަންސް އޮފިސަރު އައިޝަތު ފަތުހީ "ވަގުތު" އަށް ވިދާޅުވީ އެ މައްސަލަ ދިރާސާއެއްގެ ގޮތުގައި ބަލަން ނިންމާފައި އޮތުމުން، ދިރާސާ ގެންދާނެ ގޮތުގެ ޑިޒައިނެއް އެކުލަވާލާފައިވާ ކަމަށެވެ.\n"ރައީސް އަމީން ދީދީގެ މައްސަލަ ދިރާސާއެއްގެ ގޮތުގައި ކުރިއަށް ގެންދަން ނިންމާފައި ވަނީ، ރިސާޗު ޑިޒައިން ނިމި ޑޭޓާ ކަލެކްޝަންގެ މަސައްކަތް މިހާރު ވަނީ ފެށިފައި،" އައިޝަތު ވިދާޅުވިއެވެ.\nމައުލޫމާތުތައް އެއްކުރުމުގެ މަސައްކަތް ކުރިއަށް ގެންދިއުމަށް ދައުލަތުގެ އެކި ލިޔެކިއުންތަކާއި ކަމާއި ގުޅުން ހުރި ފަރާތްތަކުން ލިޔެކިއުން ހޯދަން ސިޓީ މެދުވެރިކޮށް އެދިފައިވާ ކަން އައިޝަތު ފާހަގަ ކުރެއްވިއެވެ. އެއިން، ބައެއް މައުލޫމާތުތައް އެ އޮފީހަށް މިހާރު ލިބިފައިވާ ކަން ވެސް އޭނާ ވިދާޅުވިއެވެ.\n"މީގެ އިތުރުން ބައެއް ފީލްޑް ވިޒިޓް ވެސް އެރޭންޖް ކުރެވި، މިހާރު ދަނީ ކުރިއަށް،" މައްސަލައިގެ ދިރާސާ ގެންދިއުމަށްޓަކައި ބައެއް ތަންތަނަށް ޒިޔާރަތް ކުރަމުންދާ ކަން ފާހަގަ ކުރައްވައި އައިޝަތު ވިދާޅުވިއެވެ.\nމައްސަލައިގެ ތަހުގީގާއި ދިރާސާ ކުރިއަށްދާ މިންވަރަކުން އިތުރު މައުލޫމާތުތައް މީޑިއާއަށް ޚިއްސާ ކޮށްދެއްވާނެ ކަން އެ އޮފީހުން ފާހަގަ ކުރައްވައެވެ.\nއިންސާފުގެ އޮފީހަށް ހުށަހަޅާފައިވާ މައްސަލަ؛\nމި މައްސަލަ އިންތިގާލީ އިންސާފުގެ އޮފީހަށް ހުށަހެޅުއްވީ ރައްޔިތުންގެ މަޖިލީހުގެ މާފަންނު މެދު ދާއިރާގެ މެންބަރު އިބްރާހީމް ރަޝީދު (ބޮންޑެ)އެވެ.\nބޮންޑެ ހުށަހެޅުއްވި މައްސަލާގައި މައިގަނޑު ގޮތެއްގައި ފާހަގަ ކޮށްފައި ވަނީ އަމީންގެ ވެރިކަން ނިމުމުގެ ގޮތް ސާފު ނުވުމެވެ. އަމީން އަވަހާރަވެގެން ދިޔައީ ލާއިންސާނީ އަނިޔާތަކުން ކަމަށް ބުނާ މައްސަލަ ކަށަވަރު ކުރުމާޢި އަމީންގެ މައްޗަށް ހިނގި ޝަރީއަތުގެ އިންސާފުވެރިކަން ވެސް ޔަގީން ކުރުމަކީ މައްސަލަ ހުށަހެޅި ސަބަބެކެވެ.\nތާރީޚު ދިރާސާ ކުރާ ފަރާތްތަކުގެ ލިޔެކިއުންތަކުގައިވާ ގޮތުން، ރުޅި ގަދަވެފައި ތިބި އާންމުން ނުކުމެ ރައީސް އަމީނަށް ދިނީ ލާއިންސާނީ އަނިޔާތަކެވެ. އަމީން އަލުން ވެރިކަން ހޯދަން މާލެ އެރި ޚަބަރާއެކު، މީހުން ނުކެމެ، ބަނޑޭރިގެ އަނބުގަސްދޮށުގައި ބިޑި އަޅާފައި ހުންނެވި އަމީން އެ ތަނުން ނެރެ، އޭނާގެ ހަށިގަނޑުގެ އެކި ތަންތަނަށް އަނިޔާ ކުރިއެވެ.\nޖެނުއަރީ 1953 އިން އޮގަސްޓް މަހަށް ރާއްޖޭގެ ވެރިކަން ކުރެއްވި ރައީސް އަމީންގެ މައްޗަށް ހިނގުނު ޝަރީއަތަށް ފަހު، ހާލުކޮޅު ބޮޑުވުުމުން ވިހަމަނާފުއްޓަށް ގެންދެވުނެވެ. އެއީ މިހާރުގެ ކުރުނބާ ރިސޯޓެވެ. އެ ތަނަށް ސަރުކާރުގެ ހޮސްޕިޓަލުގައި ހުރި ބިދޭސީ ޑޮކްޓަރަކު ގެންގޮސް ފަރުވާ ދޭން ފެށިއެވެ. އެކަމަކު ހާލުކޮޅު ގޯސްވެ ޖެނުއަރީ 15، 1954 ގައި އުމުރުފުޅުން 43 އަހަރުގައި އަވަހާރަވެއްޖެއެވެ.\nހަތެއް ފެބްރުއަރީގެ މައްސަލައެއްގައި މެންބަރު ބޮންޑެ ބަޔާން ދެއްވައިފި\nތިނަދޫން މީހުން ބޭލި ހާދިސާއާ ގުޅޭ އަޑުއެހުންތައް ފަށަނީ\nއަމީން ދީދީ އަވަހާރަކޮށްލި މައްސަލަ އިންސާފުގެ އޮފީހުން ބަލަން ފަށައިފި\nޖެނުއަރީ 18, 2022 11:24\nމިހާރު ހުރި މަރު ކޭސް ތައް ތަޙްޤީޤު ކޮށްނނިމި ކުރާނެ އިތުރު ކަމެއް ނެތީބާ\nޖެނުއަރީ 18, 2022 11:38\n1988 ނޮވެމްބަރު3ގެ 19 ދިވެހިން ގެ ލޭ ދިވެހި ބިމަށް އޮހޮރުވާލި މީހުންގެ މައްސަލަވެސް ބެލެންޖެހޭނެ .... ބަފާބެވިޔަސް އިންސާފް ހަމަ ވާންޖެހޭނެ\n19 ދިވެހިންގެ އާއިލާތައް ހައްޤުގައި އެކަން ބަލައިދީ ، ހިންނަވަރު ކަޅު އިބުރޭ ސަރުކާރަކީ ރައްޔިތުންނަށް އޯގާތެރި ސަރުކާރެއް....\nޖެނުއަރީ 18, 2022 11:40\nޖެނުއަރީ 18, 2022 11:42\nދީރާސާކުރުމިން ލިބޭނެ ފައިދާ އެެއއނެތް ސަރުކާރު ބަޖެޓުން ހަރަދު މަސަކަތްކުރާ މުއަށްޒިފުންގެ އެނާޖީ ދިއުން ފިޔަވާ އިތުކަމެއް ނެތް\nޖެނުއަރީ 18, 2022 12:04\nކޮންފަދަ ބޭކާރުކަމެއް ، މިހާރު އެކަމާ ގުޅުންހުރި އެއްވެސް ބަޔަކު ދުނިޔޭގައި ތިބީ އަކީވެސް ނޫން ، ދައުވާލިބޭނެ ބަޔަކު ދައުވާ ކުރެވޭނެ ބަޔަކު ތިބީ އަކީވެސްނޫން ،،،، މިއީ ކުޑަކުދިން ކުޅޭ ކުޅިވަރުތަކެއްތޯ ،،،، ހުވަދޫ ބަޢާވާތޭކިޔާފައި ތިނަދޫން މާލެގެންގޮސް މަރުވި އެތެއް ބައެއްގެ މައްސަލަތަކާއި ރާއްޖޭގައި ފުރަތަމަ ބަޑިޖަހާ މަރަންހުކުމްކުރި ހަކީމްދީގެ ގްރޫޕާއި މިހެންގޮސް ކުރިން މަރުވެފައިވާ މިފަދަ އެތެއް ބައެއްގެ މައްސަލަތަށްވެސް ތިކޮމިޝަނުން ބެލޭނެބާ ،،،،\nޖެނުއަރީ 18, 2022 12:11\nގެއްލިފައިވާ މީހުނާ މަރާލެވިފައިވާ މީހުންގެ ތެރެއިން ލިސްޓުގެ ހާދަ ކުރިޔަށޭ އަމީން ދީދީ މިއައީ.\nއަމީން ދީދީ މަރާލީ ވެރިކަމާހެދި. ފަހަރެެއގަވެސް ދުންފަތް މނަކުރީތީކީއެއް ނޫން. ފިރިހެންކުޅިއާ ދެކޮޅުވީތީކީއެއްވެސް ނޫން. އަންހެންކުދިން ޒަމާނީ ކުރީމަކާއެއްވެސް ނޫން. މިއީ ބުރަވެވޭ ގޮތަކީ.\nޖެނުއަރީ 18, 2022 12:22\nވަރަށް ބޮޑު ދިރާސާއެއް ކުރަންވާނެ !\nޖެނުއަރީ 18, 2022 12:45\nފަހު ދުވަހުން ތީގަ ވިނުވީ ރަނގަޅަށް އިނގޭނެ. ތިޔަށްވުރެ އިސްކަން ދޭންޖެހޭ ކިތައް މައްސަލަ އެބައޮތް؟\nޖެނުއަރީ 18, 2022 12:52\nޣިޔާޘުއްދީން ރަދުން އަވަހާރަކޮށްލި ގޮތް ވެސް ހޯދައި އެ ރަދުންނަށް ވެސް އިންޞާފު ޤާއިމުކޮށްދޭންވާނެ. އަނދިރިއަނދިރިންގެ ދޮންލުއީގެ ދަރިކޮޅު މީހުންނަށް އެކަންޏެއްނޫން އިންޞާފު ހޯދައިދޭންވީ.\nޖެނުއަރީ 18, 2022 12:57\nލޮނުޒިޔާރަތްކޮޅަށް އެރި ރަންނަމާރި އަންހެންކުދިން މެރިގޮތް ތިޔަ އޮފީހުން ތަހުގީގުކޮށްދެއްވުން އެދެން...\nޖެނުއަރީ 18, 2022 13:48\nގައުމުގާ ފިތުނަ އުފައްދަން ކުރާހާ މަސައްކަތް މީދެން ކިހާ ވަރުކަގަދަ ކަމެއް ކުރާނެކމަެއް ނެތިޔާ އިސްތިއުފާ ދީފަ ގެއްދޭ\nޖެނުއަރީ 18, 2022 13:50\nތިޔަޖެހުނީ ދީދީގެ މާހާނަ ކޮންނަން.\nތީ ހަމަ " މަހާނަ މައްޗަށް މަޑިއަށް ޖެހުން " !\nއަމީންދީދީގެ ދަރިއެއް ކާފަދަރިއެއް ނޫނީ މުނިކާފަދަރިއެއް ނަމަވެސް އެންމެރަނގަޅު ބޮންޑާއަކީ. އޭނަ މިމައްސަލަ ހުށަހަޅައިގެން ކާކަށް އިންސާފުހޯދަން މިއުޅެނީ. މަފަދަ މައްސަލަތައް ހުށަހަޅާއިރު ކޮންމެވެސް ގުޅުމެއް އޮންނަންޖެހޭނެކަމަށް ފެނޭ. އާއިލާއިން އަމީންގެ މަރުގެ ދިޔަ ހޯދަން ހުށަހެޅިނަމަ ރަނގަޅޭ ބުނެވިދާނެ. އެކަމު ތަހުޤީގެއް ކުރާނީ ކިހިނެއްބާއޭ ހިތަށްއަރާ. ކަންކަން އާކައިވްކުރެވެން ފެށުނީ ވަރަށް ފަހުން. އެހެންވީމާ މީ ވުމަށްވުރެ ނުވުން ގާތްކަމެއް މީ.\nޖެނުއަރީ 18, 2022 13:59\nރައްޔިތުންގެ ފައިސާއިން ބޭކާރު ޚަރަދުތައްކޮށް އިސްރާފުކުރުން ނޫންކަމެއް މި ސަރުކާރުގައި ނެތް\nޖެނުއަރީ 18, 2022 14:06\nޢަނެއްކާ ކޮމިޝަނެއް ހަދައިން ރައްޔިތު މީހާ ލާރި ކޮޅޮ ބަހާލަން ދޯއޭ މިއުޅެނީ!!\nޖެނުއަރީ 18, 2022 14:15\nޒާތްޒާތުގެ ކޮމިޝަންތައް އުފައްދައިގެން މިފަދަ ބޭނުމެއްނެތް މައްސަލަތައް ބެލުމުގެ ނަމުގައި ޕާޓީ މީސްމީހުންނަށް ބޮޑެތި މުސާރަތައް ދީގެން ދައުލަތުގެ ފައިސާއިން އިސްރާފު ކުރި މައްސަލަ ދެން އަންނަ ސަރުކާރަކުން ބަލަންޖެހޭނެ.\nޖެނުއަރީ 18, 2022 14:44\nމީދެން އަނެއް ފައިސާ ގަނޑު ބަނޑު އަޅަން ހިންގާ ޖަރީމާ. މަރުއސިސް ޖެހުނީމަ މަރުވީ އެންގިއްޖެތަ ސަރުކާރު ބީތާތަކައް\nޖެނުއަރީ 18, 2022 14:49\nތިޔަ ދިރާސާއިން ފެންނާނީ ދިވެހިރާއްޖޭގައި ވެރިކަމާ ތޮޅުމުގަ ޒަމާނުއްސުރެ އޮތް ސަގާފަތް. ވެރިކަމަށް މީހަކު އަރާއިރަށް ދެންތިބޭ މާލޭގެ ބޮޑު ޢާއިލާއަކުން ތެދުވާނީ ވެރިކަން ފިރުކައިގަންނަން. ހެދުނު އެއްޗެއް ހަދާފަވެސް އެކަން ކުރާނެ. އަމީނު ދީދީ ވެރިކަމުގައި ހުންނަވާފަ ބޭސްފަރުވާއަކަށް ލަންކާއަށް ވަޑައިގަތުމާއެކު ބޮޑުވަޒީރަކަށް ހުންނެވި ވެލާނާގޭ މުހަންމައިދީގެ ބޮލަށް ވެލާނާގެ ނާސިރުއާއި އެފަދަ ބޭބޭކަލުން އެރިގެން ވެރިކަމަށް ވެލާނާގޭ އިބްރާހީމް ދީދީ އަމިއްލައަށް ޙަވާލުވީ. ދުވަސްކޮޅެއް ފަހުން އަމީނުދީދީއަށް އެންގީ މާލެތެރެ ވަރަށް ސަކަރާތޭ އަވަހަށް މާލެއަށް ވަޑައިގަންނަވާށޭ. އޭރުވެސް ނުބުނެ ވެރިކަމުން އަޒުލުކުރި ވާހަކައެއް. ދެން އަމީންދީދީ ކަނޑަށް ޖައްސާ ބޯޓެއްގައި ރާއްޖެ ވަޑައިގަތުމުން ވެލާނާގޭ އިބްރާހީމްދީ ވިދާޅުވީ މާލޭގެ ޙާލަތު އޮތްގޮތުން މާލެއަށް ވަޑައިގަތުން އަދި ރަނގަޅެއް ނޫނޭ އިހަށް ދޫނިދޫގައި މަޑުކޮށްލައްވާށޭ. ދެން ދޫނިދޫގައި އަމީންދީދީ ހިންނަވަނިކޮށް އެއްރެޔެއްގެ ދަންވަރު އަމީނުދީދީގެ ދަނބިދަރި ޙިލްމީ އާއި އެހެން ބޭފުޅަކު ގޮސް ދަންނަވަނީ މަނިކުފާނަށޭ ރައްޔިތުންގެ ތާއީދު އޮތީ މާލެއަށް ވަޑައިގަންނަވާށޭ. ވިދާޅުވެގެން މާލެ ވަޑައިގެން ސިފައިންގެއަށް ވެންނެވީ. މިޚަބަރު ވެލާނާގޭ އިބްރާހީމް ދީދީއަށް ލިބިގެން ގުޅަކުޅޭ ފާސްގަނޑަށް މީހުން އެއްކޮށް ސިފައިންގެ ފާރުމަތިން އެތެރެއަށް ވަދެ އަމީނުދީދީ ބަޣާވާތް ކުރަނީކަމަށް ބުނެ އޭނާ ބިޑިއަޅާ ބަޑިގުދަނަށް ލުމަށް އަމުރުކުރި. ބިޑިއެޅުމަށް ފަހު އިރުކޮޅަކުން ގުޅަކުޅޭ ފަސްގަނޑަށް އަމީންދީދީ ނެރެ އެތައް އަނިޔާއެއް ދިންކަމަށް މީ ތާރީޚުގައި ލިޔެފަ އޮތްގޮތް. ބޮޑުބަނޑޭރިގޭގަ ފަތްޖެހި އެނދެއްގަ އަމީންދީދީ ބާއްވައިގެން އެއްދުވަހެއްގެ 11 ޖެހިއިރު ވެލާނާގޭ އިބްރާހީމްދީދީ އަމީންދީދީގެ މައްސަލަ ތަޙުޤީޤުކުރިކަމާއި އަމީންދީދީ ބަޣާވާތްކުރިކަމަށް އިއުތިރާފު ކުރުވާ ހަމަ އެދުވަހު މައްސަލަ ޝަރީޢަތަށް ފޮނުވިކަމަށާއި، ހަމަ އެދުވަހުގެ ހަވީރު4ޖެހިއިރު މަޙުކަމަތުއް ޝަރުޢިއްޔާގައި ޝަރީޢަތް ކުރެވި އަމީންދީދީގެ މައްޗަށް ބަޣާވާތްކުރިކަން ސާބިތުވާކަމަށް ޙުކުމްކޮށް ޢުމުރަށް އަރުވާލުމަށް ނިންމި. އަރުވާލީ ކ. ގާފަރަށް އެތަނުގައި ހިލިހިލާ ޖަހައިގެން ގެންގުޅެނިކޮށް އަމީންދީދީ މާބޮޑަށް އާލާސްކަންފުޅު ބޮޑުވެގެން ގެނެސް ވިހަމަނާފުށީގައި ބާއްވާފަ ވަނިކޮށް އަވަހާރަވީކަމަށް ތާރީޚީ ލިޔުންތަކުން ފެންނަން އެހުރީ. އޮންބޮޑުޕާސަން އޮފީހުން މިމައްސަލަ އިތުރަށް ބަލަން އުޅުނަސް މިކަމުގައި ސުވާލުކުރާނެ މީހަކު ޖަވާބުދާރީވާނެ މީހަކު ދުނިޔޭގަ ހުރެދާނެ ހެނެއް ހިޔެއްނުވޭ. މިއީ މާލޭގެ މަޝްހޫރު ދަރިކޮޅުތަކުގެ މެދުގައި ވެރިކަމާ ބަގުޑިބެއްދުމުގައި އޮތް ފޯރީގެ ތެރެއިން ހިނގާފައިވާ ކަމެއްކަމަށް ބެލެވެނީ. މިރާއްޖޭގެ ތާރީޚު ދިރާސާކޮށްފިނަމަ ވެރިކަމާ ހިފުން އެއީ ވަރަށް ޢާންމު ކަމެއްކަމަށް ފެންނާނެ.\nޖެނުއަރީ 18, 2022 14:53\nތިކަހަލަބޭކާރުކަންކަމައް ރައްޔިތުންގެ ޓެކްސް ފައިސާއިން ޚަރަދުކުރާނަމަ އެކުރާޚަރަދެއްގެޒިންމާ މިސަރުކާރުންނަގަންވާނެ\nޖެނުއަރީ 18, 2022 15:08\nނިކިން ރަގަޅަ 2018 ގެ އިންތިހާބު ވޯޓުގެ މައްސަލަ ބަލަން ކެރޭނެތަ\nޖެނުއަރީ 18, 2022 15:16\nކަންކަމުގެ އަހުލުވެރި ނޫންމީހުނާއި ކަންކަން ހާލުވެއްޖެ ނަމަ އެއީވެސް ޤިޔާމުއްސާއަތުގެ އަލާމާތެއް !\nޖެނުއަރީ 18, 2022 15:25\nއަމީން ދީދީ މަރާލަން ޖެހުނު ވަރަށް ގިނަ ސަބަބުތައްވޭ. އަޅުގަނޑަކީ ހޮބީއެއްގެ ގޮތުގައި ތާރީޚް ދިރާސާކުރާ މީހެއް. ވަރަށް ގިނަ އުމުރުން ދުވަސްވީ މީހުންނާއި އަދި ކުރީ ގެ ކަމުވޮށިވެގެންވާ މީޙުންނާއި ވާހަކަދައްކާ މައުލޫމާތު އޮޅުންފިލުވިއިރު އަމީން އަވަހާރަކޮށްލަން ދިމާވި އެންމެ ބޮޑު ސަބަބަކީ ސރަުކާރުގައި އެންމެ ނުފޫޒުގަދަ "ވަކި ބޭފުޅެއްގެ" ގެ ޒާތީ ދިރިއުޅުއްވުމާއި އަމީން ނުގަބޫލުވެ އެކަމާއި ބެހިވަޑައިގަތުން. މިދެންނެވީ ދަރިދަރިކޮޅުން މޫލާފަ އޮތް ވަހުށީ ސަދޫމް ކުޅިވަރު ހުއްޓުވަން އަމީން ކުރެއްވި މަސައްކަަތައް ކުރިން ދެންނެވި ބޭފުޅާ ކޯފާވެ އަމީން ގެ ދުވަސް ދުއްވާލަން ބޭނުންވީ .\nޖެނުއަރީ 18, 2022 15:29\nތިޔަ މައްސަލަ ބަލާ ނިމޭއިރު އަމީން ދީދީ އަވަހާރަވީކަން ކަށަވަރުވެއްޖެނަމަ ކިތަންމެހާވެސް ރަނގަޅު. މިހަމަނާފުށީގައި އަމީން ދީދީގެ މަހާނަކަމަށް ބުނެވޭ މަހާނަ ކޮނެގެން ބަލަންޖެހޭނެތާ އެތާ މީހެއްގެ ކަށި ހުރިތޯ އާއި އެކަށި އެއީ އަމީންދީދީގެ ކަށިތޯ.\nޖެނުއަރީ 18, 2022 15:46\nބޭކާރު ކަމެއް މިކުރަނީ\nޖެނުއަރީ 18, 2022 17:23\nއަމީހުގެ ފަރާތުން މީހަކަށް އަނިޔާއެއްލިބިފަ ހުރިކަމުގައިވާނަމަ އެކަމެއްވެސް ބަލަންޖެހޭ. އެފަދަމީހުން އެބަޖެހޭ އެކަމެއް ރިޕޯޓުކުރަން. އެއްފަރާތަކަށް އުނދޫލި ހިއްލިގެން ނުވާނެ.\nޖެނުއަރީ 18, 2022 19:07\nމާ ފްރީ ބަޔަކީތަ؟ ތިމައްސަލަ ބަލާގެން ފިޔަވަޅު އަޅަންޏާ، އަޅަންޖެހޭ ބައެއްވެސް މިހާރު ދުނިޔޭގަ ނުހުންނާނެ ކަންނޭނގެ\nޖެނުއަރީ 18, 2022 19:48\nދީދިގެ ސަންދޯއް ނަގައިގެން ނަމަވެސް ކަލޯމެންގެ މުސާރަ ހަލާލުވާވަރަށް މަސައްކަތްކޮށްލަކޮށްތިބޭ. ތިޔައީ ފައްކާ ދިރާސާއެއް.


Story: Dhihaeh: Reethi Hawwa | Mihaaru\n14 މެއި 2020 - 10:12 8 comments\n(މޭ 12، 2020، އަންގާރަދުވަހުގެ ބަޔާ ގުޅޭ)\nކުރީގެ ކައިވެނިތަކުގައި ހެދި ގޯސްތައް ނުހަދަން ހައްވަ އަޒުމް ކަނޑައެޅި އެވެ. ފާތިރަކީ އޭނާ ބޭނުންވާ ކަހަލަ މީހެއްކަން ޔަގީނެވެ. ފިރިހެންވަންތަކަން ހުރި، އެހާމެ އަޒުމް ވަރުގަދަ، ތެދުވެރިއެއްކަން ވެސް ޔަގީނެވެ. ބިރެއް ނެތި ކަންކަމާ ކުރިމަތިލާނެ ފިރިއެއްކަން ވެސް ޔަގީނެވެ. ވީރު މުހައްމަދުގެ އާއިލާ ނެތަސް، އޭނާއަށްޓަކައި ގުރުބާންވާނެ ބައިވެރިއެއްކަން ވެސް ޔަގީނެވެ.\nގުރުބާންވުމަކީ އޭނާގެ އާއިލާ ކުރާ ހަނގުރާމައިގެ އެންމެ މުހިންމު ބަ އެވެ.\nފާތިރުގެ ކޮނޑުން ބޯ ނެގި އެވެ. ކަރުނަ ފައިބަމުން ދިޔަ ދެ ލޮލުން ފާތިރާ ހަތަރު ކަޅި ހަމަކޮށްލި އެވެ. ދެން ލޯ ފޮހެލައި، ހިނިތުންވެލި އެވެ.\n"ރަށުން ނުފޭބޭނެ ސަބަބު ކިޔައިދެންތަ؟" ހައްވަ ވާހަކަ ފެށި އެވެ.\nމީގެ 200 އަހަރު ކުރިން ފެށިގެން އެ އާއިލާގެ ތެރޭގައި ވަރަށް މުހިންމު ހުވައެއް ދެމިގެން އާދެ އެވެ. އެއީ އާއިލާގެ އެއްވެސް އިލްމުވެރިޔަކަށް، އޭނާ ދިރިއުޅޭ ރަށް ނޫން އެހެން ރަށަކަށް ބަދަލުވެވޭނީ އެންމެ ފަހަރަކު ކަމެވެ. ހައްވަގެ ބައްޕަ ފިއްލަދޫން މަލިކަށް ހިޖަރަކުރި ގޮތަށް، އެ ރަށުން ފައިބައިފައެއް ނުވެ އެވެ. އެދުރު ގާސިމް، މާލެ ދޫކޮށް ފިއްލަދުއަށް ލައްވާލި ގޮތަށް، އެހެން ރަށެއްގެ ބިމުގައި ފައިތިލަ ޖައްސާފައެއް ނުވެ އެވެ. މި އާދައިގެ ތެރޭގައި ނުހިމެނޭ ހަމައެކަނި ކަމަކީ، މާތްވެގެންވާ ދެ ބިން ކަމަށް ވާ، މައްކާ އާއި މަދީނާއަށް، އަޅުކަމުގެ ގޮތުން ކުރާ ދަތުރުތަކެވެ.\nއެއް ރަށަށް ވުރެ ގިނަ ރަށަށް ދިރިއުޅުން ބަދަލުކޮށް، ހިޔަނިތަކުގެ ހަނގުރާމައަކާ ކުރިމަތިވެއްޖެ ނަމަ އިލްމުވެރިޔާގެ ބާރު އޮންނަނީ ކުޑަވެފަ އެވެ.\nއާއިލާގެ ތެރޭގައި މިހާތަނަށް ހިނގާފައި ވަނީ އޭގެ އެންމެ ހާދިސާއެކެވެ. އެއީ މީގެ 120 އަހަރު ކުރި އެވެ. ފިއްލަދޫގައި އުޅެމުން އައި ހަތަރު ބެއިންގެ ތެރެއިން އެދުރު ހަސަނު، ނައިފަރުގެ އަންހެނަކާ ލޯބިވެގެން، ނައިފަރަށް ދިރިއުޅުން ބަދަލުކުރި އެވެ. އެރަށުގައި އުޅެނިކޮށް އަންހެނުން މަރުވި އެވެ. އޭރު ތިން ދަރިން ތިއްބެވެ. މާ ގިނަ ދުވަހެއް ނުވެ، ނައިފަރަށް ޖެއްސި ބައްތެއްޔަކުން ރޭކުރަން ރަށަށް ފޭބި އަންހެނަކާއި އެދުރު ހަސަނާ ދެމެދު ލޯބީގެ ގުޅުން އުފެދުނެވެ. އެ ލޯބި ގަދަވެގެން ގޮސް އެންމެ ފަހުން އެދުރު ހަސަން ނިންމީ އާއިލާގެ ހުވަޔާއި އާދަކާދައާ ހިލާފުވެ، ދިރިއުޅުން މާލެއަށް ބަދަލުކުރާށެވެ.\nތިން ދަރިންނާ އެކު މާލޭގައި އޭނާ ދިރިއުޅެން ފެށީ މާލޭގެ ހުޅަނގު ކޮޅުން، އަލިރަސްގެފާނު ޒިޔާރަތް ފެންނަ ހިސާބުގަ އެވެ. އޭރު އަލިރަސްގެފާނު ޒިޔާރަތަށް ދާން އޮންނަނީ، އެ ހިސާބުގެ ތިލަ ފަޅަށް ގަލާއި ވެލި އަޅައިގެން ހިއްކައިގެން ހަދާފައި އޮންނަ މަގެކެވެ.\nއެއް ރޭ ދަންވަރު، އެދުރު ހަސަނަށް ހޭލެވުނު އިރު، ގޭގެ ކުރިމަތިން ފެށިފައި އޮތް ހިޔަނިތަކުގެ ސަފު، އަލިރަސްގެފާނު ޒިޔާރަތް ފަސްދީ، ދުރަށް ގޮސްފައި އޮތެވެ. އޭނާ ހަނގުރާމަކުރި އެވެ. އެކަމަކު މާ ގިނަ އިރެއްނުވެ، މަރުވެގެން ވެއްޓުނީ، އެ ދިމާލު ކަނޑަށެވެ. އޭގެ ފަހުން އޭނާގެ އަންހެނުންނާއި ތިން ކުދިން ނަގައިގަނެގެން ގެންދިޔައީ އެވެ. މަރާލީ ކަމެއް، ނުވަތަ ހިޔަނިތަކުގެ ތެރޭގައި ބޮޑުކުރީ ކަމެއް އެނގޭކަށް ނެތެވެ.\n"އެހެންވީމާ ހައްވައަށް އަހަންނާ އެކު މާލެއަކަށް ނުދެވޭނެއެއްނު،" ހައްވަގެ ވާހަކަ ނިމުމުން ފާތިރު ބުންޏެވެ. އޭރު ދެ މީހުން އަތުގުޅާލައިގެން ގޮނޑުދޮށުން ހިނގާފައި ދަނީ އެވެ. ދެ މީހުންނަކީ މިހާރު ލޯބިވެރިންނެވެ.\n"މިއީ މިހާރު އަހަރެންގެ ރަށް. ދައްތަ ބުނި ދަސްކުރަން ޖެހޭ ވަރަށް ގިނަ ކަންކަން އެބަ ހުއްޓޭ. ވީރު މުހައްމަދާއި އަހަންނާ ދެމެދު އާއިލީ ގުޅުމަކާ އެއްވަރުގެ ގުޅުމެއް ބާއްވަން ޖެހޭނޭ. އެ އާއިލާ ރަނގަޅަށް އެނގެން ޖެހޭނޭ،" ހައްވަ ބުންޏެވެ.\nފާތިރު، އޭނާގެ ހަޔާތާ ބެހޭ އެއްވެސް ވާހަކައެއް ދައްކާކަށް ބޭނުމެއް ނުވި އެވެ. އަދި އެކަހަލަ ސުވާލެއް ހައްވަ ނުވެސް ކުރެ އެވެ. ގަސްދުގައި ކަމަށް ވެދާނެއޭ، ފާތިރުގެ ހިތަށްއެރި އެވެ.\n"އަހަރެންގެ މި އަތުގައި ވެސް ހިފަހައްޓާލަބަލަ،" ކުއްލިއަކަށް ހުއްޓިފައި ފާތިރުގެ ކުރިމައްޗަށް އަރަމުން ހައްވަ ބުންޏެވެ. އޭނާގެ އެދުމަށް ފާތިރު އެ އަތުގައި ވެސް ހިފި އެވެ.\nދެން ހައްވަ އޭނާގެ ހަށިގަނޑަށް ގެނައީ ކުއްލިއަކަށް ތިރިވެލާފައި މައްޗަށް ފުންމާލާ ގޮތުގެ ހަރަކާތެކެވެ. ފާތިރަށް އެއްޗެއް ރޭކާލި އިރު އޭނާ ހުރީ، ހައްވައާ އެކު ބިމަށް ވުރެ ވިއްސަކަށް ފޫޓު މަތީގަ އެވެ.\n"މާތް ﷲގެ ކުޅަދުންވަންތަކަން!" ފާތިރަށް ބުނެވުނެވެ.\nއޭނާގެ އަނގަ ހުޅުވުނެވެ. އެތިބީ ވައިގެ ތެރޭގައި އެއްވެސް ތާކު ނުޖެހި އެވެ. ހައްވަގެ ދެ އަތް މިހާރު ހުރީ ފާތިރުގެ އުނަގަނޑުގަ އެވެ. އޭނާ ދުއްވައިގަންނަ އިރަށް، ވައިގެ ތެރޭގައި ފާތިރު ވެސް ދަނީ އެހާމެ ބާރަށެވެ. ހުރިހާ ސަކަރާތެއް ޖަހަމުން ހައްވަ ގެންދިޔައީ މަޑުމަޑުން ހެމުންނެވެ. ބައެއް ފަހަރަށް ފަންސާހަކަށް ފޫޓު މައްޗަށް ވެސް އަރަ އެވެ. އަދި އެހާމެ ބާރަށް ތިރިއަށް ވެސް ދެ އެވެ. ވެއްޓެނީ ކަމަށް ހީކޮށް ފާތިރަށް ހަޅޭއް ވެސް ލެވެ އެވެ. އެކަމަކު ހައްވަ ބޭނުން ހިސާބަކަށް ގޮސް، ކުއްލިއަކަށް ހުއްޓި، ވައިގެ ތެރޭގައި ހަމަޖެހިލަ އެވެ.\n"މިއީ އަހަރެމެންނާ ހިސާބަށް ދެމިގެން އައި ބާރެއް،" މަޑުމަޑުން ހައްވަ ބުންޏެވެ.\n"އަހަރެން ދުށިން ވީރު މުހައްމަދާއި އޭނާގެ ދަރިން ހިޔަނިތަކާ ހަނގުރާމަކުރަނިކޮށް،" ދަލޭކަދައިތަގެ ގެއަށް އޭނާ ކުރި ފުރަތަމަ ޒިޔާރަތުގައި ފެނުނު މަންޒަރާ ބެހޭ ގޮތުން، ފާތިރު ބުންޏެވެ.\n"ފެނުނަސް އަދި މިހެންނެއް ނޫޅެވޭނެ،" ހައްވަ އެހެން ބުނުމާ އެކު ފާތިރު ގޮވައިގެން އެރީ ބޮޑެތި ގަސްތަކާއި ރުއްތަކަށް ވުރެ ވެސް މައްޗަށެވެ. ދެން ހުއްޓި، ދެ މީހުން އެކަކު އަނެކަކަށް ބަލަން ތިއްބެވެ. ޖައްވުގެ ތެތް ވައި ރޯޅިތައް ގައިގައި ބީހެމުން ދެ އެވެ. އުޑުމަތީގައި ބޮނޑިބޮނޑިއަށް ވިދަމުން ދާ ތަރިތަކުގެ އަދަދު، އިންސާނުން ދަންނަ ހިސާބުގެ ނަންބަރުތަކަށް ވުރެ ގިނަ އެވެ.\n"އަހަރެން ދޫކޮށްފައި ހިނގައިދާނަންތަ؟" ހައްވަގެ ބާރުވެރިކަމުން ފާތިރުގެ ހިތުގައި އިތުރު ޔަގީންކަމެއް އުފެދުނުތޯ ކަށަވަރުކުރުމުގެ ގޮތުން އެހި އެވެ.\n"ދުވަހަކު ވެސް ނުދާނަން. ވަރިހަމަ މި ބޮޑު ޖައްވުގައި ދެ މީހުން އެކަނި ދަތުރުކުރަން ޖެހުނަސް. ހައްވައަކީ އަހަރެންގެ އެއް ބައި،" ފާތިރުގެ ސިކުނޑީގައި އެ ނޫން އެހެން އެއްވެސް ވިސްނުމެއް ނެތް ފަދަ ގޮތަކަށް ޖަވާބު ދިނެވެ.\nއެވަގުތު ދަލޭކަދައިތަގެ ގޭ މަތިން ފާތިރުގެ ލޮލުގައި އެ އަލިކަން އަޅައިގަތެވެ. އޭނާއަށް އޮޅުމެއް ނެތެވެ. އެއީ ކުރިން ވެސް ފެނުނު މަންޒަރެވެ. ވީރު މަހައްމަދުގެ ފަހުލަވާނުން، ބިޔަ، ބޮޑެތި ހިޔަނިތަކާ ހަނގުރާމަކުރަމުން ދަނީ އެވެ.\n"ހައްވާ، ބަލާބަލަ އެކޮޅަށް،" ފާތިރު ބުންޏެވެ.\nހައްވަ ބަލައިލި އެވެ. އޭނާގެ މޫނުމައްޗަށް ކުއްލިއަކަށް ވެރިވީ ރުޅިވެރިކަމެވެ. އޭނާއަށް ދަތްކުނޑިވިކާލެވުނެވެ. ދެން ފާތިރު ގޮވައިގެން ގަސްތަކުގެ މަތިން އެ ހިސާބަށް ދާން ނައްޓާލި އެވެ.\nހައްވަ ގޮސް ތިރިކުރީ، ހަނގުރާމަ ކުރަމުން ދިޔަ ފަޅި ނޫން އަނެއް ފަޅިއަށެވެ. ދެން ގޭގެ ބިއްދޮށުން، ގިފިލިތެރެއަށް ފޭބި އެވެ. ގިފިލި ހުންނަނީ އޭނާގެ ކޮޓަރިން ވަދެ ނުކުމެވޭ ގޮތަށެވެ. އެހެންކަމުން ކޮޓަރިއަށް ވަދެ، އޭނާގެ ކުޑަ ފޮށި ހުޅުވާލައި، އޭގައި އޮތް ކުޑަކުޑަ ވަޅި ނެގި އެވެ.\n"ފާތިރު މަޑުކުރޭ ދަލޭކަދައިތަ ކައިރީގައި،" ހައްވައަށް ބުނެވުނީ އެ ވަރަށެވެ. އޭނާ ގިފިލި ތެރެއަށް ނުކުތެވެ. ފާތިރު ވެސް ފަހަތުން ދިޔަ އެވެ. އެކަމަކު އޭރު ހައްވަ މައްޗަށް އުދުހިގެންފި އެވެ. އޭނާގެ އަތުގައި އޮތް ކުޑަ ވަޅި، ކުއްލިއަކަށް ދިގު ކަނޑިއަކަށް ބަދަލުވެ، އޭގެ އަލިކަން މުޅި ހިސާބުގަނޑަށް ފަތުރުނެވެ.\n"ފާތިރު އާދެ ބަލަ!" އޭނާއަށް އިވުނީ ދަލޭކަދައިތަގެ އަޑެވެ. ފާތިރު އަވަހަށް ގޭތެރެއަށް ވަނެވެ. ގޭގެ ބޭރު ދޮރު ހުޅުވާފައި ނެތުމުން، މަތީގައި ހިނގަމުން ދާ ހަނގުރާމައިގެ އެއްވެސް އަސަރެއް ނުފެނެ އެވެ.\nދަލޭކަދައިތަ ކައިރިއަށް ހުއްޓުނު އިރު ފާތިރަށް ފެނުނީ މުޅިން ތަފާތު މޫނެކެވެ. ރޮއިރޮއި ރަތްވެފައި އޮތް ދެ ލޮލެވެ.\n"ކީއްވެ ތި ރޮނީ؟" ފާތިރު އަވަހަށް ގޮނޑީގައި އިށީންނަމުން ސުވާލުކުރި އެވެ.\n"ހީކުރި ގޮތަކަށް ނޫން ކަންކަން މިވަނީ. ވީރު މުހައްމަދު ބުނި އެއީ ކުރިން މިރަށަށް ހަމަލާދޭ ހިޔަނިތަކެއް ނޫނޭ. އެއަށް ވުރެ މާ ބޮޑެއްޗޭ. އެހެންވެ އެއީ ހައްވަ ހޯދަން، މަލިކުން ފެށިގެން އައި ބައެއް،" ދަލޭކަދައިތަ، ފާތިރާ ދިމާއަށް ބަލަން އޮވެ ބުންޏެވެ.\n"ދެން ކިހިނެއް ހަދާނީ؟" ފާތިރުގެ ހިތުގައި އުފެދުނު ކަންބޮޑުވުން ދިޔައީ މައްޗަށެވެ.\nދަލޭކަދައިތަ ވިސްނާލި އެވެ. އޭނާގެ ތޫނު ނަޒަރު އަމާޒުވެފައި ވަނީ ފާތިރަށެވެ.\n"ހައްވަ ގޮވައިގެން އަހަރެން ދަންތަ؟" ދަލޭކަދައިތަގެ ހިމޭންކަން ފާތިރަށް ކަމަކު ނުދިޔަ އެވެ. އެހެންކަމުން މާ ގިނައިރު އެއްޗެއް ނުބުނެ ނީނދެވިގެން އޭނާއަށް ބުނެވުނެވެ.\n"ހައްވައެއް ނުގެންދެވޭނެ! ހައްވަ ހުންނާނީ މިރަށުގައި. މި ގޭގައި،" ދަލޭކަދައިތަ ކުއްލިއަކަށް ބުންޏެވެ.\n"އެކަމަކު ކިހިނެއް ކޮންމެ ރެއަކު މި ގޮތަށް އުޅޭނީ؟ މިރޭ މަރުވާނީ ކާކު ކަމެއް، މާދަމާ ރޭ މަރުވާނީ ކާކު ކަމެއް ނޭނގޭ،" ހައްވަ ހިމާޔަތްކުރުމުގެ ގޮތުން ފާތިރު ވާހަކަ ދެއްކި އެވެ.\n"މާ ބޮޑަށް ގޯސް މިވީ ހައްވަ މީހަކާ އިނީމާ!" ދަލޭކަދައިތަ ބުންޏެވެ.\n"އެހެންވީމާ ކައިވެނިން ހައްވައަށް ލިބުނު ފައިދާއެއް ނެތެއްނު. އަހަންނަށް ވެސް ހިމާޔަތެއް ނެތެއްނު،" ހިތްހަމަނުޖެހުންތަކާ އެކު ފާތިރަށް ބުނެވުނެވެ.\n"ނޫން ފާތިރަށް ހިމާޔަތް އެބަ އޮތް،" ދަލޭކަދައިތަ ބުންޏެވެ.\n"ކިހިނެއް؟" ފާތިރު އަވަހަށް ސުވާލުކުރި އެވެ.\n"ހަމަ މިވަގުތު މިގެއިން ނުކުމެގެން ދާންވީ. މާދަމާ ވާނެ މި ރަށުން ވެސް ފުރަން،" ފާތިރުގެ އެއްވެސް އިހުސާސަކަށް ބެލުމެއް ނެތި ދަލޭކަދައިތަ ބުންޏެވެ.\nފާތިރު ހިތްހަމައެއް ނުޖެހުނެވެ. އޭނާއަކީ އެގޮތަށް ކަންކަމާ ފިލާ މީހެއް ނޫނެވެ. ކެރިގެން ކުރިމަތިލާ މީހެކެވެ.\n"ދަލޭކަދައިތަ ބުނެގެން މިރޭ ކައިވެނިކޮށްފައި، ހައްވަ ދޫކޮށްލަންވީތަ؟ އޭނާއާ ފިލަންވީތަ؟" ފާތިރަށް ތަންކޮޅެއް ބާރަށް ބުނެވުނެވެ.\n"އެއީ ފިލައިގެން ދިއުމެއް ނޫން. އެއީ ހައްވައަށް ރައްކާތެރިކަން ހޯދައިދިނުން. އަހަރެން ހައްވައަށް ވިސްނައިދޭނަން ކަން ވީ ގޮތް،" ދަލޭކަދައިތަ ބުންޏެވެ.\n"ނޫން، އޭނާ އެގޮތެއް ގަބޫލެއް ނުކުރާނެ. އޭނާ ބުނާނީ މި ހަނގުރާމައިން ސަލާމަތްވާން ފާތިރު ދިއައިއްޔޭ، އޭނާ ދޫކޮށްލިއްޔޭ،" ފާތިރަކީ ވެސް ގޮތްދޫކުރާ މީހަކަށް ނުވާތީ، މިފަހަރު އޭނާ ވެސް، އޭނާއަށް ވިސްނޭ ގޮތަށް ވާހަކަ ދެއްކި އެވެ.\n"އެކަމަކު ފާތިރު ހުރެގެން ހައްވައަށް ހަމަޖެހުމުގެ ނޭވައެއް ނުލެވެންޏާ، ފާތިރު ދިއުމަކީ ރަނގަޅެއް. އެއީ އަހަރެންގެ ކޮއްކޮ. އޭނާއަށް ވިސްނައިދިނުމަކީ އަހަރެންގެ ކަމެއް. އެކަން އަހަންނަށް ވާނެ،" ދަލޭކަދައިތަ ބުންޏެވެ.\n"އެހެންވިއްޔާ ކީއްވެ އަހަރެން ކައިރީ ބުނީ ކައިވެނިކުރާށޭ؟" ފާތިރު އެހި އެވެ.\n"ފާތިރަށް ވުރެ ރަނގަޅު އެހެން އެއްވެސް މީހެއް އަހަންނަކަށް ހޯދައެއް ނުދެވޭނެ. އަހަރެން ކައިރިއަށް ޒިޔާރަތްކުރަނީ ވަރަށް، ވަރަށް މަދު ބައެއް. އޭގެ ތެރޭގައި ފާތިރު ކަހަލަ އިންސާނަކު ނެތް،" ދަލޭކަދައިތަގެ ލޮލުން ކަރުނަ އަންނަން ފެށި އެވެ.\nއެއީ ފާތިރަށް ބަލަން ފަސޭހަ މަންޒަރެއް ނޫނެވެ. އޭނާ އެގޮތަށް ރޯނީ ވަރަށް ބޮޑު ކަމެއް ވެގެންނެވެ. ވަރަށް ހިތާމަވެރި ގޯހެއް ވެސް ހެދިގެންނެވެ. އެހެންކަމުން އެ ގޯސް، އޭނާގެ މުސްކުޅި ހިތަށް ތަދުކުރަމުން ދަނީ އެވެ.\nފާތިރަށް އިތުުރު ވާހަކައެއް ނުދެއްކުނެވެ. އޭނާއަށް އިސްޖަހާލެވުނީ އެވެ. މިގެއަށް އައުމުން އޭނާއަށް މި ދިމާ ވަނީ މުޅިން ވެސް ހިތާމަވެރި ހާދިސާތަކެވެ. ފުރަތަމަ އައި ރޭ އޭނާއަށް ގެއްލުނީ، އޭނާގެ އާއިލާގެ އެންމެ ފަހު އަންހެން ކުއްޖާ އެވެ. މިހާރު އާއިލާގައި ހުރީ އޭނާ އެކަންޏެވެ. ދަރިއެއް ނެތެވެ. އެއް ބަނޑު އެއް ބަފާ މީހަކު، މަންމަ އާއި ބައްޕަގެ ފަރާތުން ވެސް މީހަކު ނެތެވެ.\nހައްވަ ދޫނުކުރާނެ ކަމަށް ބުނެ މިރޭ ދެ ފަހަރަށް އޭނާ ވައުދުވި އެވެ. ބިންމަތީގައި ހުރެފަ އާއި ޖައްވު ތެރޭގަ އެވެ. އެ ދެ ފަހަރު ވެސް ހައްވަ އެ ހޯދީ ހާދަ ބޮޑު ޔަގީންކަމެކޭ، ފާތިރުގެ ހިތަށްއެރި އެވެ. އެގޮތަށް އޭނާ އެދޭނީ، މީގެ ކުރިން ދިމާވި ހާދިސާތަކަށް ބަލައިފަ އެވެ.\nހައްވައަކީ އޭނާއަށް ލިބިފައިވާ އާދަޔާ ހިލާފު ބާރުތަކާ އެކު ވެސް ނިކަމެތި އަންހެނެއްކަން، ފާތިރަށް ގަބޫލުކުރެވުނެވެ. އެހެން ނޫން ނަމަ ދަލޭކަދައިތަ ކައިރީ ދެވަނަ ސުވާލެއް ވެސް ނުކޮށް، ފާތިރު ކަހަލަ މީހަކާ ކައިވެންޏެއް ނުކުރާނެ އެވެ. ކިޔަމަންތެރިކަން ހުންނާނީ އެހާ ވަރަށެވެ. މީހުންނަށް އިތުބާރުކުރެވޭނީ ވެސް އެވަރަށެވެ.\n"ފާތިރު މަޑުކޮށްފިއްޔާ ހައްވައަށް އޮތް ނުރައްކާ ވެސް ވާނީ ބޮޑު. އެކަމަކު އަހަރެން މި ބުނާ ގޮތަށް ހަދައިފިއްޔާ ދެ މީހުންނަށް ދެން އޮންނާނީ އުފާވެރި ދުވަސްތަކެއް،" ހިތްހަމަނުޖެހިފައި އިން ފާތިރާ ދިމާއަށް ދަލޭކަދައިތަ ބުންޏެވެ.\nފާތިރު އެއްވެސް ވާހަކައެއް ނުދައްކަ އެވެ. ހިތަށް އަރައި ފައިބަމުން ދާ ތަފާތު އިހުސާސްތަކުގެ ތެރޭގައި އޭނާ އިނީ އަޑުއަހާށެވެ.\n"ގިފިލިތެރެއިން ލައިގެން މިގެއިން ނުކުމެގެން ދޭ! ދެން ފާތިރު މި ރަށަށް އަންނާނީ، މިއަދުން ފެށިގެން ތިން އަހަރު ވުމަށް ފަހު،" ދަލޭކަދައިތަ އުޅުނީ ވީހާވެސް އަވަހަކަށް ފާތިރު ފޮނުވާލާށެވެ.\nތިން އަހަރު ހެއްޔެވެ؟ އެ ވާހަކައިން ފާތިރުގެ ހިތްހަމަނުޖެހުން ވީ ބޮޑެވެ. އޭނާގެ ހަށިގަނޑުގައި ރުޅިވެރިކަން އުފެދެން ފެށި އެވެ.\n"ތި ބުނީ މި ހަމަނުޖެހުންތަކުގެ ތެރޭގައި ހައްވަ ތިން އަހަރު އުޅޭނެއޭތަ؟" ފާތިރުގެ އަޑުގައި ހުރީ ހިތްހަމަނުޖެހުމާއި މަލާމާތެވެ.\n"ނޫން. އެކަމަކު އަހަރެމެންނަށް މި އުނދަގުލުން ނުކުމެވޭނީ އެހާ ތަނުން. ފާތިރަށް ނޭނގޭ ކިތައްމެ ކަމެއް އެބަ ހިނގާ...."\n"ދަލޭކަދައިތާ، ތިިކަން އަހަންނަށް އެނގޭ. ކުރިން މިހުރިހާ ކަމެއް ރޭކާލީ ނަމަ އަހަރެން މިގޮތަށް ނިކަމެތިވެފައި އިންނާނެތަ؟" ދަލޭކަދައިތައާ ދިމާއަށް ނުރުހުންވެފައި ފުރަތަމަ ފަހަރަށް ބަލައިލަމުން ފާތިރު ބުންޏެވެ.\n"ފާތިރެއް ނޫން ގޯސްހެދީ، އަހަންނަށް އެ ގޯސް ހެދުނީ. އަހަރެން އެކަމަށް މި އެއްބަސްވަނީ. މިވަރު ފުދޭނެތަ؟" ދަލޭކަދައިލަ، އާދޭހުގެ ރާގެއްގައި ބުންޏެވެ. ކަރުނަތައް ދިޔައީ ފައިބަމުންނެވެ.\nފާތިރަށް އެއްޗެއް ބުނަން ނުކެރިގެން މަޑުކޮށްލެވުނެވެ. ކިތައްމެ ހިތްހަމަނުޖެހުނަސް، ދަލޭކަދައިތަ ރޯތަން ބަލަން އޭނާއަކަށް ނުކެރުނެވެ.\n"ކޮއްކޯ،" ދަލޭކަދައިތަ ވަރަށް މަޑުމަޑުން ފާތިރަށް ގޮވާލި އެވެ.\nއެއީ އަޖައިބެއް ކަހަލަ މާތް އަޑެކެވެ. އެ އަޑުގައި ވަނީ އެހެން މީހުންގެ ހިތްތަކަށް އަސަރުކުރުވާ ފަދަ ބާރެކެވެ. ފާތިރަށް އިސްޖަހައިގެން ނީނދެވުނެވެ. އޭނާ ބަލައިލި އެވެ.\n"އަހަރެން މަރުވާނީ މިރޭ ކަމެއް، މާދަމާ ކަމެއް ނޭނގޭ. ދެން ބުނެބަލަ އަހަރެން ދޮގެއް ހެދުމުގެ ބޭނުމެއް އޮންނާނެތަ؟ ބޭރުގައި ހިނގާ ހަނގުރާމަ އެ ދަނީ ގަދަވަމުން. ފާތިރު މި ތަނުން ގޮސްގެން ކިރިޔާ ވެސް ރަނގަޅެއް އޮތީ. އާދޭސް މިކުރަނީ، އަވަހަށް ދޭ. މިގެއާ ދިމާއަށް އެނބުރި ބަލައި ވެސް ނުލާ، ދާށޭ. ހައްވަގެ ހިތް ފާތިރަށް ސާފުކޮށްދޭނަން. ތިން އަހަރު ވަންދެން ފާތިރުގެ އިންތިޒާރުގައި އޭނާ ބަހައްޓައިދޭނަން،" ދަލޭކަދައިތަ ބުންޏެވެ.\n"މި ގެއާ ދިމާއަށް ބަލައިފިއްޔާ ކިހިނެއް ވާނީ؟" ފާތިރު ސުވާލުކުރި އެވެ.\nދަލޭކަދައިތަ އެއްވެސް އެއްޗެކޭ ނުބުނެ އެވެ. އޭނާ ބާލީސް ދޮށުން ނެގީ ކުޑަ ފޮތެކެވެ. ދެން ފާތިރު އަތަށް ދިއްކޮށްލި އެވެ. އޭނާ އޭގައި ހިފި އެވެ. ރަތް ކުލައަކަށް ދާ ހިމަ ފޮތިކޮޅަކުން ފޮތް އޮތީ އައްސައިފަ އެވެ.\n"ނުބަލާށޭ މި ބުނީ ކޮންމެވެސް ކަމަކު. ދެން ވާނެ ގޮތެއް އެނގޭނީ ބެލީމާ. އެކަމަކު މި ބުނަނީ ގިފިލީގެ މަތިން އަރައިގެން ފައިބާ ގޮތަށް، އެނބުރި ބަލާ ވެސް ނުލައްޗޭ. ދެން މި ފޮތް ހުޅުވަން ޖެހޭނީ މާލެ ގޮސް،" ދަލޭކަދައިތަ ބުންޏެވެ.\nފާތިރު ވިސްނާލަން އިނެވެ. ހައްވަ ދޫކޮށް ދާން އޭނާއަށް މަޖުބޫރުވެއްޖެކަން އިހުސާސްކުރެވުނެވެ. މަޖުބޫރު ހާލަތު މި އައީ ވެސް، އެ ކައިވެނިކުރަން ފާޑަކަށް މަޖުބޫރުކުރުވި ފަރާތުންނެވެ. އޭނާއަށް ނޭނގޭ ކަންކަން އެނގޭ އިލްމުވެރިއެކެވެ. ދޮގެއް ނުހަދާނެކަން އޭނާއަށް ޔަގީނެވެ. ހައްވަ ރައްކާތެރިކުރުމަކީ ދަލޭކަދައިތަގެ ޒިންމާއެކެވެ. އެކަމަކު މިހާރު އެ ކުރާ ހަނގުރާމައިން ހައްވައަށް އެއްވެސް ކަހަލަ އެހީތެރިކަމެއް ވެވޭނެ ބާރެއް ފާތިރުގެ ނެތެވެ. އޭނާ އެ ދިމާއަށް ނުކުމެއްޖެ ނަމަ، އިތުރު ބުރައަކާއި ނުރައްކަލެއް ހައްވައަށް ވެސް ކުރިމަތިވާނެ އެވެ.\nފާތިރު ތެދުވި އެވެ. އޭނާ ހައްވަގެ ކޮޓަރިއަށް ވަދެ، ގިފިލިތެރެެއަށް ނުކުތެވެ. ފަހަތަށް ބަލަންވީ ހެއްޔެވެ؟ އޭނާގެ ހިތަށްއެރި އެވެ. އޭނާއަށް ކުޑަކޮށް މަޑުކޮށްލެވުނެވެ. އެކަމަކު އޭނާގެ ހަވަނަ ހިއްސު ބުރަވީ ދަލޭކަދައިތަގެ ކޮޅަށެވެ. އޭނާ ގިފިލިތެރެއިން ބޭރުގައި އޮތް ހުސް ބިމަށް ފުންމާލި އެވެ. ދެން ދުއްވައިގަތެވެ. ފަހަތަށް އެނބުރި ބަލައެއް ނުލަ އެވެ. ހައްވައަށް ވީ ވައުދު އޭނާގެ ހިތަށްއަރައަރާ ހުއްޓެވެ. ގޮނޑުދޮށުގައި ހުރެގެންނާއި މަތީގައި، ވައިގެ ތެރޭގައި ދެ މީހުން އެކަނިމާއެކަނި ތިބި މަންޒަރު ފެނުނެވެ. ހައްވަގެ ރީތި މޫނާއި އެ ދެ ލޮލުން ދެއްކި އުފާވެރިކަން ކިތައްމެހާ ވެސް ބޮޑެވެ. އޭނާއަށް ހައްވަ ދެކެ ލޯބިވެވިއްޖެ އެވެ. އޭނާ ހައްވަ ބޭނުމެވެ. ހައްވައާ ދުރަށް ދާކަށް ހިތެއް ނޭދެ އެވެ.\nއެކަމަކު ދުވެފައި އޭނާ އެދަނީ ދުރަށެވެ. ހައްވަ އެހެރީ ހިޔަނިތަކާ ހަނގުރާމަކުރާށެވެ.\nކަނޑިން ފޮނުވާލި ހަމަލާ ބާރުކަމުން، އޭނާގެ ދެ ފަރާތުގައި ތިބި ދެ ހިޔަންޏަށް ކުއްލިއަކަށް ދުރަށް ދެވުނެވެ. އެ ކުޑަކުޑަ ވަގުތުކޮޅުގައި ބަލައިލި އިރު އޭނާއަށްޓަކައި ހަތަރު ފިރިހެނުން ހަނގުރާމަކުރަމުން ދަނީ އެވެ. އެ މީހުން ވަރުބައްޔެއް ނުވެ އެވެ. އެ މީހުންގެ އަތުން މިހާރު ވެސް އެތައް ހިޔަންޏެއް މަރުވެގެން ވެއްޓިއްޖެ އެވެ.\nދެން ހައްވައަށް ފެނުނީ އެތަނެވެ. ގިފިލީގެ މަތިން ބޭރަށް ފާތިރު ފުންމާލި ތަނެވެ. އޭނާ ބާރަށް ދުއްވައިގަތް ތަނެވެ. ފަހަތަށް އެންމެ ފަހަރަކު ވެސް ބަލައިނުލައި، ކުރިއަށް، ކުރިއަށް ދިޔަ ތަނެވެ.\nހައްވަގެ ވަށައިގެން ވަރުގަދަ ހަނގުރާމައެއް ހިނގަމުންދާކަން އޭނާގެ ހަނދާނުން ކުއްލިއަކަށް ކެހުނެވެ. އޭނާގެ ދިރިހުރުމުގެ އުއްމީދެއްގެ ގޮތުގައި މިރޭ ގަބޫލުކުރި ފިރިމީހާ ބިރުން އެ ދުވަނީ އެވެ. އޭނާއަށް ވީ ވައުދު، ކުޑަކުޑަ އިރުކޮޅެއްގެ ތެރޭގައި އުވާލީ އެވެ. ދައްތަގެ އެދުމާ ދެކޮޅަށް އެއްވެސް ސުވާލެއް ނުކޮށް، ކައިވެނީގެ މޭޒު ދޮށުގައި އިށީނީ އާ ދިރިއުޅުމެއް ހޯދުމުގެ ހުވަފެންތަކުގަ އެވެ. ފިރިމީހާއާ އެކު ރޭކުރީ، އާ ހަޔާތެއް ފެށުނީ ކަމަށް ގަބޫލުކޮށްފަ އެވެ.\nއެކަމަކު މަދު ގަޑިކޮޅެކެވެ. ފިއްލަދުއަށް އޭނާ އައި އައުން އެކޮޅުކޮޅުން ޖެހުނީ އެވެ. ބޭކާރު ހަނގުރާމަތަކެއްގައި އުޅުމުގެ ބޭނުމެއް ނެތެވެ. ފުރިހަމަ ޒަވާޖީ ހަޔާތެއްގެ އުފާ އޭނާގެ ނަސީބަކު ނެތެވެ. ހިތުގެ އަޑިން ލޯބިވުމުގެ ފައިދާއެއް ލިބޭކަށް ނެތެވެ.\nއިންސާނުން ދޫކޮށް ހިޔަނިތަކުގެ ތެރެއަށް ދިއުމުން އޮތީ ކޮން ގެއްލުމެއް ހެއްޔެވެ؟ ކުއްލިއަކަށް ހައްވަގެ ހިތަށްއެރި އެވެ. އެވަގުތު އޭނާގެ ފަހަތުން އެ ބޮޑު ހިޔަނި ފާޅުވި އެވެ. ތައްޔާރުވި އެވެ. ބޭނުންވި އަންހެނާ އެ ހުރީ، ކުރިމަތީގައި، ހަނގުރާމަ ހުއްޓާލައިގެންނެވެ.\nހައްވަގެ ގައިގައި އަތްލަން، ހިޔަނީގެ ވާތް ކުރިމައްޗަށް ދިއްކޮށްލި އެވެ. އެކަމަކު ކުއްލިއަކަށް އޭގެ ކަނާތަށް އެރި ކަނޑީގެ ހަމަލާއާ އެކު، އަތް ބުރިވެގެން ވެއްޓުނެވެ. ކަނޑި އޮތީ ވެސް އެ އަތުގަ އެވެ. ހަޅޭއްކުގެ ބާރު އަޑާ އެކު ހައްވަ ސިހިފައި ފަހަތަށް ބަލައިލެވުނެވެ. އޭރު ވީރު މުހައްމަދާއި އޭނާގެ ތިން ދަރިން ހައްވަގެ ވަށައިގެން އެތުރިއްޖެ އެވެ. ބިޔަ ހިޔަނީގެ ރަތް ދެ ލޮލުގައި ހުރި ރުޅިވެރިކަން ހީވަނީ މުޅި ހިސާބުގަނޑު އަންދާލަފާނެހެންނެވެ. ހަޅޭއްލަވަމުން ދިޔަލެއް ބާރުކަމުން، ކަންފަތް ހީވަނީ ފެޅިދާނެހެންނެވެ. އެހެން ހިޔަނިތައް، އޭތީގެ ވަށައިގެން އެތުރުނެވެ.\n"ތި ހެދި ގޮތް ހަނދާން ބަހައްޓާތި، ނުލަފާ މީހާ!" ހިޔަނި ހަޅޭއްލަވައިގަތެވެ.\n"އަހަރެން ބުނާ އިރަށް ހައްވަ ތިރިއަށް ޖެހިލާތި. ދަރިންނޭ ތައްޔާރު،" ވަރަށް މަޑުމަޑުން ވީރު މުހައްމަދު ބުންޏެވެ.\n"މިގެ ފުނޑުކޮށްލާނަން މާދަމާ ރޭ. ކަލޭމެންގެ އެންމެ ފަހު ރޭ ކަމަށް ބަލާ!" ހިޔަނި ހަޅޭއްލަވަމުން ގެންދިޔަ އެވެ.\n"ނައްޓާލާ!" ވީރު މުހައްމަދު ގޮވާލި އެވެ. އެވަގުތު ހައްވަ ކުއްލިއަކަށް ތިރިއަށް ފޭބި އެވެ. ވީރު މުހައްމަދާއި އޭނާގެ ތިން ދަރިން ޖެހިގަތީ ހިޔަނިތަކުގެ މެދަށް، ބިޔަ ހިޔަންޏަށް އަމާޒުކޮށްފަ އެވެ. އެ މީހުންގެ ހަތަރު ކަނޑިން ހަތަރު ހިޔަނި ކަތިލެވި، ބިންމައްޗަށް ވެއްޓުމާ އެކު، އެހެން ހިޔަނިތަކަށް ލިބުނު ހައިރާންކަމުގައި، ބައިބައިވި އެވެ. ބިޔަ ހިޔަނި އެކަނިމާ އެކަނި، ހަތަރު ފިރިހެނުންގެ ހިތަކަށް ލިބިފަ އެވެ.\n"ހަޅޭއްނުލަވާ މައިތިރިވޭ!" ވީރު މުހައްމަދުގެ އެއް ދަރި އެހެން ބުނުމާ އެކު، ދެ މީހުންގެ ކަނޑި ގޮސް ވަނީ ހިޔަނީގެ ބޮޑު ދެ ލޮލަށެވެ. އެންމެ ފަހުގެ ވަރުގަދަ އަޑުން މުޅި ތަން ގުނޑާލި އެވެ. ދެ ކަނޑި ދަމައިގަތުމާ އެކު، ތިރީހަކަށް ފޫޓު މަތިން އޭތި ބިންމައްޗަށް ވެއްޓުނެވެ.\nއެހެން ހުރިހާ ހިޔަނިތަކެއް ކުއްލިއަކަށް ފަހަތަށް ޖެހި، ދުރަށް އުދުއްސައިގަތެވެ.\nހައްވަ ހުރީ ބިންމަތީގަ އެވެ. އޭނާގެ ފައި ކައިރިއަށް އައިސް ޖެހުނީ، އޭނާގެ މަންމަގެ ގާތިލުކަން އެނގުނެވެ. އޭނާގެ ފަހަތުން ފިއްލަދުއާ ހަމައަށް ދަތުރުކޮށް، އަދިވެސް އޭނާ ލިބޭތޯ، މަސައްކަތްކުރި ހިޔަންޏެވެ. އޭނާ ހޯދައިގެން ގެންގޮސް ހިޔަނީގެ އާއިލާގެ ތެރެއަށް ވައްދަން ކުރި ހަނގުރާމައިގައި، ގުރުބާންވެ، އެ އޮތީ އޭނާގެ ފައި ބުޑުގަ އެވެ.\nކުޑަ އިރުކޮޅެއްގެ ތެރޭގައި ގައިގައި އަލިފާން ރޯވެ، އަނދާ ހުލިވި އެވެ. އޭނާގެ ކަނޑި ވެސް އެތަނުން، ހަމަ އެވަގުތު ނެތި ދިޔަ އެވެ.\nވީރު މުހައްމަދާއި އޭނާގެ ތިން ދަރިން ހައްވަ ވަށާލި އެވެ. އެތަނުން އޭނާ ގުނޑާލާނެ އިރަކަށް ބަލަހައްޓައިގެން، ކިޔަމަންތެރިކަމާ އެކު ތިއްބެވެ. ހައްވައަށް ވިސްނުނީ އޭނާގެ ތެދުވެރި އެ ހާދިމުންނާ މެދަކު ނޫނެވެ. މީގެ ކުޑައިރުކޮޅެއް ކުރިން، އޭނާ ދޫކޮށް ފިލަން ދުވި ފިރިމީހާ ފާތިރާ މެދުގަ އެވެ. އޭނާއަށް އަނެއްކާވެސް މި ލިބުނީ ކިހާ ބޮޑު ލަނޑެއް ހެއްޔެވެ؟ މިރޭގެ ކުރިން އޭނާގެ ފިރިއަކު ގޮވައިގެން ޖައްވު ތެރޭގައި ދުވަހަކު ވެސް ވަގުތެއް ހޭދައެއް ނުކުރެ އެވެ. އެކަމަކު ފާތިރާ އެކު އޭނާ އެ އުފާ ވެސް ހޯދި އެވެ. ފާތިރަށް އޭނާގެ ބާރު ދައްކައިދީ، އެކުގައި އުޅުމުގެ ޔަގީންކަން ދިނެވެ. އެކަމަކު އޭނާ ދޫކޮށްލާފައި ދާން، ދެތިން ގަޑިއިރު ވެސް ނުނެގި އެވެ.\nއޭނާއަށްޓަކައި ވީރު މުހައްމަދުގެ ދަރިއަކު ރޭ ގުރުބާންވި އެވެ. އެ ގުރުބާނީގެ އަގު ވީރު މުހައްމަދުގެ އާއިލާ އިން މިރޭ، މީގެ ކުޑައިރުކޮޅެއް ކުރިން އަދާކުރީ، އޭނާގެ ހުވަފަން އަނބިމީހާ އާއި ކާފަ ދަރިފުޅު ރަށުން ފޮނުވާލައިގެންނެވެ. އެކަމަކު ހައްވަގެ ދިފާއުގައި ދެންމެ ވެސް އެ ކުރީ ހަނގުރާމަ އެވެ. މިހާރު ވެސް އެތިބީ އޭނާ ވަށާލައިގެންނެވެ.\nއިހުލާސްތެރިކަމެވެ. ތެދުވެރިކަމެވެ. ދެ ގަރުނު ފާއިތު ވެގެން ދިޔަ އިރު ވެސް އޭނާގެ އާއިލާއަށް ވީ ވައުދު މަތީގައި ދެމިތިބި ކަމެވެ.\nހައްވަ މަޑުމަޑުން ހިނގައިގަތެވެ. އޭނާގެ ފަހަތުން ހަތަރު ފިރިހެނުން ވެސް ހިނގަން ފެށި އެވެ. އޭނާ ގޭގެ ދޮރު ހުޅުވާލި އެވެ. ދޮރު ލައްޕަންދެން، ފަހަތުގައި އެ މީހުން ތިއްބެވެ.\nދަލޭކަދައިތަ އޮތީ ހޭލަ އެވެ. އެކަމަކު ދައްތައާ ދިމާއަށް ބަލާވެސް ނުލައި ހައްވަ މިސްރާބު ޖެހީ ކޮޓަރިއަށެވެ.\n(10 ވަނަ ބައި، މޭ 15، 2020 ވާ ހުކުރުދުވަހު)


Muzaaharaa kuraa dhanduverinnah dhoo dhevvan boduvazeeru Modi dhekolhu hadhdhavaifi - Hali News\nމުޒާހަރާކުރާ ދަނޑުވެރިންނަށް ދޫދެއްވަން ބޮޑުވަޒީރު މޯދީ ދެކޮޅު ހައްދަވައިފި\n01 December 2020, 01:24\nމުޒާހަރާކުރާ ދަނޑުވެރިންނަށް ދޫދެއްވަން އިންޑިއާގެ ބޮޑުވަޒީރު ނަރެންދުރަ މޯދީ ދެކޮޅު ހައްދަވައިފިއެވެ.\nއިންޑިއާގެ ޕާލަމެންޓުގައި މޯދީ ތަމްސީލުކުރައްވާ އަދި މޯދީގެ އުފަން ދާއިރާ ކަމަށްވާ ވަރަނާސީގައި ބޭއްވި އެއްވުމެއްގައި ވާހަކަފުޅު ދައްކަވަމުން ބޮޑުވަޒީރު މޯދީ ވިދާޅުވީ، ދަނޑުވެރިކަމުގެ އައު ގާނޫނާކީ ދަނޑުވެރިންގެ ލާބައާއި މަންފާއަށް ހެދި ގާނޫނެއް ކަމަށެވެ.\nއެ ގާނޫނުގެ ސަބަބުން ދަނޑުވެރިންނަށް ކުރާނެ މަންފާއާ ތަޖުރިބާ ވަރަށް އަވަހަށް އެނގިގެންދާނެ ކަމަށްވެސް މޯދީ ވިދާޅުވިއެވެ.\nބޮޑުވަޒީރު މޯދީ ވިދާޅުވީ، ދަނޑުވެރިންގެ މުސްތަގްބަލާމެދު ދޮގު ވާހަކަ ދައްކައި، ދަނޑުވެރިންނަށް ނުބައި މައުލޫމާތުދީ، އޮޅުވާލައިގެން މުޒާހަރާއަށް ނެރެގެން އުޅެނީ އިދިކޮޅު ޕާޓީން ކަމަށެވެ.\nމުޒާހަރާ ކުރަމުންދާ ދަނޑުވެރިންނަކީ، އިންޑިއާގައި އެންމެ ފުޅާ ދާއިރާއެއްގައި ދަނޑުވެރިކަންކުރާ ޕަންޖާބް ސްޓޭޓުގެ ދަނޑުވެރިންނެވެ.\nޕަންޖާބުން ނުކުތް އެތައްހާސް ދަނޑުވެރިން މިހާރު ތިބީ، ފައިމަގުގައާއި، ޓްރަކާއި އެނޫންވެސް ވެހިކަލްތަކުގައި ގޮސް، ވެރިރަށް ނިއުދިއްލީގެ ރަށްބޭރުގައި ކޭމްޕް ޖަހައިގެންނެވެ. އެމީހުން އެހިސާބަށް ގޮސްފައިވަނީ މިދިޔަ ބުރާސްފަތި ދުވަހުއެވެ.\nމިއީ، މިފަހުގެ ތާރީޚެއްގައި އިންޑިއާގައި މިހާ ގިނަ ދަނޑުވެރިން މުޒާހަރާއަށް ނުކުތް ފުރަތަމަ ފަހަރެވެ.\nއެމީހުންގެ އެއް ޑިމާންޑަކީ، ވެރިރަށް ނިއުދިއްލީގެ މެދުތެރޭގެ ކޮންމެވެސް ބޮޑު މައިދާނެއްގައި އަޑުއުފުލަން ތިބުމުގެ ހުއްދަ ދިނުމެވެ.\nއަނެއް ޑިމާންޑަކީ، ސަރުކާރުން ސެޕްޓެމްބަރުމަހު ފާސްކުރި ގާނޫނު ބާތިލްކުރުމެވެ.\nއައު ގާނޫނަކީ ދަނޑުވެރިންނަށް މަންފާކުރާނެ ގާނޫނެއް ކަމަށް ބޮޑުވަޒީރު މޯދީ ވިދާޅުވި ނަމަވެސް ދަނޑުވެރިން ބުނަނީ އެމީހުން ހައްދާ އެތިކޮޅު ކުރިން ސްޓޭޓްތަކަށް ވިއްކުނު ނަމަވެސް، ދެން އެތަކެތި ވިއްކޭނީ ކުންފުނިތަކަށް، ކުންފުނިތަކުން ބުނާ އަގަކަށް ކަމަށެވެ.\nހަމަ އެއާއެކު، މި ގާނޫނުގެ ސަބަބުން އާދައިގެ ދަނޑުވެރިންނަށް، އެމީހުން އުފައްދާތަކެތި ވިއްކުމުގެ ދޮރު ބަންދުވެގެންދާ ކަމަށްވެސް ބުނަމުން ގެންދެއެވެ.\nދަނޑުވެރިންގެ ކަންބޮޑުވުންތަކުގެ މައްސަލައަކީ އިންޑިއާގައި އަބަދުވެސް ބޮޑު ސިޔާސީ މައްސަލައެކެވެ.\nއެހެންވެ، މުޒާހަރާކުރާ ދަނޑުވެރިން ހުއްޓުވޭތޯ މޯދީގެ ސަރުކާރުން ގެންދަނީ މަސައްކަތް ކުރަމުންނެވެ.\nސަރުކާރުން ފުރަތަމަ މަސައްކަތް ކުރީ ފުލުހުން ނެރެގެން ބާރުގެ ބޭނުންކޮށްގެން ދަނޑުވެރިން ނިއުދިއްލީއާ ހަމައަށް އަޔަނުދީ ހުއްޓުވުމަށެވެ.\nބްރިޖެއްގެ ހުރަސްކުރުމާ ދިމާކޮށް ދަނޑުވެރިންގެ ގަޔަށް ކަރުނަގޭސް ޖަހައި، ޕްރެޝަރުގައި ފެންޖެހި ނަމަވެސް، ބްރިޖް މަތީގައި ހިނގި ވަރުގަދަ ކުރިމަތިލުންތަކަށްފަހު ފުލުހުންނަށް ޖެހުނީ ފަހަތަށް ޖެހޭށެވެ.\nއެހެންކަމުން، ދަނޑުވެރިން ހުއްޓުވުމަށް ކުރި މަސައްކަތް ކާމިޔާބުނުވުމުން ސަރުކާރުން ދެން ހުށަހެޅީ ވާހަކަ ދެއްކުމަށެވެ. އެކަމަށް ސަރުކާރުން ޝަރުތުތަކެއް ކަނޑައެޅުމުން ދަނޑުވެރިންވަނީ އެ ހުށަހެޅުން ގަބޫލުނުކޮށްފައެވެ.\nޕަންޖާބުން ދަނޑުވެރިން ނިއުދިއްލީއާ ދިމާއަށް މިސްރާބުޖެހީ، ކާބޯތަކެއްޗާއި، ކައްކާނޭ ތެއްޔާއި އެނޫންވެސް ސާމާނާއި، ނިދާނޭ ރަޖާފަދަ ތަކެތި ވެހިކަލްތަކަށް އަރުވައިގެންނެވެ. އެމީހުން މިހާރު ކައްކާ ކައިބޮއި ހަދަނީ ކޭމްޕް ޖަހައިގެންތިބި ތަނުގައެވެ.\nމުޒާހަރާ ކުރާ މީހުންތިބީ، ގިނަ ދުވަސްތަކެއް ވަންދެން އެކަމުގައި ތިބެން ތައްޔާރުވެގެން ކަމަށް މުރާސިލުން ބުނެއެވެ.\nއަނެއްކޮޅުން، ހެޔޮއެދޭ ފަރާތްތަކުން ގެންދަނީ މުޒާހަރާކުރާ މީހުންނަށް ކާބޯތަކެއްޗާއި، ބޯފެނާއި އެނޫންވެސް ސާމާނު ހަދިޔާކުރަމުންނެވެ.


CS15 – CS11\nމަގާމުގެ ކްލެސިފިކޭޝަން :\nއެކަޑެމިކް ސެކްޝަން ، ޖަލާލުއްދީން ސްކޫލް\nމަޤާމުއޮތް އޮފީސް :\nޖަލާލުއްދީން ސްކޫލް ، ހދ.ކުޅުދުއްފުށި\nސާރވިސް އެލަވަންސް :\nސްކޫލުގެ ހުރިހާ ވަސީލަތްތައް (ލައިބްރަރީ، އިންޓަރނެޓް، ސްމާޓްބޯޑް ފަދަ) ދަރިވަރުންނަށް އެންމެ ފައިދާހުރިގޮތަކަށް ބޭނުންކުރުން\nސްކޫލަކީ އެކުވެރި އެއްބައިވަންތަބައެއް އުޅޭ އުފާވެރި މާޙައުލަކަށް ހެދުމަށް މަސައްކަތްކުރުން.\nވަޒީފާއަށް އެދޭ ފޯމު ޖަލާލުއްދީން ސްކޫލް ކައުންޓަރުން ލިބެން ހުންނާނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2018 ޑިސެންބަރ 11 ވާ އަންގާރަ ދުވަހުގެ 13:30ގެ ކުރިން، ޖަލާލުއްދީން ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2018 ޑިސެންބަރ 12 ވަނަ ދުވަހާއި 16 ވަނަ ދުވަހާ ދެމެދު ޖަލާލުއްދީން ސްކޫލު ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅުއްނީ 6528815 ނަންބަރު ފޯނާއެވެ. އީ-މެއިލް ކުރާނީ [email protected] އަށެވެ.\n02 ޑިސެންބަރ 2018\nޕަބްލިޝްކުރި ތާރީޚު: 02 ޑިސެންބަރު 2018\nޕަބްލިޝްކުރި ގަޑި: 2350\nސުންގަޑި: 11 ޑިސެންބަރު 2018 1330


ފަނޑިޔާރުންގެ އިސްތިއުނާފު މަޖިލިސް އެކުލަވާލައިފި – Dhen.mv\nފަނޑިޔާރުން ވަކި ކުރުން ފިޔަވައި ޖުޑިޝަލް ސާވިސް ކޮމިޝަން (ޖޭއެސްސީ) އިން ފަނޑިޔާރުންގެ މައްސަލަތަކުގައި ނިންމާ ނިންމުންތައް އިސްތިއުނާފު ކުރުމަށް ހުށަހަޅަން ޖެހޭ ފަނޑިޔާރުންގެ އިސްތިއުނާފު މަޖިލިސް އެކުލަވާލައިފި އެވެ.\nމި އަހަރަށް އެކުލާވަލި ފަނޑިޔާރުންގެ އިސްތިއުފާނު މަޖިލީހަށް ކަނޑައެޅި ފަނޑިޔާރުންނަކީ އުއްތަމަ ފަނޑިޔާރު މުއުސަތިމް އަދުނާނާއި ސުޕްރީމް ކޯޓުގެ ފަނޑިޔާރު ޑރ. އަޒްމިރަލްދާ ޒާހިރު އާއި ހައި ކޯޓުގެ ފަނޑިޔާރު މުހައްމަދު ނިޔާޒްގެ އިތުރުން ސިވިލް ކޯޓުގެ އިސް ގާޒީ އަބްދުﷲ އަލީ އެވެ.\nފަނޑިޔާރުންގެ އިސްތިއުނާފު މަޖިލީހުގައި ތިއްބަވާނީ އުއްތަމަ ފަނޑިޔާރާއި ސުޕްރީމް ކޯޓުގެ ފަނޑިޔާރަކާއި ހައި ކޯޓުގެ ފަނޑިޔާރަކާއި ދަށު ކޯޓުތަކުގެ ފަނޑިޔާރުންގެ ތެރެއިން ފަނޑިޔާރެކެވެ. އަދި އިސްތިއުނާފު މަޖިލީހަށް ކަނޑައަޅާ ފަނޑިޔާރުންނަކީ ޖޭއެސްސީގައި ތިއްބަވާ ފަނޑިޔާރުން ފިޔަވައި އެހެން ފަނޑިޔާރުންގެ ތެރެއިން ފަނޑިޔާރުންތަކެކެވެ.\nމި މަޖިލީހަކީ ޖޭއެސްސީގެ ގާނޫނުގައިވާ ގޮތުގެ މަތިން އެ ކޮމިޝަނުން ފަނޑިޔާރުންގެ މައްސަލަތަކުގައި ނިންމާ ނިންމުންތައް އިސްތިއުނާފުކޮށް އެ މައްސަލަތައް ބެލުމުގެ ގޮތުން އުފައްދާފައިވާ މަޖިލީހެކެވެ. އެކަމަކު ފަނޑިޔާރުން ވަކިކުރަން މަޖިލީހަށް ފޮނުވަން ޖޭއެސްސީން ނިންމާ އެއްވެސް ނިންމުމެއް އެ މަޖިލީހުގައި އިސްތިއުނާފެއް ނުކުރެވޭނެ އެވެ.\nއެ މަޖިލީހަށް ހުށަހެޅޭ މައްސަލަތަކާ ގުޅޭ އިދާރީ ހުރިހާ އިންތިޒާމުތައް ހަމަޖައްސާނީ ޑިޕާޓްމަންޓް އޮފް ޖުޑިޝަލް އެޑްމިނިސްޓްރޭޝަން (ޑީޖޭއޭ) އިންނެވެ. ޖޭއެސްސީގެ ގާނޫނަށް ދާދި ފަހުން ގެނައި އިސްލާހާއެކު މިހާރު ޑިޕާޓްމަންޓް ހިނގަމުން ގެންދަނީ ޖޭއެސްސީގެ ދަށުންނެވެ.\nސަފާރީ ކޭސް : ދެމީހަކަށް ދައުވާ ނުކުރަން ނިންމައިފި\nކޮވިޑް-19: ކޭސްތައް އަނެއްކާވެސް އިތުރުވުން، ނުރައްކަލުގެ ރަނގަބީލެއްބާ؟\nޖެނުއަރީ 26 ވަނަ ދުވަހު ރާއްޖެއަށް ކޮވިޑް-19 ވެކްސިން ލިބޭނެ\nކަނބާ އައިސް ރަނި ހިނގުމުގައި ފެންބޮޑުވެފައިވާ ފޮޓޯއަކީ އިއްޔެގެ ފޮޓޯއެއް ނޫން: ޝަމާއު


Trumpge sulhaige Plan ah Leaderun faadu vidhaalhu vanee\nޓްރަމްޕްގެ ސުލްހައިގެ ޕްލޭނަށް ލީޑަރުންގެ ފާޑުވިދާޅުވަނީ\nޓްރަމްޕް / ފޮޓޯ: ޔޫއެސްއޭ ނިއުސް\nދިގުލާ ގޮސްފައިވާ މެދުއިރުމަތީގެ ސުލްހައިގެ މައްސަލައަށް ބިނާކުރަނިވި ހައްލެއް ހޯއްދަވާ ދެއްވުމުގެ ނަމުގައި އެމެރިކާގެ ރައީސް ޑޮނާލްޑް ޓްރަމްޕް އިސްކޮށް ހުންނަވައިގެން އެކުލަވާލައްވާފައިވާ "ގަރުނުގެ ސުލްހައިގެ އެއްބަސްވުން" އާންމު ކުރައްވާފައި ވާއިރު، ދުނިޔޭގެ ލީޑަރުންނާ ހާރިޖީ އޮފިޝަލުން ވަރަށް ބޮޑަށް ފާޑުވިދާޅުވާން ފައްޓަވައިފިއެވެ.\nބައެއް ލީޑަރުން މިކަމާ އެމެރިކާއާއި އެއްކޮޅަށް ބުރަވެވަޑައިގެންނެވިއިރު، މިކަމާ އަދި އެއްޗެއް ވިދާޅުނުވާ ފަރާތްތަކެއްވެސް އެބަ ތިއްބެވިއެވެ.\nއެކުވެރި އަރަބި އިމާރާތް (ޔޫއޭއީ)އިން އެމެރިކާއަށް ކަނޑައަޅާފައި ހުންނަވާ ސަފީރު ޔޫސުފް އަލް-އުތައިބާ ވިދާޅުވީ، މި އެއްބަސްވުމަކީ ބައިނަލްއަގުވާމީ އޮނިގަނޑުގެ ތެރެއިން އެމެރިކާ އިސްވެ އޮވެ، ސުލްހައިގެ މަޝްވަރާތައް ފެށުމަށް، މި އެއްބަސްވުމަކީ މުހިންމު ފެށުމެއް ކަމަށެވެ.\nއަލް-އުތައިބާ ވިދާޅުވީ ދެމިގެންދަނިވި ސުލްހައިގެ އެއްބަސްވުމެއް އެކުލަވާލެވެން އޮތީ މިކަމުގައި ހިއްސާވާ ހުރިހާ ފަރާތްތަކެއްގެ ބައިވެރިވުމާ ޝާމިލުވުން އެކުލަވާލެވޭ ގޮތަށް އެއްބަސްވުމަކަށް އާދެވިގެންނެވެ.\nބައިނަލްއަގުވާމީ މުޖުތަމައުގެ އެއްބާރުލުމާއެކު، ސުލްހަވެރިކަމާއެކު ދެމިއޮތުމުގެ ފުރުސަތު އިސްރާއީލާ ފަލަސްތީނަށްވެސް ލިބިގެންވާކަމަށް ޔޫއޭއީއިން ގަބޫލުކުރާ ކަމަށްވެސް އަލް-އުތައިބާ ވަނީ ފާހަގަކުރައްވާފައެވެ.\nއީރާނަކީ މި އެއްބަސްވުމާ އެންމެ ފާޅުގައި ދެކޮޅު ހެދި ގައުމެވެ. އީރާނުގެ އޮފިޝަލުން ވިދާޅުވާ ގޮތުގައި އެމެރިކާގެ 'ސުލްހައިގެ ހުށަހެޅުމަކީ 'ފަލަސްތީނަށް އިތުރު ތަކުލީފާ ދަތިތައް ކުރުމަށް ފިޔަވަޅުތަކެއް އެޅުމަށް ރާވާފައިވާ' ރޭވުމެކެވެ.\nއީރާނުގެ ރައީސް ހަސަން ރޫހާނީއާށް ލަފާ އަރުވާ މުޝީރު ހާސިމުއްދީން އަޝީނާ ކުރެއްވި ޓްވީޓްއެއްގައި ވިދާޅުވެފައިވަނީ، މި އެއްބަސްވުމަކީ ޒައެނިސްޓް އިސްރާއީލާ އެމެރިކާއާ ދެމެދު އެކުލަވާލާފައިވާ އެއްބަސްވުމެއް ކަމަށެވެ. ފަލަސްތީނާއެކު އެއްވެސް ވަރެއްގެ މަޝްވަރާތަކެއް ކުރިއަށް ގެންދިއުމަކީ އެޖެންޑާ ކުރެވިފައިވާ ކަމެއް ނޫންކަމަށާ، މިއީ ސުލްހައިގެ ޕްލޭނެއް ނޫންކަމަށެވެ.\nއީރާނު ހާރިޖިއްޔާގެ ވާހަކަވެސް ހުރީ މިފަދަ ގޮތަކަށެވެ. "ގަރުނުގެ އެއްބަސްވުމުގެ" ނަމުގައި ޓްރަމްޕް ޕްރޮމޯޓް ކުރައްވަމުން ގެންދަވާ މި ޕްލޭނަށް ފާޑުކިއުންތައް އަމާޡުކޮށް، އީރާނު ހާރިޖިއްޔާއިން އާންމު ކުރި ބަޔާނެއްގައި، މި ޕްލޭނަށް ރިއާޔަތްކޮށްފައިވަނީ "ގަރުނުގެ އެންމެ ބޮޑު ހިޔާނާތުގެ" ގޮތުގައެވެ. އަދި މި ޕްލޭން މިހާރުވެސް މިސްރާބު ޖަހާފައިވަނީ ފެއިލްވުމާ ދިމާލަށް ކަމަށްވެސް އީރާނު ހާރިޖިއްޔާއިންވަނީ ސިފަކޮށްފައެވެ.\nއުރުދުންއިން ވަނީ ފަލަސްތީނުގެ ބިންތައް އިސްރާއީލުގެ ދަށަށް ގެންދިއުމާ ދެކޮޅަށް އަޑުއުފުލާފައެވެ. އަދި އިސްރާއީލުން ތަންފީޒުކުރަން އުޅޭ ކަންތައްތަކެއްގެ ސަބަބުން، ނިކުމެދާނެ ނަތީޖާތައް ނުރައްކާތެރި ވާނެ ކަމުގެ އިންޒާރުވެސް އުރުދުންއިންވަނީ ދިފާއެވެ.\nއުރުދުންއިންވަނީ މަޝްވަރާގެ ތެރެއިން ހުރިހާ މައްސަލަތަކެއް ހައްލުކުރުމަށް ގޮވާލާފައެވެ. މި މަޝްވަރާތަކަކީ އަރަބި ސުލްހައިގެ އިމުގެ ތެރެއިން، ބައިނަލްއަގުވާމީ ގާނޫނުތަކުން ބޭރު ނުވާ ފަދަ މޭރުމަކުން ކުރިއަށް ގެންދާ މަޝްވަރާތަކަކަށް ހެދުމަށްވެސް އުރުދުންއިންވަނީ ގޮވާލާފައެވެ.\nއެންމެން ބަލައިގަންނަނިވި ފުރިހަމަ އެއްބަސްވުމަކަށް އުރުދުންއިން އަބަދުވެސް ތާއީދުކުރާނެ ކަމަށް އުރުދުންއިންވަނީ ބުނެފައެވެ.\nގައްޒާ ކޮންޓްރޯލް ކުރަމުން އަންނަ ހަމާސް ޖަމާއަތުގެ އޮފިޝަލެއް ކަމަށްވާ ސާމީ އަބޫ ޒުހްރީ ބުނީ، ޓްރަމްޕްގެ މި އާންމުކުރެއްވި އެއްޗެއްގެ ސަބަބުން ނަފުރަތުގެ ހުޅުގަނޑޫ ފަޅައިގެން ދާނެ ކަމަށެވެ. ގުދުސްއާއި ބެހޭ ގޮތުން ޓްރަމްޕް ދައްކަވަނީ ތާކުންތާކު ނުޖެހޭ ވާހަކަފުޅުތަކެއް ކަމަށާ، ގުދުސްއަކީ އަބަދުވެސް ފަލަސްތީނުގެ ބިމެއް ކަމަށް އޭނާ ވަނީ ފާހަގަކޮށްފައެވެ. މި އެއްބަސްވުމާ ފަލަސްތީނުން ކުރިމަތިލާނެ ކަމަށްވެސް އަބޫ ޒުހްރީ ވަނީ ބުނެފައެވެ.\nފަލަސްތީނުގެ ރައީސް މަހްމޫދު އައްބާސް ވިދާޅުވީ، މި އެއްބަސްވުމަށް "ހާސްފަށުން ނޫނެކޭ" ވިދާޅުވާ ކަމަށެވެ. މަހްމޫދު އައްބާސްވެސް ވަނީ ޓްރަމްޕްގެ ވާހަކަފުޅުތަކަކީ ބޭކާރު ވާހަކަތަކެއްގެ ގޮތުގައި ސިފަކުރައްވާފައެވެ. އަދި ފަލަސްތީނުން އަދިވެސް ދެމި އޮތީ އިސްރާއީލުން ކުރިއަށް ގެންދާ އިސްތިއުމާރީ އަޅުވެތިކަން ނިމުމަކަށް ގެނައުމަށް ކަމަށްވެސް ފަލަސްތީނުގެ ރައީސް ވަނީ ވިދާޅުވެފައެވެ. ފަލަސްތީނުން މިކަމުގައި ދޫ ދީ، ކުޑަކަކޫ ނުޖަހާނެ ކަމަށްވެސް އައްބާސް ވަނީ ވިދާޅުވެފައެވެ.\nޓްރަމްޕް އިސްކޮށް ހުންނަވައިގެން އެކުލަވާލެއްވި ސުލްހައިގެ ޕްލޭންއަށް ހާއްސަ ސަމާލުކަމެއް ދީގެން އެ ޕްލޭން ކިޔައިލުމަށް ގޮވާލީ މިސްރުންނެވެ. މިސްރުން ބުނީ މި އެއްބަސްވުމަކީ ގާނޫނީ އިމުގެ ތެރެއިން ފަލަސްތީނުގެ ރައްޔިތުންނަށް ހައްގު މިންވަރު ކަށަވަރުކޮށްދޭ އެއްބަސްވުމެއް ކަމަށެވެ. މިސްރަކީ އުރުދުންގެ އިތުރުން އިސްރާއީލާއެކު ސުލްހަވެފައިވާ ހަމައެކަނި އަރަބި ގައުމެވެ.\nމިސްރުންވަނީ އިސްރާއީލާ ފަލަސްތީނު ސުލްހަ ކުރުމަށް އެމެރިކާއިން ކުރާ މަސައްކަތްތައް ބަލައި ގަންނަ ކަމަށް ބުނެފައެވެ.\nކަންމިހެން އޮތްއިރު ޓްރަމްޕާ ދެކޮޅަށް އަޑުއުފުލަމުންދާ ގައުމުތަކުގެ ލިސްޓުގައި ތުރުކީވިލާތް ހިމެނެއެވެ. ސައުދީ އަރަބިއްޔާއިންވެސް ވަނީ މިކަމުގައި ސައުދީ އޮތީ ފަލަސްތީނުގެ ރައްޔިތުންނާއެކުގައި ކަން ހާމަކޮށްފައެވެ.\nމިކަމާބެހޭ ގޮތުން ދިވެހި ހާރިޖީ ވަޒީރު ރަސްމީ ސިފައެއްގައި އަދި އެއްވެސް އެއްޗެއް ވިދާޅުވެފައެއް ނުވެއެވެ.


ޕީޕީއެމް ޓިކެޓްގައި މާލެސިޓީ ކައުންސިލަށް ކުރިމަތިލާ ގަދަ 13 އިއުލާނުކޮށްފި\n"ގަދަ 13"ގެ ނަމުގައި ކުރިއަށް އޮތް ލޯކަލް ކައުންސިލް އިންތިޚާބުގައި ޕީޕީއެމްގެ ޓިކެޓުގައި މާލެ ސިޓީ ކައުންސިލަށް ކުރިމަތިލާ ކެންޑިޑޭޓުން އިއުލާނުކޮށްފިއެވެ.\nކެންޑިޑޭޓުން އިއުލާނުކުރުމަށް މިރޭ ލޮނުޒިޔާރަތްކޮޅު ސަރަހައްދުގައި ބޭއްވި ބައްދަލުވުމުގައި ރައިސުލްޖުމްހޫރިއްޔާގެ އަނބިކަނބަލުން މަހާރަނި ފާޠިމަތު އިބްރާހީމް އާއި ބައެއް ވަޒީރުންނާއި މަޖިލިސް މެންބަރުންވެސް ބައިވެރިވިއެވެ.\nމިބައްދަލުވުމުގައި ހުރިހާ ކެންޑިޑޭޓންވެސް ބުނީ އެމީހުން ކުރިމަތިލީ ސަރުކާރާއި ގުޅިގެން މަސައްކަތްކޮށް މާލެ ސިޓީއަށް ތަރައްޤީ ގެނެސްދިނުމަށާއި ސަރުކާރުގެ ތެރެއިން މާލެ ސިޓީއަށް ކުރިއެރުން ހޯދަން ކަމަށެވެ.\nމައްޗަންގޮޅި ދެކުނު ދާއިރާގެ މެންބަރު ޢަބްދުﷲ ސިނާން ވިދާޅުވީ ވިދިވިދިގެން2ދައުރު މާލެސިޓީ ކައުންސިލުގެ މެޖޯރިޓީ އެމްޑީޕީއަށް ދިނުމުން ވެސް މާލެ ސިޓީއަށް ގެނެސްދިން އެއްވެސް ކުރިއެރުމެއް ނެތް ކަމަށެވެ. ކަމެއް ކުރިއްޔާ ކުރަނީ ސަރުކާރަށް ޖެއްސުން ކަމަށެވެ.\nސިނާން ވިދާޅުވީ މާލެސިޓީ ކައުންސިލުން ކުރަމުން އައި ބައެއް މަސައްކަތްތައް ހައުސިންގ މިނިސްޓްރީއާއި ހަވާލުކުރުމުން މިނިސްޓަރަށް އަބަދު ޖެހިވަޑައިގަންނަވަނީ ދެފައިންޕުޅު އެއްތަނެއްގައި ނުޖައްސަވައި ދުވެވަޑައިގަންނަވަން ކަމަށެވެ. އަދި އެގޮތަށް ދުވެވަޑައިގަންނަވަން ޖެހިވަޑައިގަންނަވަނީ ސިޓީ ކައުންސިލުން މާލޭގެ ތަރައްޤީއަށް އެއްވެސް ކަމެއް ކޮށްނުދީ އޮތުމުން ކަމަށެވެ.


Bathalaa in ithuru meehaku Test kuranee, anekkaves erah monitoring ge haalathu gai | Hathaavees\nބަތަލާ ރިސޯޓުން އިތުރު މީހަކު ޓެސްޓު ކުރަނީ، އަނެއްކާވެސް އެރަށް މޮނީޓަރިންގެ ހާލަތުގައި\nސޭންޑިޒް ބަތަލާ ރިސޯޓުން ކޮވިޑް19 އަށް ޝައްކު ކުރެވޭ އިތުރު މީހަކު ޓެސްޓު ކުރަމުންދާ ކަމަށް ކޮވިޑް19 ގެ ތަރުޖަމާން މަބްރޫކް އަޒީޒް ވިދާޅުވެއްޖެ އެވެ.\nދަރުބާރުގޭގައި ކުރިއަށްދާ ނޫސްވެރިންގެ ބައްދަލުވުމުގައި ވާހަކަ ދައްކަވަމުން ކޮވިޑް19 ގެ ތަރުޖަމާން މަބްރޫކް ވިދާޅުވީ، ބަތަލާ ރިސޯޓުން އިތުރު މީހަކު ކޮވިޑް19 އަށް ޓެސްޓު ކުރަމުންދާ ކަމަށާއި، އެ ރިސޯޓު އަނެއްކާވެސް މޮނީޓަރިންގެ ހާލަތަށް ލެވިފައިވާ ކަމަށެވެ.\nބަތަލާ ރިސޯޓުން އިތުރު މީހަކު ޓެސްޓު ކުރަމުން އަންނައިރު އެ ރިސޯޓުން މީގެކުރިން ދެ މީހަކު ކޮވިޑް19 އަށް ޕޮޒިޓިވްވިއެވެ. ނަމަވެސް ސަރުކާރުން ރޭ ވަނީ އެ ދެ މީހުންވެސް ބަލިން ރަނގަޅުވެފައިވާ ކަމަށާއި ނަމަވެސް އޮންނަ އުސޫލުގެ ދަށުން މޮނީޓާ ކުރަމުން އަންނަ ކަމަށް ބުނެފައެވެ.\nރާއްޖެއިން ޖުމްލަ 13 މީހަކު ބައްޔަށް ޕޮޒިޓިވްވި ނަމަވެސް ކުރެއްދޫ އިން އެ ބައްޔަށް ޕޮޒިޓިވްވި މީހަކު ރަނގަޅުވުމާއި އެކު މިހާރު ބައްޔަށް ފަރުވާ ހޯދަމުން ދަނީ 10 މީހެކެވެ. އެ 10 މީހުންނަކީވެސް ބިދޭސީންނެވެ.


UN ge Libya safeeru isthiufaa dhevvaifi\nއދ. ގެ ލީބިޔާ ސަފީރު، ޖާން ކުބީ: އިސްތިއުފާ ދެއްވި ސަބަބު އަދި ސާފެއް ނުވޭ\nއދ. އިން ލީބިޔާއަށް ކަނޑައަޅާފައި ހުންނަވާ ސަފީރު، ޖާން ކުބީ އިސްތިއުފާ ދެއްވައިފި އެވެ. ޚަބަރު އޭޖެންސީތަކުން ބުނާ ގޮތުން ސަފީރު އިސްތިއުފާ ދެއްވި ސަބަބު އަދި ސާފުވާ ގޮތެއް ނުވެ އެވެ.\nސަފީރު އިސްތިއުފާ ދެއްވިއިރު ތާރީޚީ އިންތިހާބަކަށް މުޅި ލީބިޔާ ދަނީ ތައްޔާރު ވަމުންނެވެ. ލީބިޔާގެ ހައި އިލެކްޝަން ކޮމިޝަނުން ބުނާ ގޮތުން ރިޔާސީ އިންތިހާބާއި އާންމު އިންތިހާބު ޑިސެމްބަރު 24 ގައި އޮންނާނެ އެވެ.\nލީބިޔާގެ ރިޔާސީ އިންތިހާބުގައި ވާދަ ކުރުމަށް 100 އާ ގާތްކުރާ އަދަދަކަށް ކެންޑިޑޭޓުން ރެޖިސްޓަރީ ކޮށްފައިވާ ކަމަށް ޚަބަރުތައް ބުނެ އެވެ. އޭގެ ތެރޭގައި ހަނގުރާމައިގެ ކުށްވެރިންނާއި ނުފޫޒުގަދަ ސިޔާސީ ލީޑަރުން ވެސް ހިމެނެ އެވެ.\nލީބިޔާގައި ދެ އިންތިހާބު ބޭއްވުމުގައި އދ. ގެ ދައުރު ވަރަށް ބޮޑެވެ. އދ. މެދުވެރިވެ ތޫނިސްގައި ސިޔާސީ ލީޑަރުންގެ މެދުގައި މަޝްވަރާތައް ވަނީ ބާއްވާފަ އެވެ. އެއީ ލީބިޔާގައި އިތުރު ހަމަނުޖެހުން ހިންގަން ފުރުސަތު ނުދިނުމަށެވެ.\nމަޝްރަހު ދިރާސާކުރާ މީހުން ގަބޫލުކުރާ ގޮތުގައި ލީބިޔާގައި ހިނގަމުންދާ ދާޚިލާ މައްސަލަތައް ހަމައަކަށް އެޅުވުމަށް ރިޔާސީ އިންތިހާބެއް ވަރަށް މުހިންމެވެ. އެއީ ބާރުތައް ކަނޑައަޅައި މަގާމުތަކަށް ތަޅާފޮޅާ މީހުންގެ މެދުގައި ބައިއެޅިގެން ދާނެތީ އެވެ.\nއދ. ގެ ދައުރު ލީބިޔާއިން ދޫވެގެން ހިނގައްޖެ ނަމަ އޮތް ބިރަކީ ގަބީލާތަކުގެ މެދުގައި އޮތް ނުތަަނަވަސްކަން އިހުނަށް ވުރެ ބޮޑުވެދާނެ ކަމަށް ބެލެވުމެވެ.